
Abu tekstai buvo visiškai aiškūs... bet jie prieštaravo vienas 
kitam. Pagal įstatymą nuteistasis Dėzirė Džonsonas turėjo 
visišką teisę priminti keturiasdešimt septintąjį bausmių vyk- 
dymo kodekso straipsnį, kuriuo jam prieš mirtį buvo leidžia- 
ma surūkyti paskutinę cigaretę. Savo ruožtu ponas Kvam 
Lao Chingas, kalėjimo viršininkas, griežtai laikėsi vidaus tai- 
syklių šimtas septyniasdešimt šeštojo b paragrafo, draudžian- 
čio tą cigaretę užsidegti. Šis taisyklių papildymas, atsiradęs 
spaudžiant sveikatos gynėjų asociacijoms, draudė vartoti ta- 
baką kalėjime. Žinoma, rūpinimasis myriop nuteistojo svei- 
tačiau ši priemonė, išganinga daugeliui, neturėjo jokių iš- 
imčių. Antra vertus, keturiasdešimt septintasis straipsnis, 
nors ir pasenęs, neginčijamai leido kaliniui išreikšti savo pas- 
kutinę valią užsitraukiant dūmą. 

Dėzirė Džonsonas buvo užsispyręs ir atrodė visiškai abe- 
jingas tam, kas jo laukia. Mirties bausmių salės prieškamba- 
ryje tylėdami grūmėsi nuteistasis myriop, jaunas ramus juo- 
daodis su Rasta kasytėmis, ir kalėjimo viršininkas - vietna- 
mietis, diplomuotas teisininkas, ką tik paskirtas vadovauti 
šiai ypač šiuolaikiškai įstaigai ir privalantis užtikrinti, kad maž- 
daug dešimt mirties bausmių per metus būtų tinkamai įvyk- 

Noras iki galo atlikti savo pareigą, baimė pažeisti taisykles, 
būtinybė priimti tinkamą sprendimą atsispindėjo mechaniš- 
ku neryžtingu balsu kartojamame įsakyme: 

— Pone Džonsonai, prašau jus, pagal šio kalėjimo vidaus 
taisykles, išreikšti savo paskutinę valią. 

Apsirengęs ryškiai oranžiniu drabužiu, surakintais riešais, 
Dėzirė Džonsonas buvo greičiau abejingas nei provokuo- 
jantis ar įžūlus. Atrodė nesuprantąs, kas vyksta, - tai labai 
trikdė prisiekusiuosius viso proceso metu, kai jis tvirtino, kad 
nenudūrė peiliu ir neapiplėšė keturiasdešimt trejų metų po- 
licininko gatvelėje netoli savo namų. Tvirtai laikydamasis, 
atviru žvilgsniu, aukštai iškelta galva, plačių pečių, jis manė, 
kad reikia patikslinti: „Aš jį kartais sutikdavau, ir, tiesą sa- 
kant, jis buvo niekšingas rasistas. Jeigu būčiau norėjęs ką 
nors nudobti, būčiau pasirinkęs tokį kaip jis!“ Kadangi bu- 
vo daug neabejotinų įrodymų, šis keistas pareiškimas buvo 
palaikytas prisipažinimu; tačiau kažkas riteriško jo pasisa- 
kymuose pelnė publikos simpatijas, ypač kai Dėzirė pridū- 
rė: „Nereikalaukite, kad gailėčiausi šio vyro, kuris persekio- 
jo jaunuolius, užuot jiems padėjęs. Aš niekada nesu nu- 
skriaudęs vaiko!“ 

Teismas negalėjo apsispręsti, kol prokuroras priėjo prie 
išvados: nusikaltimo metu Džonsonui buvo abstinencija; po 
jo nameliu ant ratų buvo rastas ginklas; o, svarbiausia, jis iš 
esmės pritarė šiam šlykščiam nusikaltimui. Taigi nusipelnė 
bausmės. Tačiau tą rytą Kvam Lao Chingas vėl pagalvojo 
apie nepakaltinamumą: jis neteko kantrybės, girdėdamas, 
kaip ramiai ir be perstojo Džonsonas kartoja: 

— Bet, pone direktoriau, tai parašyta. 

Tai sakydamas, jis tiesė kalėjimo viršininkui keturiasde- 
šimt septintojo straipsnio fotokopiją: keletą eilučių iš baus- 
mių vykdymo kodekso, numatančio, kad „nuteistasis myriop 
prieš bausmės vykdymą turi teisę, kaip įprasta, patenkinti 
savo paskutinę valią...“ Žinoma, apibendrinimas to, kas 
įprasta, ginčytinas, bet buvo keletas konkrečių pavyzdžių: 
„išgerti alkoholio, surūkyti cigaretę...“ Šis anų laikų straips- 
nis po penkiasdešimties metų leido Dėzirė Džonsonui drąsiai 
reikalauti: 

— Aš tik noriu surūkyti cigaretę. Turiu tokią teisę, pone. 

Klausydamas šio bukapročio, galėjai pagalvoti, kad jam 
rūpi ne tai, kad po penkiolikos minučių mirs, pačiame am- 
žiaus gražume pasitrauks į nebūtį, o tik tai, kad privalo gau- 
ti, kas jam priklauso: šiuo atveju tą bjaurią cigaretę, kuri per 
metus pasaulyje nužudo milijonus žmonių! 

Po aštuoniolikos mirties bausmių, įvykdytų be jokių nesu- 
sipratimų, Kvam Lao Chingas pradėjo didžiuotis, laikyda- 
mas save profesionalu — tikru griežtumo, Žmogiškumo ir 
veiklumo pavyzdžiu - taikant demokratinius įstatymus. 'Ia- 
čiau su tokiu atveju jis dar nebuvo susidūręs, ir nei studijų 
metų prisiminimai, nei teisininko išsilavinimas, nors dėjo vi- 
sas pastangas, nepadėjo rasti jokios išeities. Žinoma, uždrau- 
dus rūkyti kalėjime, atsirado tam tikra įtampa griežtojo re- 
žimo zonoje, bet greitai buvo pasiekti rezultatai: per keletą 
mėnesių norom nenorom visi kaliniai metė rūkyti. Ant kalė- 
jimo lubų įmontuoti automatiniai detektoriai reaguodavo į 
menkiausią dūmelį, ir užsispyrėliai pasidavė, bijodami kitų 
kalinių, negalinčių pakęsti dienąnakt įsijungiančių sirenų 
kauksmo. Išsigydę nuo nikotino, nuteistieji myriop neberei- 
kalaudavo garsiosios „paskutinės cigaretės“; dauguma, be- 

je, iš viso nieko nebereikalaudavo; jie galvojo apie mirtį. Sa- 
vo ruožtu gydytojai nepatarė prieš bausmės vykdymą gerti 
romo, nes kai kurios cheminės romo reakcijos su įšvirkščia- 
mais nuodais lemiamu momentu buvo nepageidautinos. 

— Aš tik noriu surūkyti cigaretę, - kartojo Džonsonas, o 
katų vis augo. 

Patalpa su baltų plytelių sienomis panėšėjo į medicinos 
punktą. Medicininėje spintoje prie vienos sienos buvo įvai- 
rių buteliukų ir įrankių. Pro praviras duris gretimame kam- 
baryje buvo matyti kažkas panašaus į operacinį stalą su tvir- 
tais diržais; ant jo nuteistasis tuojau turėjo būti „operuoja- 
mas“. Kitos dvejos durys - vienos kairėje, kitos dešinėje — 
vedė į nedidelius kambarius, kuriuose jau sėdėjo abiejų pu- 
sių atstovai, pasiruošę stebėti makabrišką sceną. Nežinoda- 
mi, kokie ginčai vyksta užkulisiuose, šie žmonės kantriai laukė 
spektaklio pradžios, o Kvam Lao Chingas, įsitempęs nusi- 
kaltėlio akivaizdoje, stengėsi rasti išeitį; deja, nesijautė toks 
tvirtas, kad galėtų apsispręsti. Viena vertus, bausmių vykdy- 
mo kodeksas formaliai suteikė Džonsonui tą teisę, kurios jis | 
reikalavo; antra vertus, kalėjimo taisyklės tai draudė; ir, be 
to, dėl detektorių tai buvo neįmanoma, antraip kiltų maiš- 
tas. Direktorius slapta tikėjosi, kad sveikas protas paims vir- 
šų ir kad nuteistasis sutiks su tuo, kas daroma visų labui. Jis 
dar kartą pabandė kreiptis į jo sąžinę: 

— Pone Džonsonai, juk matote, kad tai neįmanoma. Vos 
tik užsirūkysite, visur ims kaukti sirenos. Supraskite paga- 
liau! 

Kadangi šie žodžiai neatšaldė Dėzirė ryžto, direktoriaus 
tonas tapo priekaištingas: 

— Jūs juk žinote, kad tai visiems kenkia. Jeigu jau negalvo- 
kas negali priversti kęsti jūsų cigaretės dūmų! 

Nesulaukęs atsakymo, jis vėl pabandė: 

— Mes jums mielai pasiūlytume mėsainį ir šalto alaus... 
Tik pasakykite, ko norėtumėte, pone Džonsonai. 

Nuteistojo advokatė, pati nustebinta jo reikalavimo, ma- 
nė, kad viršininkas nieko nepaisys ir viskas taip ir pasibaigs. 
Proceso metu advokatė Marena Pataki nesugebėjo savo 
klientui išpešti jokių lengvinančių aplinkybių. Dabar ji ste- 
bėjosi, kad toks neprotingas nusikaltėlis drąsiai nusitvėrė ne- 
išspręstos teisinės problemos. Šalia jos policininko šeimos 
advokatas jautėsi dalyvaująs prastame farse, bet jis taip pat 
pasitikėjo viršininku, įpratusiu susidoroti su visomis smulk- 
menomis... Kol visi laukė, kad viskas grįžtų į normalias vė- 
žes, nuteistasis, tarsi bandydamas įtikinti kitus savo gerano- 
riškumu, prabilo: 

— Jau visus metus man draudžia rūkyti. Taigi aš tik norė- 
čiau parūkyti paskutinį kartą — turiu teisę. 

— Taip negalima! — pasipiktino kažkas. — Jis mus laiko 
kvailiais! Pone viršininke, duokite jam cigaretę ir vykdyki- 
te bausmę. 

Kvam Lao Chingas bejėgiškai pažvelgė į advokatą ir pa- 
rodė į dūmų detektorių ant medicinos punkto lubų. Įniršęs 
advokatas reikalavo greito sprendimo. Jam buvo aišku, kad 
žudikas tyčiojasi, bandydamas atitolinti mirtį. Laukti, vadi- 
nasi, pataikauti jo įžūlumui. Jau beveik: apsisprendęs, virši- 
ninkas pasisuko į kitą pusę ir pagavo Marenos Pataki žvilgs- 
nį; valstybės paskirtos vidutinybės mažose žėrinčiose akutė- 
se staiga pasirodė ryžtas, tarsi Džonsono užsispyrimas būtų 

atvėręs kelius jos karjerai. Kelias minutes nieko nesusigau- 
džiusi, ji staiga pamatė perspektyvą ir tikrai nepraleis tokios 
puikios progos... Pavargusiu balsu Kvam Lao Chingas pas- 
kutinį kartą pabandė susitarti gražiuoju: 

— Ar žinote, pone Džonsonai, kad jūs rodote apverktiną 
pavyzdį? Kiti norės to paties... 

Jis kalbėjo tėvišku tonu. Nenorėdamas gilintis į tokias sub- 
tilybes, aukų advokatas pratrūko: 

— Įsakmiai prašau, pone Kvam Lao Chingai, laiku pradėti 
vykdyti numatytą bausmę! 

Jis dūrė pirštu į medicinos punkto sieninį laikrodį, rodan- 
tį aštuonias penkiasdešimt — injekcijos buvo numatytos ly- 
giai devintą. Visai nebeliko laiko, bet gynybos advokatė, im- 
damasi savo karjerai neįprastos iniciatyvos, kaip tik tada žen- 
gė į priekį ir griežtai bei iškilmingai ištarė: 

— Akivaizdu, pone viršininke, kad susidūrėme su neišspręs- 
ta teisine problema, verčiančia mus atidėti bausmės vykdy- 
mą. Reikėtų bent jau atsiklausti Aukščiausiojo teismo. 

— Nesąmonės! - atkirto jos priešininkas. - Skundas buvo 
atmestas. Prezidentas nuteistajam malonės nesuteikė. Tei- 
siškai šis Žmogus jau miręs! 

Nuplikusiu viršugalviu, raukšlių išvagota kakta, su akiniais, 
jis panėšėjo į intelektualą. Jeigu ne staiga apėmęs įsiūtis, jį 
galėjai palaikyti humanitarinių mokslų profesoriumi: 

— Neįtikėtina! Visa šeima susirinkusi: tėvai, žmona, vaikai. 
Sielvarto palaužta šeima, jau dešimt metų laukianti šio niekšo 
konvulsijų, kad galėtų ramiai gedėti! 

— Aš prašau tik cigaretės. 

Džonsonas vėl užtraukė savo litaniją; atrodė, lyg norėtų 
nuraminti priešą ir rasti išeitį. 

— Turime paskambinti į Aukščiausiąjį teismą, - tvirtino ad- 
vokatė, pirštu rodydama į ant sienos pakabintą telefoną, prie 
kurio prieš valandą veltui laukė prezidento malonės. 

Kankinamas prieštaringų reikalavimų, Kvam Lao Chin- 
gas jautė, kad nebegali išsisukinėti; jis žinojo, kad bet kokiu 
atveju jo sprendimas papiktins vieną iš stovyklų. Aštuntą pen- 
kiasdešimt dvi jis suvokė, kad pirmuoju atveju jau nieko ne- 
bepakeisi: jeigu tai teisiškai neteisinga, o bausmė bus įvyk- 
dyta, nepataisoma klaida atsigręš prieš jį patį. Ir, priešingai, 
atidėjęs bausmės vykdymą, po kelių valandų jis galės paten- 
kinti aukų keršto troškimą. Rimtai žiūrėdamas į bausmių 
vykdymo kodeksą, aštuntą penkiasdešimt trys viršininkas bu- 
vo beveik įsitikinęs, kad bausmės vykdymą reikia atidėti. 
Šalia jo abu advokatai sunerimę žvelgė į laikrodžio rodyk- 
les. Kvam Lao Chingas jau ruošėsi paskelbti savo sprendi- 
mą, tačiau ir vėl suabejojo: atidėti mirtiną injekciją dėl ci- 
garetės, vadinasi, rizikuoti savo karjera, nes tai galėjo būti 
palaikyta prastu pokštu. Jis užsimerkė, laukdamas pagal- 
bos iš dangaus, ir, likus šešioms minutėms iki bausmės vyk- 
dymo, kančios iškreiptu veidu pasisuko į ieškovų advokatą 
tardamas: 

— Man gaila, pone, bet viskas turi vykti pagal įstatymus, o 
mes susidūrėme su neišspręsta problema. Turiu pasitarti su 
savo vyresnybe. 

— Nejaugi leisitės šio niekšo įbauginamas! 

— Pagalvokite apie tai, kad įstatymų pažeidimas padės mir- 
ties bausmės priešininkams. | 

Advokatas pasipiktino: | 

— O kaip aš tai pasakysiu šeimai? Ar jums neatrodo, kad 
jie pakankamai prisikentėjo? 

Jo šiaip jau ramus veidas paraudo, balse buvo girdėti 
pyktis. Bet kuris į šią patalpą įėjęs- Žmogus, nesuprasda- 
mas, kas vyksta, būtų jį palaikęs nuteistojo artimuoju; Dė- 
zirė Džonsonas pažvelgė į Mareną Pataki ir be jokio įžūlu- 
mo paklausė: 

— Tai ar galėsiu surūkyti tą cigaretę, ar ne? 

Apimtas baisaus pykčio, tarsi apsisprendęs jau nebepri- 
valėjo tvardytis, kalėjimo viršininkas pažvelgė į jį šaukdamas: 

— Ne čia, pone! Tikrai ne čia! Ir nesitikėkite, kad išvengsi- 
te bausmės! 

Apsirengusi tai gedulo dienai tinkamais tamsiais drabu- 
žiais, sučiauptomis lūpomis ir išsidraikiusiais juodais plau- 
kais, mažoji advokatė išdidžiai pakėlė galvą. Kaip gynėja, ji 
buvo niekam tikusi ir nieko nepadarė, kad išgelbėtų nuteis- 
tąjį, bet dėl teisinio kazuso, kurį aptiko jos klientas, ji įėjo į 
teismų istoriją. Mėgdžiodama Dėzirė, ji parodė keturias- 
dešimt septintojo straipsnio kopiją ir pridūrė: 

— Nuspręsti privalo Aukščiausiasis teismas. 

Liko tik perspėti liudininkus, kurie savo kambariuose jau 
abi šalys būtų paleidusios į darbą kumščius. Viršininkas pa- 
galvojo, kad tokia padėtis šalia bausmės vykdymo patalpos 
trunka per ilgai. Reikėjo visus išvaryti ir pamėginti suvokti 
tai, kas įvyko, nepainiojant nuteistojo su auka; reikėjo iš- 
spręsti techninę problemą ir pagaliau įvykdyti bausmę. 
Žvelgdamas į ieškovų advokatą, Kvam Lao Chingas meili- 
kaujamai tarė: 

— Niekas nepasikeitė. Nuteistasis ir lieka nuteistasis. Nesu- 
laukus malonės, bausmė bus įvykdyta kuo greičiau, pažadu 
jums. Tačiau aš privalau žinoti, kaip elgtis. 

— Nuveskite nuteistąjį į kamerą! 

Džonsonas atrodė vis toks pat abejingas; gal kiek nepa- 
tenkintas, kad negali tuojau pat patenkinti nikotino porei- 
kio. Bet viršininkui nepatiko šypsena advokatės, kuri, tarsi 
tai būtų jos pergalė, pridūrė: 

— Nemanau, kad galėsite taip greitai įvykdyti bausmę šiam 
nelaimingajam. Negalima šitaip nervinti pasmerktojo! 

— Dar pažiūrėsime! - atkirto jos priešininkas. 
ridoriumi priešinga kryptimi negu prieš tai. Grįždamas į gy- 
venimą, jis burbtelėjo, tarsi kiti tyčia sunkintų jo padėtį: 

— Aš juk nedaug prašiau. 


Autobusas beveik tuščias, kaip ir kiekvieną vakarą man įli- 
pus galinėje stotelėje. Jo gale įsitaiso moteris, apsikrovusi 
polietileniniais maišais; tarpe tarp sėdynių stovi kažkoks in- 
das žila barzda, su turbanu. Vairuotojas abejingai mane stebi; 
tarsi norėdamas parodyti, kad dar nedirba, jis net nežvilgte- 
li į mėnesinį bilietą, kurį jam ištiesiu. Pajudėsime tik po ke- 
turių minučių, todėl jis mieliau apžiūrinėja savo švarką, knai- 
siojasi asmeniniuose daiktuose ir kalbasi mobiliuoju telefo- 
nu. Visa tai man atrodo savaime suprantama, ir aš, atsisė- 
dęs taip, kad priešais mane nieko nebūtų, įsigilinu į „Tėlė- 
graphe libėral“, kurio antraštės skelbia staigų biržos kursų 
nuosmukį, susijusį su vakar paskelbtais gerais ekonominiais 
rodikliais. Suprask, kad nori. Bet netgi šis nesusipratimas 
man atrodo visiškai normalus. 

Autobusas pajuda, ar, teisingiau pasakius, įstringa pirmo- 
joje maršruto spūstyje, kuri po to, kai buvo imtasi skubių 
priemonių eismui pagerinti, kiekvieną dieną užkemša ad- 
ministracinio miestelio prieigas. Metus trukę kelininkų dar- 
bai visus iškankino. Labai iškilmingai atidarius „koridorius 
piliečiams“, skirtus viešajam transportui, dviračiams bei mo- 
tociklams, riedutininkams ir pirmenybę turintiems automo- 
biliams (motinoms, nėščioms moterims, neįgaliesiems, se- 

niems...), buvo tikėtasi, kad miestas, kaip pareiškė meras, 
„lengviau atsikvėps“. Šie keliai, nutiesti gatvių viduriu, tapo 
tikru riedutininkų ir dviratininkų su ausinėmis, skriejančių 
vienas šalia kito, rojumi - tai miestą daro jaunesnį, bet truk- 
do autobusų ir taksi eismui. Abipus šio koridoriaus, siauro- 
se gatvės juostose visi kiti automobiliai kenčia nuo nuolati- 
nių kamšačių, paralyžiuojančių sankryžas. Žvelgiu į vairuo- 
tojų veidus: daugiau dirbančių keturiasdešimtmečių, netu- 
rinčių teisės į koridorius, negu privilegijuotųjų piliečių ir čiuo- 
žėjų, siaučiančių išmetamųjų dujų debesyje. 

Taigi turiu laiko atidžiai perskaityti šį straipsnį smulkio- 
mis raidėmis, užimantį ištisą puslapį: „Kodėl biržos kursai 
krinta mažėjant nedarbui?“ Retkarčiais žvilgteliu į šaligat- 
vius, kur kai kurie praeiviai dusdami spaudžia nosines prie 
veido. Paskui vėl palinkstu prie laikraščio, nekreipdamas dė- 
mesio į stotelėje įlipančią dvidešimties vaikų ir dviejų auklė- 
tojų grupę. Jie triukšmaudami pasklinda po autobusą, ir aš 
pusbalsiu suurzgiu: „Iylos, vaikiščiai!“ Niekas manęs negir- 
di, bet man vis tiek palengvėja. Autobusas vėl pajuda, grįžta 
ramybė; po minutės aš pakeliu akis ir pamatau kažką keista. 

Vaikų gauja - dvylikamečiai berniukai ir mergaitės, grįŽ- 
tantys iš ekskursijos ar po dienos stovyklos užmiestyje - auk- 
lėtojoms paraginus, užėmė sėdimas vietas. Ir štai jie, pato- 
giai įsitaisę autobuse, visi su ryškiomis oranžinėmis kepurai- 
tėmis ir su ženkleliais, ant kurių užrašyti jų vardai ir pavar- 
dės. Jų striukės firminės, jie geria vaisvandenius ir žaidžia 
„Game Boy“. Akivaizdu, jaučiasi kaip sąvo namuose, auto- 
buse, kuriame kiti keleiviai turės gerai elgtis, kitaip tariant, 
stovėti! Kadangi stebiu šią sceną apstulbęs, viena auklėtoja 
piktai dėbteli į mane. Užsimaukšlinusi tokią pat oranžinę 

kepurę, ji atrodo visiškai atsidavusi vaikams, o aplinkinius 
laiko potencialiais skriaudikais. Ji pašaukia mergaitę, kuri 
dar stirkso tarpe tarp sėdynių: 

— Odre, štai ten yra vietos, šalia Gordono. Atsisėsk, bran- 
gute... 

Dabar visos sėdimos vietos užimtos. Auklėtoja vėl įtariai 
pažvelgia į mane ir uždeda ranką ant peties strazdanotam 
berniūkščiui. Galėčiau, aišku, manyti, kad auklėtojos vaikus 
pasodino, kad jie nusiramintų, ir greit paprašys jų atsikelti ir 
užleisti vietą suaugusiesiems... Bet greičiausiai vaikai užėmė 
visas vietas todėl, kad jos netektų kitiems. Savaime supranta- 
ma, antroji prielaida pasitvirtina kitoje stotelėje ir viso liku- 
sio maršruto metu. 

Greitai nebelieka jokių abejonių. Patogiai įsitaisę, vai- 
kai su panieka žvelgia (ar apskritai nekreipia dėmesio) į 
tarpe tarp sėdynių susispaudusius suaugusiuosius, kurių vis 
daugėja. Matau, kaip tie vargšai, pavargę, bet laimingi, kad 
baigėsi darbo diena, ir dar pasitikintys viešuoju transpor- 
tu, lipa į autobusą su mėnesiniais bilietais rankose. Paskui 
stebiu, kaip ištįsta jų veidai, kai pamato, kad visos vietos 
užimtos. Ką tik įlipusieji spaudžiasi prie kitų, o tie, kad ne- 
pargriūtų, įsitveria metalinių turėklų; matau įlipančią se- 
nukų porą, keletą jaunų vadovaujančių darbuotojų, prili- 
pusių prie telefonų, prekybininkų, o tolėliau dvi gražias ir 
plepias pensininkes su prašmatnių parduotuvių krepšiais. 
Visi kantriai kenčia autobuso trūkčiojimus, o nuo sėdynių 
girdėti džiaugsmingas mokinių čiauškesys; kartais jis ap- 
rimsta, kad vėl atgytų. 

Auklėtojos nesijaudina. Priešingai, vos tik dar vienas ke- 
leivis įsispraudžia vidun, jos apžvelgia vaikus, kad įsitikintų, 

ar jie saugūs ant savo sėdynių. Jų pareiga juos saugoti, ir jos 
nesupranta, kodėl autobuse turėtų teikti pirmenybę vyres- 
niesiems. Ar tik aš vienas prisimenu tuos tolimus laikus, kai 
vaikai turėjo gerbti suaugusiuosius? Esu priverstas konsta- 
tuoti, kad tokio storžieviškumo aukos geraširdiškai žvelgia į 
mažamečius. Kai kurie, reikšdami savo simpatiją, jiems šyp- 
sosi ir moja ranka; drąsiausieji klausinėja, ką jie veikė mo- 
kykloje, kiek jiems metų, kuo jie vardu ir kur gyvena. Visa 
kita atrodo nesvarbu: pavargęs kūnas, darbo dienos iškan- 
kinta galva. Suaugę žmonės žvelgia į vaikų būrį, kaip į jaudi- 
nantį rūšies atsinaujinimo, žmonijos išlikimo, pasaulio atei- 
ties paveikslą, ir tai, atrodo, jiems padeda iškęsti savo pačių 
sunkumus. Matydamos tokį meilės pasireiškimą, abi auklė- 
tojos atlyžta, išdidžiai pakelia galvas — joms pasisekė, kad 
gali prižiūrėti šiuos bamblius autobuse, jos tarsi tarpininkės 
tarp mažųjų ir suaugusiųjų pasaulių. 

Tokioje atmosferoje bet kokia mano pastaba būtų sutikta 
nedraugiškai - nebent mane palaikytų keletas kalbančių te- 
lefonais tarnautojų su kaklaraiščiais. Bet juk neaišku, kieno 
jie pusėje. Drįsčiau lažintis, kad bet kokia iniciatyva gali ma- 
ne paversti atpirkimo ožiu, kurį nušvilps vaikų draugai. Vis 
dėlto nenugalimas pilietinis pasipiktinimas mane verčia at- 
kreipti auklėtojų dėmesį į stovinčių, minios suspaustų pagy- 
venusių žmonių kančias, kai mokiniai žiaumoja saldumynus 
ir kalbasi apie septintąjį Hario Poterio tomą... Kad pajus- 
čiau bendrą nuotaiką, ištempiu kaklą ir siunčiu aplinkai pik- 
tus žvilgsnius, ir jie pagaliau patraukia dviejų šešiasdešimt- 
mečių, apsikrovusių pirkiniais, dėmesį. Tarsi pats sau vis gar- 
siau ir garsiau sakau: | 

— Neįtikėtina! Tikri karaliai! Nė vienas neužleidžia vietos! 

Tardamas šiuos žodžius, suraukiu antakius, kad parody- 
čiau, kaip esu sukrėstas. Jaučiu, kad dauguma tuoj man pri- 
tars. Dar kiek pasimaivau, tikėdamasis šių tvarkingai apsi- 
rengusių, tikriausiai kitaip išauklėtų, damų paramos. Aukš- 
tesnioji nužvelgia mane pasipiktinusi ir atsisuka į draugę, 
tardama kiek prikimusiu balsu: 

— Kas jam? Gali pamanyti, kad jis nemyli vaikų. 

Pralaimėjau: net seniai manęs nepalaiko. Tolesnė kova 
neturi prasmės, ir aš vėl pasineriu į ekonomikos naujienas 
straipsnyje „Kodėl ekonomikos augimas didina deficitą?“ 
Krūpteliu, pasigirdus viauktelėjimui: 

— Užleiskite vietą, pone, aš nėščia... 

Išsigandęs žvelgiu į jauną moterį apvaliu pilvu; stovėdama 
šalia, ji nedraugiškai spokso į mane. Skubiai sulankstau laik- 
raštį; jos Šaižus balsas patraukia kai kurių keleivių dėmesį: 

— Jeigu būtumėt bent kiek mandagesnis, jau seniai būtu- 
mėt atsistojęs! 

Užleisdamas jai savo vietą, murmu, kad tai vaikai turėjo 
atsistoti; šitaip gindamasis, imu manyti, kad aš pats suvaikė- 
jau. Daugelis vaikiščių, lipniomis nuo saldumynų lūpomis, 
įsmeigia į mane akis. Jie spokso į mane kaip į storžievį ir keis- 
tuolį, paskui vėl panyra į žaidimus. Autobuso gale dvi damos 
su pirkiniais žvelgia į mane iš aukšto, tarsi į blogai išauklėtą 
žmogų, iškrypėlį. 


Latifa mano, kad turėčiau būti atsargesnis. Jeigu barsiu vai- 
kus, užsitrauksiu bėdą. 
Dėl vietos, kurioje dirbu, ir sąlygų, kuriomis esu privers- 

tas suktis, nėra taip lengva meiliai žiūrėti į tas mažas pabai- 
sas. Mūsų meras ir mano darbdavys tiesiog genialiai moka 
pataikauti rinkėjams tiek dėl „lyčių lygybės“, tiek dėl „dvira- 
tininkų ir neįgaliųjų“, tiek dėl „žmoniškesnio skaidriai val- 
domo miesto“ ir, žinoma, dėl „dėmesio vaikams“. Prieš sa- 
vo pergalingą išrinkimą jis įtraukė į programą projektą - pa- 
versti vaikų darželiu dalį administracinio miestelio, kuriame 
įsikūrusios pagrindinės miesto tarnybos. Po kelių mėnesių 
visas kairysis pastato, kuriame buvo mūsų kabinetai, spar- 
nas pavirto vaikų priežiūros kambariais su atskiru įėjimu ma- 
mytėms ir jų atžaloms. Dėl savivaldybės tarnautojo, genera- 
linės tarnybų direkcijos techninio patarėjo posto, aš buvau 
priverstas laikytis neutralumo, tad tik tylomis apverkiau ži- 
nybinių butų, kuriuose buvo taip gera gyventi, panaikini- 
mą. Einant pro lopšelį, į akis ypač krinta meilikaujamas to- 
nas, kuriuo saugos darbuotojai pasitinka bamblius: paku- 
tendami jų smakrą, švelniai paplekšnodami per petį ir pasvei- 
kindami mamas už gražų kūrinį. Prie personalui skirto įėji- 
mo jie elgiasi visiškai kitaip: žiūri nepatikliu žvilgsniu, sausai 
reikalauja ženklelių, visai nesistengdami mūsų įsiminti, nors 
mato kiekvieną dieną. 

Padrąsintas žiniasklaidos pritarimo, mūsų meras panoro 
pasitikti antrąją kadenciją kuo nors pritrenkiančiu, leidžian- 
čiu jam parodyti, kaip jis myli gyvenimą, jaunimą, vaikus ir 
pokyčius. Taigi deputatai pritarė spalio dešimtosios rezoliu- 
cijai, numatančiai išplėsti lopšelių ir vaikų kambarių tinklą 
visuose administracinio miestelio pastatuose, tik pusę pa- 
talpų paliekant kitoms savivaldybės tarnyboms. Rezoliuci- 
joje buvo kalbama apie miesto tarnautojų ir jaunosios kar- 
tos, nuo šiol užimsiančių tą pačią erdvę, „laimingą gyveni- 

mą kartu“. Nuo tada kūdikiai (ir didesni vaikai, neinantys į 
mokyklą) dūksta visose patalpose. Šią naujovę lydėjo kitas 
stambus projektas: pusės valdininkų postų panaikinimas; jų 
darbas patikėtas privatininkams. Po šiukšlininkų, sodinin- 
kų, kelininkų eilė priėjo pusei tarnautojų, jie buvo perduoti 
privačioms bendrovėms, kad būtų sumažintas lėšų švaisty- 
mas. Šitaip buvo galima sulaukti profsąjungų protestų, tad, 
paversdamas darbo kabinetus žaidimų kambariais, meras 
siekė įrodyti, kad jo socialinė programa vis tokia pat ryžtin- 
ga: staiga atleisti suaugusiuosius nebūtų pasisekę; juos pa- 
keisti vaikais, vadinasi, nenuilstamai rūpintis pačiais silpniau- 
siais. Jis ragino mus džiaugsmingai priimti šiuos pokyčius. 
Jeigu miestas tapo „socialiai nesaugus“ valdininkams, įsiki- 
busiems savo privilegijų, tai, rūpinantis pačiais mažiausiais, 
buvo sukurta keli šimtai darbo vietų auklėtojams. 

Iš pradžių tokia tvarka mums pasirodė keista. Ir vaikai, ir 
tarnautojai dabar įeina pro tas pačias duris — nors apsaugi- 
ninkų elgesys nepasikeitė: jie meiliai plekšnoja tuos, kuriems 
mažiau negu dvylika, ir nemandagiai reikalauja tarnautojų 
parodyti leidimą. Mero tarnybos išplatino kreipimąsi, ragi- 
nantį „kuo maloniau“ sutikti vaikus, su kuriais tenka susi- 
durti ar prasilenkti administracinio miestelio koridoriuose 
ar darbo vietose. Nenorėdama atsilikti, personalo direkcija 
sugalvojo, kad darbo kabinetai bus tuose pačiuose pasta- 
tuose, kaip ir vaikų kambariai. Taigi dažnai būna taip, kad, 
spausdindamas kompiuteriu kokį nors dokumentą, aš gir- 
džiu gretimame kambaryje žinduklius, kurie klykdami pra- 
šosi pas mamą. 

Jeigu personalas stengiasi laikytis bendruomenės gyveni- 
mo taisyklių, vaikai sau leidžia viską, ko nori, kada nori ir 


BENOIT DUTEURTRE Iš MERGAITĖ IR CIGARETĖ 21 


kur nori. Neretai, eidamas į tualetą, randu koridorių, pilną 
vaikų, žaidžiančių klases ar kamuoliukais; privalau netruk- 
dyti cherubinams, nes jie pasiskųstų auklėtojams. Visą die- 
ną darbuotojai, atsakingi už paštą ar ataskaitas, laukia, kol 
atskiras patalpas; bet tai jiems netrukdo retkarčiais pražings- 
niuoti vaikų pilnu koridoriumi, fotografams spragsint apa- 
ratais. Dėl šios spaudos tarnybos išreklamuotos savivaldy- 
bės akcijos mero komandos populiarumas išaugo; viešoji 
nuomonė buvo sužavėta sugebėjimo palikti „pramintus ta- 
kus“ ir valdyti miestą „drąsiai ir su vaizduote“, visai kitaip 
nei „senelis“ pirmtakas. 

Personalas susitaikė su šia revoliucija. Viena pusė įsijautė 
į vaidmenį ir rytais pasirodo su braškiniais saldainiais - juos 
padalija vaikams. Trečdalis mano bendradarbių abejingi; vai- 
kų cunamio akivaizdoje kai kurie, girdžiu, sako: „Ką mes 
galime padaryti, toliau bus dar blogiau, geriausia, ką gali- 
me, tai susitaikyti ir atlikti savo pareigą...“ Ir pagaliau ma- 
žuma, kuriai ir aš priklausau, šį sambūvį pakelia labai sun- 
kiai. Daug kartų per Didžiųjų projektų komisijos posėdžius 
pasisakiau ir reiškiau nepasitenkinimą. Nekalbėdamas apie 
esmę - tai politikų reikalas - pabrėždavau neįveikiamus prak- 
tinius sunkumus, kylančius iš tokios akistatos ir trukdančius 
visų darbui. Kiekvieną kartą generalinis tarnybų direktorius 
ir vicemeras išklausydavo mano argumentus; jie net norėjo 
mane nuraminti, tvirtindami, jog bus padaryta viskas, kad 
personalo darbui niekas netrukdytų. Atrodo, per paskutinį 
posėdį mano pasisakymas suerzino. Iš kur tas užsispyrimas 
žiūrėti į vaikus, kaip į trukdančius individus? Meras padėjo 
tašką, primindamas, kad deputatai pritarė pasirinkimui, ku- 

ris, kaip jam atrodė, miestui yra pats geriausias; taigi, nerei- 
kia visą laiką dėl to ginčytis, nurodant technines priežastis. 
Diskusija buvo baigta. 

Daugumai vaikai mieli, bet kitus jie labai nervina; jiems su- 
teikiamos teisės, kurių mes neturime, jų akiplėšiškumas ir įsi- 
tikinimas, kad jie čia šeimininkai, mus nuolat žemina. Sten- 
giamės jų nepastebėti, tik vyptelime, užuot atsakę į jų klausi- 
mus. Tačiau reikia stengtis nepakliūti į akis auklėtojams, nes 
daugelis jau tapo jų aukomis. Visą laiką ta pati procedūra: 
priešiškas elgesys su vaikais pastebimas, apie jį pranešama 
personalo direkcijai, kuri pasirūpina pašalinti bet ką, kas gali 
kelti pavojų jaunimui! Per šešis mėnesius apie dešimt įtaria- 
mųjų dėl visa ko buvo iškelti kitur. Tokiomis priemonėmis 
savivaldybė stengiasi apsaugoti savo jaunąsias aveles. 

Trumpai tariant, štai iš tokio pragaro aš manau ištrūkstąs 
kiekvieną vakarą, kai išeinu iš administracinio miestelio ir 
pasuku namų link. Štai kodėl nekalta scena autobuse man 
atrodo nepakenčiama, tarsi kirbinė snarglių, jau sugadinu- 
sių man dieną, persekiotų mane laiptuose, gatvėje, autobu- 
se, visur; tarsi blogis jau būtų taip išplitęs, kad pasidarė ne- 
beįmanoma jo išvengti, nes nuo šiol šią šalį valdo vaikai. 


* 


Išsuku iš Čerčilio prospekto ties apleistu knygynu ir patrau- 
kiu Hortenzijų akligatviu, gražia žydinčia gatvele su Naujo- 
jo meno stiliaus namukais vos už kelių žingsnių nuo miesto 
centro. Mano trijų aukštų raudonas plytinis namas smailu 
stogu ir liepsnos formos vitražais stovi aukščiau už kitus. Kai 
einu sodo alėja, mano šuo puola prie manęs ir vos neparver- 

čia, priešakines letenas įremdamas man į pilvą. Spanielio 
ilgų baltų plaukų kailis šlapias (turbūt kaimyno vaikai buvo 
nutaikę į jį laistymo žarną). Jis šokinėja aplink mane, kol jo 
nenuraminu sušukdamas: 

— Sarko, gult! 

Paglostau jo šlapią kailį, ir mes kartu įžengiame į kuklų, 
bet gražų būstą (šešiasdešimt kvadratinių metrų pirmame 
aukšte ir po miegamąjį kituose dviejuose), kuriame jau treji 
metai gyvenu kartu su Latifa. Jau prieškambaryje pajuntu 
triušienos su prieskoninėmis žolelėmis aromatą, dirginantį 
mano skonio receptorius. Mano draugė dažnai šeiminin- 
kauja prie viryklės. Ji prisipažįsta: „Mieliau einu į turgų ne- 
gu į darbą“; aš tuo labai patenkintas, nes mes buvome susi- 
tarę gyventi savo malonumui, neapsunkindami savęs jokiais 
mažyliais — išskyrus tuos, kuriuos ji troškina padaže. Tokia 
jau ta Latifa: vyrai jai patinka labiau negu vaikai, bet kar- 
tais, kad ir kaip aš stengčiausi nuvyti nelemtas mintis, moti- 
nystės instinktas paima viršų. 

Mes susitikome Vienos filharmonijos orkestro koncerte. 
Sėdėjome vienas šalia kito; abiejų kūnai, kai klausėme pui- 
kaus Richardo Štrauso koncerto obojui, buvo džiaugsmin- 
gai įsitempę. Per pertrauką, prieš išsiskirdami, išgėrėme po 
taurę šampano. Po kelių dienų atsitiktinai susitikome Di- 
džiosios kino premijos kokteilių vakarėlyje, surengtame ad- 
ministracinio miestelio iškilmių salėje. Ji dalyvavo kaip vie- 
no moterų žurnalo korespondentė - per daug neįsijausda- 
ma, ironiškai, ji rašo straipsnius apie „elitą“. Ji man pasiro- 
dė gražesnė nei pirmąkart: man patiko aukštas nepropor- 
cingas per greit užaugusios jaunos Egipto miestietės kūnas, 
įprotis iš visko juoktis, gyvos akys ir nedidelė krūtinė. 

Mes abu su Latifa esame abejingi savo karjerai. Mano 
diplomai leido tikėtis puikaus posto kokioje nors ministeri- 
joje, tik reikėjo skirti šiek tiek laiko intrigoms. "Tačiau likau 
kuklus patarėjas savivaldybėje, nors man jau keturiasdešimt 
penkeri. Latifai žavesys ir protas turėjo padėti tapti madin- 
ga Žurnaliste... Bet mes paskaičiavome: nedidelis Latifos 
motinos palikimas, mano neblogas atlyginimas, gyvenimo 
geismas, domėjimasis menu, gražūs peizažai ir kiti gyveni- 
mo malonumai mums atrodė geriau, negu nuolatinės pa- 
stangos siekti vis aukštesnio posto ir vis didesnio atlygini- 
mo, kad būtų galima sumokėti pajamų mokesčius. Epikūu- 
ras tvirtino, kad gyventi reikia savo malonumui, pridurda- 
mas, kad didžiausias malonumas yra truputis saulės ir stik- 
linė vandens. Remdamiesi šiuo teiginiu, mes gyvename jau 
treji metai: mes mylimės, skaitome, gardžiuojamės skaniu 
maistu, retkarčiais praleidžiame keletą dienų viešbutyje ant 
jūros kranto, lankome draugus (jų nedaug ir jie bevaikiai), 

Štai kodėl Latifa gamina triušį padaže, kuris baigia troškin- 
tis puode, o aš einu į svetainę, kur mano gražioji moteris naršo 
po internetą. Ji ieško gandų iš madų pasaulio; juos galbūt pa- 
naudos straipsnyje, kurį ga/būt kada nors parašys... jeigu no- 
rės ir turės laiko. Ji man ilgesingai šypsosi. Jos šviesūs kašto- 
niniai plaukai krinta ant veido, kurio spalva ir skruostikauliai 
tokie mieli ir išraiškingi, kad aš beveik užmirštu autobuso koš- 
marą. Tiesą sakant, net neturiu laiko apie tai užsiminti, nes ji, 
atrodo, prieš vakarienę kažką numačiusi ir tik paklausia: 

— Kur? 

Prisimenu, kad neseniai tai darėme ant virtuvės stalo, so- 
do krūmuose (beveik kaimynų akivaizdoje), daug kartų lo- 

voje, bet jau seniai nebuvome rūsyje prie kuro bako. Turėtų 
būti proletariška, riebaluota ir suodina. Taigi kviečiu savo 
brangiąją į rūsį, švelniu spyriu pasiųsdamas į būdą Sarko, 
visada sekiojantį paskui mus. 

Ir tik daug vėliau, po vakarienės, po šachmatų partijos, 
mums begeriant kriaušių degtinę, Latifa garsiai pasako tai, 
apie ką, matyt, be perstojo šiandien galvojo: 

— O gal ir gerai būtų turėti vaiką. 

Ir stebi, kaip aš paspringstu degtine. Paskui pažvelgiu į ją 
apstulbęs, tarsi ji man siūlytų vykti atostogų į Las Vegasą ar 
Sen Tropezą. Ji supranta klausimą, atsispindintį mano vei- 
de: „O kam vaikas? Kad užpakalį šluostytume? Auklėtume 
nedėkingą padarą? Ar dėl to nusprendėme gyventi kartu?“ 
Nespėju paprieštarauti, o ji jau bando paaiškinti: 

— Man greitai bus per vėlu. Nenorėčiau kada nors dėl to 
gailėtis. 

Ar moterys negali atsispirti šiam keistam poreikiui? Nu- 
tariu, kad bus geriau patylėti; paimu jos ranką, tikėdamasis, 
kad ir šį kartą tas įkarštis praeis. 


— Ponai fotografai, prašau jus! 

Apsaugininkas, sunkiasvoris pakistanietis plika galva, vil- 
kintis striukę ir su kaklaraiščiu, skynė kelią. Plačiais rankų 
mostais jis stumdė į šalis vaizdų medžiotojų ordas, susirin- 
kusias prie Teisingumo rūmų su fotoaparatais, blykčiojan- 
čiais blykstėmis, įžūliais objektyvais. Marena Pataki net įsi- 
vaizduoti negalėjo, kad kada nors taip domins profesiona- 
lius fotografus. Net paauglystės metais nepuoselėjo tokių 
lengvabūdiškų svajonių, kurios šiandien pildėsi. Nustebusi 
ji žiūrėjo, kaip karštligiškai tos Žiurkės lipa per kitų galvas, 
kad pasiektų grobį, pasiryžusios sutrypti kiekvieną, kas truk- 
dytų jų darbui, - tai rodo, kad ši profesija, kaip ir daugelis 
kitų, nieko nebeverta. Taupymo politika, spaudos agentūrų 
pertvarka nuotykingą reporterio darbą pavertė knibždan- 
čios alkanos gaujos peštynėmis. 

Advokatų, kaip ir tūkstančių kitų profesijų atstovų, liki- 
mas taip pat nepavydėtinas - visi prastai apmokami ir turi 
sunkiai dirbti, išskyrus keletą aukštų postų prekyboje ir fi- 
nansų srityje. Taigi, nuvertėjus šioms profesijoms, Marena 
pajuto, kad jai pasitaikė puiki proga, vienintelė galimybė iš- 
trūkti iš valstybės paskirtų advokatų būrio, išnerti į užsisto- 
vėjusių Teisingumo vandenų paviršių. Ji nieko nepasiekė 

daugybės metų sąžiningu darbu - jos klientai dažniausiai 
būdavo nemokūs, jų nusikaltimai menki ir lengvai įrodomi 
(vos tik atsirasdavo teisinės klaidos galimybė, siekdama re- 
klamos, bylos nusitverdavo didelė kontora). Be to, Marena 
blaiviai vertino savo gabumus; jos ginamųjų, it pikta lemtis, 
laukė sunkiausios bausmės. Štai kodėl jos, sulaukusios tris- 
dešimt ketverių, vertė rinkoje buvo lygi nuliui; kiti jos kartos 
advokatai buvo padarę puikią karjerą ir gynė turtinguosius. 
Tačiau staiga jaunoji moteris atsidūrė valstybinės reikšmės 
bylos viršūnėje ir žiniasklaidos dėmesio centre. Apsauginin- 
kas per fotografų jūrą jai skynė kelią iki limuzino, kurį pa- 
skolino Generalinė tabako kompanija. Atsidūrusi prie au- 
tomobilio, Marena Pataki atsisuko į žurnalistus ir šyptelėju- 
si tarė: 

— Dabar negaliu nieko pasakyti. Tik tai, kad mes pasitiki- 
me Aukščiausiuoju teismu, kuris paskelbs nuosprendį šią po- 
pietę. 

Pasidarė tylu. Žurnalistai klausėsi kiekvieno šios advoka- 
tės žodžio, o ji, keista, atsidūrusi dėmesio centre, jautėsi vi- 
sai gerai. Gal todėl, kad per televizijos reportažus buvo ma- 
čiusi, kaip elgiasi kiti? O gal tai būdinga kiekvienai situaci- 
jai, kurioje visi pripažįsta jūsų autoritetą? Pasitikinti savimi, 
ji įsėdo į automobilį; vėl pasipylė klausimai, ir ji, kaip tikra 
profesionalė, paskutiniu momentu stabtelėjo ir pasakė tai, 
ką iš anksto buvo apgalvojusi: 

— Aš paprašiau, kad būtų peržiūrėtas mirties nuospren- 
dis... Pagal labai seną teisinį paprotį, jeigu bausmės vykdy- 
mą sutrukdo nenumatytos priežastys, ji gali būti panaikinta, 
suteikiant malonę. Anksčiau tai buvo vadinama „Dievo ran- 
ka“. Šiandien tai galėtų būti puiki proga pagalvoti apie aukš- 

čiausiąją bausmę ir jos tamsiąsias puses... Ir, Žinoma, apie 
pono Džonsono kaltę, kuri toli gražu neįrodyta. Ačiū. 

Ryžtingai kaip visi, kurie patys sprendžia, kada jiems kal- 
bėti, o kada tylėti, ji uždarė limuzino dureles ir leidosi nuve- 
žama į Generalinės tabako kompanijos būstinę. 

Metų metus persekiojami už prekiavimą mirtimi, daugia- 
nacionalinės kompanijos vadovai prieš dvi dienas sužinojo 
apie neįtikėtiną bausmės vykdymo atidėjimą Dėzirė Džon- 
sonui, ir šis įvykis jiems pasirodė tikras stebuklas, gera le- 
miantis ženklas, kurio jie jau nebesitikėjo. Neįtikėtina teisi- 
nė peripetija, apie kurią pranešė laikraščiai, nors ir lietė mir- 
ties bausme nuteistą nusikaltėlį, susiejo tabaką ir gyvenimą, 
kaip jokia reklama nebūtų galėjusi padaryti. Žmogų išgelbė- 
jo tabakas bent jau kelioms dienoms (buvo laukiama teismo 
sprendimo); užmirštas įstatymo straipsnis padarė cigaretę 
geriausiu žmogaus draugu. Visai pasmerktai ekonomikos ša- 
kai nušvito vilties spindulėlis. 

Tuojau po to, kai buvo atidėtas bausmės vykdymas, Mare- 
na sukėlė ant kojų spaudos agentūras, ir nuo paleisto akme- 
nėlio prasidėjo sniego griūtis. Vidurdienį žiniasklaida susirin- 
ko prie kalėjimo nušviesti įvykių. Šešioliktą valandą Genera- 
linės tabako kompanijos reklamos skyrius pasiūlė materialiai 
paremti advokatės apeliaciją: būstinę, pirmuosius trisdešimt 
tūkstančių eurų išlaidoms ir tarnybinį automobilį. 

Rytiniai laikraščiai buvo paskleisti ant galinės sėdynės. Ma- 
rena perskaitė vieną kitą antraštę. Beveik visi laikraščiai pir- 
mąjį puslapį paskyrė bylai, bet nuomonės buvo gana prieš- 
taringos: 

„Kaip tabako priešininkai išgelbsti žmogžudį“ — tai buvo 
populistinio, kiek reakcingo laikraščio „Le miroir du Jour“, 

antraštė. Vedamojo autoriui draudimas rūkyti visur šalyje — 
net ir privačiuose butuose, esančiuose namuose nerūkan- 
tiems, — panėšėjo į persekiojimą, nesuderinamą su demok- 
ratija. Todėl šiandieninė padėtis, kai kalėjimo vidaus taisyk- 
lės buvo už žŽmogžudį ir prieš aukų keršto troškimą, ypač 
nemaloni. 

Ši nuomonė, palaikanti tabako vartojimą, buvo naudinga 
Generalinei tabako kompanijai; bet ji atsigręžė prieš kalti- 
namąjį ir jo advokatę, nes reikalavo greitai, vos tik baigs 
smilkti paskutinė pasmerktojo cigaretė, įvykdyti mirties baus- 
mę. Subtilesnis „Dėmocrate indėpendant“ žurnalistas nag- 
rinėjo paradoksą: ar reikia saugoti nusikaltėlių plaučius mir- 
ties koridoriuje? Žinoma, rūkymo priešininkų lygų primes- 
tos taisyklės buvo sukurtos, galvojant apie kalėjimų perso- 
nalą ir apie pasyvius rūkalius; bet, antra vertus, jeigu jau 
cigaretė taip kenkia sveikatai, tai nėra priežasčių ją drausti 
tiems, kuriuos siekiama sunaikinti. 

Kiti straipsnių autoriai aiškiai pasisakė prieš rūkymą; bet ir 
čia buvo dvi stovyklos: vieniems - tai proga dar energingiau 

"kovoti už gyvybę („Ne - tabakui ir mirties bausmei!“ — skelbė 
„Tėlėgraphe libėral“ antraštė); kiti, aršesnieji, reikalavo viso- 
je šalyje uždrausti rūkyti, be jokių išimčių nuteistiesiems 
(„Taip - mirtinai injekcijai, ne - cigaretei!“ — „Tribune libėra- 
le“ šūkis). Pasak jų, Dėzirė Džonsonas ir jo advokatė naudo- 
josi įstatymų spragomis. Dėl tokios provokacijos Aukščiau- 
siasis teismas turėjo įsakyti tuojau pat įvykdyti bausmę, nesi- 
gilindamas į nebegaliojančių įstatymų aiškinimo subtilumus. 

Limuzinas važiavo aukštyn Prezidento Bušo prospektu, 
kurio skiriamojoje juostoje žydėjo gėlės. Abiejose prospek- 
to pusėse stovėjo elegantiški akmens, stiklo ar plieno dan- 

goraižiai, kurių viršuje švietė garsių firmų pavadinimai. Čia 
kiekvienas kvadratinis metras kainavo daugiau negu Mare- 
nos kelių mėnesių alga; ji pati gyveno mažyčiame bute miesto 
centre. Prieš penkiolika metų ji dar žavėjosi politiniu radi- 
kalizmu, kurį jos draugai menininkai buvo nuspalvinę bo- 
hemiška poezija. Tikėdama šviesesne ateitimi, ji buvo akty- 
vi feminisčių grupės ir Judėjimo už kalinius dalyvė. Bet ap- 
siskaičiavo: tuo momentu, kai ji pasitraukė iš, jos manymu, 
pasenusios kovos už moterų teises, energingesnės mergi- 
nos pasisavino moterų klausimą ir nelauktai sėkmingai pra- 
dėjo grumtynes už lygias galimybes! O Mareną labiau do- 
mino nuteistųjų myriop likimas - jie beveik visi buvo spalvo- 
tieji iš vargšų kvartalų, pasmerkti ir dėl rasės, ir dėl sociali- 
nės kilmės. Tačiau augant smurtui teisingumas įgavo bruta- 
lų, represinį pobūdį, sulaukiantį žiniasklaidos pritarimo; dėl 
to jos kova tapo beviltiška. Jai niekada nepavyko išgelbėti 
nė vienos gyvybės. Jos tyrimų netikslumas, ginamųjų kalbų 
silpnumas, negrabus aukų puolimas — net kai žmogžudžio 
kaltė nekėlė abejonių — visa tai tik paspartindavo lemtingąją 
injekciją. Todėl kolegos, baudžiamosios teisės advokatai, ją 
praminė Si/aigia mirtimi. Paslapčiomis buvo gailimasi teisia- 
mojo, kuris naudojosi jos paslaugomis, susiviliojęs tariama kri- 
minalistikos „patirtimi“, bet ypač tuo, kad ji tenkindavosi men- 
ku valstybės paskirtų advokatų atlyginimu. 

Vairuotojas sustojo prie Generalinės tabako kompanijos 
balto marmuro pastato. Art dėco stiliaus pastatas siaurėjo 
kildamas į dangų. Bronziniai kupolai viršuje buvo gražiai 
pasidengę patina. Virš didingo įėjimo didelė paauksuota sta- 
tula vaizdavo ranką su smilkstančia cigarete ir užraitu virš 
jos, primindama laikus, kai rūkyti atrodė elegantiška. Duri- 

ninkas atidarė limuzino dureles, ir Marenos sportiniai batai 
palietė raudoną kilimą; po saulėdenge ji ėjo link milžiniško 
vestibiulio, kur jos laukė Viešųjų ryšių skyriaus vadovas. Jie 
įžengė į liftą ir pakilo iki posėdžių salės penkioliktajame aukš- 
te. Salė stiklinėmis sienomis, tarsi observatorija, buvo iški- 
lusi virš miesto; aplinkui ovalų stalą su mikrofonais ir vaizdo 
konferencijų įranga sėdėjo viceprezidentas ir Teisės skyriaus 
ji niekada nebūtų pagalvojusi, kad jos vieta galėtų būti čia, 
šalia šių verslininkų, tykančių naudos iš keliamo triukšmo. 
Ar ji mokės kalbėti jų kalba, ar pajėgs diskutuoti apie žmo- 
gaus gyvybę su reklamos kūrėjais? Pagalvojusi, kad rizikuo- 
ja savo pačios visuomenine padėtimi, ji įkvėpė oro ir nu- 
sprendė pasikliauti malonia viceprezidento, atsakingo užvie- 
šuosius ryšius, šypsena: 

— Sakykite, ar advokatas... 

— Advokatė! - pataisė buvusi feministė. 

Ji jau buvo besigailinti dėl savo išsišokimo, bet pajuto, kad 
jis tinka jos, teisės ir teisingumo atstovės, vaidmeniui. 

— Atleiskite! Advokate, norėčiau žinoti, ką šiandien po pie- 
tų kalbėsite uždarame Aukščiausiojo teismo posėdyje. Rei- 
kia, kad mūsų nuomonė būtų pagrįsta aiškiais argumentais! 

— Taip, - nutraukė "Teisės skyriaus direktorius. — Atleisk, 
Fransua, bet aš manau, kad turime žinoti, ko norime: už ar 
prieš rūkymą, su tais, kurie už mirties bausmę, ar su tais, 
kurie prieš - kiekvienas gali turėti savo teoriją, ir, reikia pri- 
pažinti, mes šiek tiek sutrikę... 

Smulkutis akiniuotas teisininkas irgi išdėstė savo požiūrį: 

— Nenoriu atrodyti ciniškas, bet, susipažinęs su byla, ma- 
nau, kad protingiausia būtų reikalauti tiesiog laikytis Bau- 

džiamojo kodekso ir gerbti įstatymą. Kitaip tariant: pasmerk- 
tajam leidžiama įgyvendinti savo paskutinę valią, jis surūko 
cigaretę ir... injekcija! 

Šis požiūris, atrodo, tenkino direktoriaus pavaduotoją re- 
klamai, kuris pratęsė: 

— Mums būtų paranku nesileisti į ginčus dėl mirties baus- 
mės. Užtektų tik pabrėžti, kad šiame puritoniškame pasau- 
lyje, pilname kovotojų prieš rūkymą, paskutinė žmogaus valia 
gali būti tiesiog surūkyti cigaretę: graži, jausminga žinia. 

— Gerai, - įsiterpė kažkas, — bet visa tai norom nenorom 
sustiprina simbolinį trikampį: nusikaltėlis - tabakas - mirtis, 
o tai kenkia cigarečių rinkai. 

Marena atsikrenkštė ir patylėjo. Pašnekovų neryžtingu- 
mas jai buvo naudingas. Dabar reikėjo tik nesuklysti. Jeigu 
Generalinei tabako kompanijai pasirodys per nuolanki, ne- 
daug laimės. Ji tvirtu balsu išdėstė savo požiūrį: 

— Aišku, suprantu jūsų susirūpinimą ir dėkoju už suteiktą 
finansinę pagalbą; bet advokatei sunku remtis reklamine l1o- 
gika, kai kalbama apie žmogaus gyvybę. Taigi turite supras- 
ti, kad aš reikalauju tiesiog atšaukti mirties bausmės vykdy- 
mą, pirma, todėl, kad įstatymas tai leidžia; antra, todėl, kad 
tikiu šio žmogaus nekaltumu. 

— Tačiau jis prisipažino! - atkirto teisininkas. 

— Daug nekaltųjų prisipažino policijos komisariate ar tar- 
dytojo kabinete. 

— Gerai, - vėl prabilo viceprezidentas, —- bet prašau pa- 
tikslinti bendrąsias nuostatas, požiūrį į bylą, kad galėtume 
juo remtis. 

Šią nepaprastą dieną Marena pasistengė būti elegantiš- 
ka. Ji buvo kirpykloje ir vilkėjo juodu griežto kirpimo švar- 

ku, kuris, nors ir nederėdamas prie sportinių batų, tiko de- 
ryboms. Prieš prabildama apie mirties bausmę, ji užsimer- 
kė, tarsi prisimindama jau seniai subrandintus argumentus: 

— Žinote, kad priėmus aukščiausios bausmės suvienodi- 
nimo įstatymą, ji buvo įvykdyta daugeliui žmonių - tarp jų ir 
nekaltų. 

Mažasis akiniuotas teisininkas, ciniškai kikendamas, pa- 
taisė: 

— Tačiau argi liepos vienuoliktosios įstatymas nepanaiki- 
no mirties bausmės visoje Sąjungoje? 

— Jūs teisus - tekste patikslinama: „Mirties bausmė galuti- 
nai panaikinama. Valstybės nariai pasilieka teisę ją taikyti 
kai kuriais atvejais.“ Dar gerai, kad ne visada! Vis dėlto po- 
nas Džonsonas, kaip ir daugelis kitų, yra 1š tikrųjų nuteistas 
mirties bausme. 

— Jis nužudė policininką! 

— Teisingai, toks atvejis numatytas... bet štai vakar keistas 
ženklas nutraukė lemtingą seką: paprasta cigaretė neleido 
įvykdyti mirties bausmės šiam žmogui. Džonsonas tiesiog 
prašo laikytis įstatymų. Mes reikalaujame daugiau: teisin- 
gumo vargšams ir visiško mirties bausmės panaikinimo. Ge- 
neralinė tabako kompanija turėtų vadovauti šiai kovai. 

Teisininkas grąžino ją į tikrovę: 

— O kodėl jums atrodo, kad vargšai nesulaukia teisingumo? 

Iš kandaus tono Marena suprato, kad jis pats turi atsaky- 
mą: „Iodėl, kad jų advokatai, tokie kaip Marena Pataki, nie- 
kam tikę.“ Ji vos neparaudo, bet tik giliai atsiduso ir nutylė- 
j0. Jos laimė, visi buvo paskendę mintyse. Sutrikęs vicepre- 
zidentas mąstė, ar kompanija gali pulti į tokią kovą, rizikuo- 
dama sukelti dalies rūkalių pasipiktinimą. Jų socialinio po- 

būdžio tyrimas, atliktas prieš dvejus metus, parodė, kad dau- 
guma rūkalių buvo šiek tiek palankesni mirties bausmei 
negu kiti gyventojai. Su Džonsono byla reikėjo elgtis at- 
sargiai, pasinaudojant paprasta, bet stipria „paskutinio ma- 
lonumo“ korta. Kita vertus, jeigu Marenai Pataki pavyktų 
rasti svarių Džonsono nekaltumo įrodymų, palanki bylos 
baigtis galėjo turėti teigiamų pasekmių Generalinei taba- 
ko kompanijai, nes susietų cigarečių gamintoją su nekalto 
žmogaus gyvybės gelbėjimu. Viską apsvarstęs, jis paskelbė 
savo sprendimą: 

- Klausykite, advokate, nemanau, kad mūsų kompanija 
galėtų prisidėti prie jūsų kovos su mirties bausme. Mes ger- 
biame jūsų įsitikinimus, bet mūsų viešųjų ryšių kampanija 
remsis nuosaikesnėmis pažiūromis. Jeigu Aukščiausiasis teis- 
mas neatšauks nuosprendžio, mes ginsime teisę į paskutinę 
cigaretę, kaip paskutinį ryšį su šiuo pasauliu. Gražu, ar ne? 

Jis atsisuko į pritariamai linksintį teisės skyriaus direkto- 
rių ir tęsė: | 

— Mums svarbiausia, kad nuteistasis galėtų patenkinti sa- 
vo paskutinį norą. Praneškite Teisingumo ministerijai, kad 
mes esame pasiruošę įrengti viską, ko reikia, pavyzdžiui, vi- 
siškai saugią bausmės vykdymo patalpą rūkantiesiems... Ta- 
čiau jeigu Teismas nuspręs eiti dar toliau ir byla bus peržiū- 
rėta, mes galėsime jus paremti, jeigu jums pavyks įrodyti po- 
no Džonsono nekaltumą. 

Net nelaukdamas nežymios advokatės, kuriai suteikė vie- 
nintelę galimybę jos gyvenime, atsakymo, savo bendradar- 
biams tarė: 

— Manau, kad visi pritariate mano sprendimui. 

Taigi iki Aukščiausiojo teismo sprendimo Marena Pataki 

galės naudotis viskuo, ką jai suteikė kompanija. Įsėdusi į 
limuziną, ji paprašė vairuotoją nuvežti į kalėjimą paskutinį 
kartą susitikti su Dėzirė Džonsonu. Turėdama galvoje vis- 
ką, kas atsitiko per tris dienas, advokatė buvo įsitikinusi, 
kad pasieks įspūdingą pergalę. Tačiau ji nepasitikėjo savo 
kliento elgesiu, jo idiotiška ramybe, vangumu ir neapgal- 
votomis kalbomis. Pasiruošusi pasidalyti su juo viltimi, kad 
pavyks išgelbėti jo galvą, ji nelabai nustebo, pamačiusi, 
koks abejingas jis įeina į pasikalbėjimų kambarį, it žmo- 
gus, susirūpinęs tik vienu dalyku: 

— Tai ar galėsiu surūkyti tą cigaretę, ar ne? 

— Pone Džonsonai, kalbama ne apie cigaretę, aš noriu 
pasiekti, kad byla būtų peržiūrėta! Jūs tvirtinote, kad nebu- 
vote nusikaltimo vietoje! Taigi reikia pasinaudoti proga ir 
kovoti. 

Tai išgirdęs, aukštasis juodaodis lyg ir susimąstė. Kaip ir 
per teismo posėdžius, atrodė, kad jo likimas jį domino ma- 
žiau negu logika to, kas vyksta. Jo akys įsmigo į advokatę, 
tarsi jis norėtų patikslinti: 

— Aš tikrai jo nenužudžiau; bet tas tipas buvo niekšas ra- 
sistas! 

— Dėzirė, prašau nustoti ieškoti šios Žmogžudystės patei- 
sinimo. Tai mums labai pakenkė proceso metu. Visi nusi- 
kaltimai, net ir nenusipelnantys mirties bausmės, yra bjau- 
rūs. Ir kadangi aš tikiu jūsų nekaltumu, tai pabandysiu jus 
ištraukti iš šios bėdos. 

— Ar pasikalbėsite su teisėjais? 

— Taip, kaip tik ten einu! | 

— Prašau jų pasiteirauti, ar galėsiu pasirinkti cigarečių rū- 
šį. Man patiktų angliškos, Bensono, be filtro... 

Ir šyptelėjo: 

— O jeigu dar su žole, tai būtų visai puiku. 

Kovotoja su mirties bausme bejėgiškai nusišypsojo. Nie- 
ko negalima tikėtis iš šio vargšo vaikino, nesugebančio nė 
piršto pajudinti, kad būtų išgelbėtas jo kailis. Advokatė tu- 
rės išsiversti viena. Atsisveikinusi su Džonsonu, ji grįžo į au- 
tomobilį ir paprašė vairuotojo vykti į Aukščiausiąjį teismą, 
kur buvo pakviesta šešioliktą valandą, kad galėtų išdėstyti 
savo požiūrį. 

Kaip visada, Marenos Pataki kalba buvo labai prasta. Ne- 
paisant galimybių, kurias teikė šios neįprastos aplinkybės, 
nepaisant argumentų, kuriuos turėjo, nepaisant gilaus tikė- 
jimo, ji nesugebėjo įtikinti teismo autoritetų, jog jos reikala- 
vimai pagrįsti. Respublikos teismų kolegijos nariai ją atlai- 
džiai išklausė tarsi studentę, laikančią egzaminą. Ji jiems pa- 
sirodė nuobodi, ir jie atmetė prašymą panaikinti mirties 
bausmę; paskui greitai advokatę pamiršo ir pradėjo aistrin- 
gą — ar bent jau nenuobodų - profesionalų ginčą Dėzirė 
Džonsono iškeltu paskutinės cigaretės klausimu. Ką reiškė 
keturiasdešimt septintasis straipsnis ir šimtas septynias- 
dešimt šeštasis b paragrafas? Per kelias minutes senieji eks- 
pertai juodomis mantijomis su sabalo apykaklėmis visa gal- 
va nėrė į svarstymus ir paprašė advokatės išeiti, kol priims 
sprendimą. 

Diskusija tęsėsi iki gilios nakties. Problema buvo sudėtin- 
ga, ir kolegijos nariams buvo be perstojo nešamos Teismo 
archyvų kopijos, jos viena po kitos gulė ant stalų: tai buvo 
garsių procesų nuo pat Respublikos pradžios ar net nuo Ro- 
mos imperijos laikų liudininkai. Kiekvienas ta proga prisi- 
minė savo studentiškus metus, kokią nors teisinę smulkme- 

ną ar kokį įdomų atvejį iš ilgos profesinės karjeros. Visą 
vakarą buvo varžomasi iškalbos menu; advokatė tuo tarpu 
snaudė ant suolelio prieškambaryje, ją kas pusvalandį pa- 
žadindavo Generalinė tabako kompanija, teiraudamasi 
apie sprendimą. Žurnalistai dar laukė priešais rūmus, kai 
vidurnaktį su trimis kolegomis pasirodė Aukščiausiojo teis- 
mo pirmininkas; jų seni susiraukšlėję veidai atjaunėjo, kai 
reikėjo paskelbti sprendimą, priimtą septyniais balsais prieš 
keturis. Perskaitęs preambulę, pirmininkas pagaliau padarė 
išvadą: 

— Taigi, nuteistajam Dėzirė Džonsonui suteikiama teisė 
įgyvendinti paskutinį norą, šiuo atveju —- surūkyti pasirink- 
tos rūšies cigaretę, kurią parūpins kalėjimo direkcija. Kad 
nebūtų pažeistos galiojančios kalėjimo vidaus taisyklės, drau- 
džiančios rūkyti, ir nenukentėtų darbuotojų sveikata, kalė- 
jimo direkcija turi įrengti (kalėjime ar už jo) rūkančiųjų zo- 
ną, skirtą paskutinei valiai vykdyti. Vos surūkiusiam paskuti- 
nę cigaretę Dėzirė Džonsonui bus įvykdyta paskirta baus- 
mė ir suleista mirtina injekcija. 


Suaugusio žmogaus gyvenimas buvo mūsų horizontas ir mūsų 
idealas.Vaikystėje reikėjo laikytis griežtų taisyklių; šiuos itin 
ilgus metus mes gyvenome it kaliniai, laukdami išlaisvinimo. 
Per atostogas trumpam pasijusdavom savarankiški, staiga 
suvokdavome pasaulio didybę, bet tas jausmas išsisklaidy- 
davo kaip dūmai mokslo metų pradžioje siaurame mokyk- 
los kieme, nuklotame nukritusiais lapais. Kai buvau mažas, 
privalėjau tylėti, būti klusnus, dirbti, mokytis ir kantriai laukti, 
kol būsiu priimtas į „suaugusiųjų“ pasaulį. Paauglystės me- 
tais šis laukimas pasidarė slegiantis, Žiaurus ir visiškai aiš- 
kus. Vienas po kito atėjo: pirmoji cigaretė, pirmieji pinigai, 
pirmasis vakarėlis, pirmasis bučinys... laukiant dienos, kai 
tikrasis gyvenimas bus oficialiai įvardytas - pilnametystė. Kaip 
visi berniūkščiai, aš geidžiau to rojaus, kuriame išnyks drau- 
dimai, kur bus galima veikti ir rinktis, neklausiant leidimo 
(bent jau iki vedybų). Kai kurie banalūs veiksmai mums at- 
rodė brandos simbolis: vairuoti automobilį, lankytis nakti- 
niuose klubuose, kioske nusipirkti „Play-boy“. Pati svarbiau- 
sia teisė neginčytinai buvo rūkymas... Vėžys mums nerūpė- 
j0; priešingai, kinas, reklama mus išmokė, kad rūkymas yra 
laisvės išraiška. Užsidegti cigaretę, ją laikyti, išpūsti dūmus: 
tie, kurie tai darė, atrodė ypatingi, elegantiški ir šiuolaikiški. 

Nenaudingas, bet beveik estetinio pasigėrėjimo vertas daik- 
tas — cigaretė — skyrė žmogų nuo gyvulio. Taigi todėl mes ir 
norėjome kuo greičiau užaugti. 

Argi galėjau nujausti, kad po trisdešimties metų vėl bus 
labai pavojinga - lygiai kaip tada, kai buvau trylikametis mo- 
kinys — ieškoti slaptos vietos surūkyti cigaretę: reikėjo susi- 
rasti gerai vėdinamą patalpą ir užsirakinti duris, kad nepa- 
gautų nusikaltimo vietoje? Argi buvo galima įsivaizduoti, kad 
iškovota laisvė taip greitai bus atimta, ėmusis griežtų prie- 
monių mano sveikatai apsaugoti? Argi galėjau įtarti, kad 
po kelerių metų tariamosios laisvės mano visuomeninis gy- 
venimas bus kaip mažo vaiko, kupinas draudimų, o vaikai 
turės vis daugiau ir daugiau teisių? 

Negaliu prisiminti, kada visa tai prasidėjo, bet vieną die- 
ną suaugusieji atsigręžė į vaikus. Staiga jiems pasirodė, kad 
nėra nieko svarbiau, kaip išklausyti mažuosius, būti šalia jų, 
laikyti juos už rankų, sukurti pasaulį, puikiai pritaikytą jų 
poreikiams, ir šitaip grįžti į savo pačių vaikystę. Svajonė pasi- 
keitė ir suaugusieji ėmė laikyti jaunimą pavyzdžiu, idealu, ku- 
rio jie niekada nebepasieks: spontaniškumas, tyrumas, skaisti 
oda, gera sveikata. Jau pirmuosiuose televizijos realybės šou 
kandidatai mokėsi nebūti subrendę ir atsakingi; priešingai, 
jie laisva valia atsidurdavo įvairiose mokyklose, kur mokėsi 
dainuoti, šokti, miegoti bendruose miegamuosiuose, niautis 
dėl niekų ir visiems matant pasibučiuoti taikantis. Išsivadavę 
iš suaugusiųjų baimės būti juokingi, jie demonstravo savo nai- 
vumą televizijos žiūrovams, kurių dauguma buvo mažame- 
čiai, valdantys reklamos rinką. Vaikystė tapo visuomenės sva- 
jone, padedančia pakęsti varžymus, kaip mes pakęsdavome 
vaikystę, svajodami apie suaugusiųjų gyvenimą. 

Štai kokios mintys sukasi mano galvoje šią popietę savi- 
valdybės penkto aukšto tualete, kur užsidariau surūkyti rau- 
dono „Marlboro“ („deguto: 0,5 mg, nikotino: 0,04 mg, an- 
glies viendeginio: 0,5 mg“). Nuleistomis kelnėmis aš su pasi- 
tenkinimu rūkau, giliai į plaučius įkvėpdamas šiltus dūmus, 
O po to juos išpūsdamas. Praėjusią savaitę man pagaliau pa- 
sisekė kišenėje paslėptu atsuktuvu atidaryti užkaltą langą. 
Šis darbas truko kelis mėnesius, nes turėdavau tik dešimt 
minučių per dieną: reikėjo atsukti visus varžtus, paskui cen- 
timetras po centimetro nutrinti medžio klijus, kol langas pa- 
sidavė. Pogrindžio rūkalius turi pasirinkti gerai vėdinamą 
patalpą: nors mažyčiai tualetai neturi detektorių, vos dū- 
mams prasiskverbus pro duris, koridoriuje užkauktų sirena. 
"Taigi aš visada gerai išvėdinu ir išeidamas rūpestingai užda- 
rau langą. 

Iki praėjusių metų administraciniame miestelyje dar bu- 
vo keletas rūkyti skirtų patalpų. Ten, kaip raupsuotieji, susi- 
rinkdavo „anksti mirštantys“ žmonės, lydimi smerkiamų ko- 
legų žvilgsnių. Bet po to, kai vaikų darželis įsikūrė visame 
miestelyje, kai snargliai tapo jo garbės svečiais, nebebuvo 
galima pakęsti nė mažiausios nuodijimo rizikos. Tarp suau- 
gusiųjų mes dar galėjome „kenkti aplinkinių sveikatai“; bu- 
vome tik vargšės atliekos - filologai, teisės bakalaurai, šei- 
mų galvos, darbštūs valdininkai... Bet kad snargliai nors vie- 
ną sekundę atsidurtų tabako tvaike, o ne, tai visiškai neįma- 
noma! Griežtai draudžiama! Jokių prieštaravimų! Tegu su- 
augusieji pasinaudoja proga atsikratyti savo ydų ir išsigydyti 
nuo žalingų įpročių. 

Aišku, dėl to aš netapau švelnesnis vaikams. Bet jų dėka 
aš vėl atradau paauglystės malonumus. Užuot kovojęs su 


BENOIT DUTEURTRE B MERGAITĖ IR CIGARETĖ 4] 


žalingais įpročiais, aš slaptai ir su vaikišku pasimėgavimu 
traukiu dūmą dviejų kvadratinių metrų kabinoje ir skaitau 
užrašą: „Rūkymas nėštumo metu kenkia jūsų vaiko sveika- 
tai.“ Smilksta cigaretė — aš rūkau it nešvankus padauža, 
niekindamas vidaus taisykles. Piktai šypsodamas klausau, 
kaip koridoriuje čirškia mažiai, kurie negali man sutrukdyti 
gyventi taip, kaip aš noriu. Mano šypsena virsta bjauria gri- 
masa, kai pagalvoju apie smulkmenišką naujų vidaus taisyk- 
lių tikslumą ir „bausmių“ visiems „nusižengusiems“ pažadą. 
Anksčiau užtekdavo įspėjimo tiems, kurie rūkė nerūkančių- 
jų zonoje; dabar grasinama represijomis. Bet tabakas mane 
šildo, ir aš pajuntu piktą džiaugsmą, prisiminęs marmūzę 
mero, pranešančio apie naująsias sanitarines priemones! Vi- 
sada vaikų, mamų, senelių draugų sąrašo priekyje! Jis įsi- 
vaizduoja pavertęs administracinį miestelį saugoma zona; 
tačiau manęs nepaimsi — aš lėtai spjaunu savo dūmus jam į 
snukį. 

Vieną popietę aš jį sutikau svarstantį, kas per mėnesį pa- 
daryta „gyvenimo kokybės“ labui. Jis viešai pagyrė mano ata- 
skaitą: subtilus tyrimas, siekiantis išryškinti netikėtą kenks- 
mingą poveikį aplinkai! Niekas nebuvo numatęs šio nuostabą 
keliančio reiškinio: visame mieste gatves padalijus į skirtin- 
gas zonas, spūstys ir tarša tik padidėjo, todėl pirmiausia nu- 
kentėjo gyventojai, kuriuos norėta apsaugoti. Palankiai nu- 
siteikusi mero komandos atžvilgiu, žiniasklaida ištisus mė- 
nesius teigė, kad automobilių eismas paspartėjo, oras tapo 
grynesnis, visi pasidarė laimingesni. Šiandien statistikos duo- 
menys paneigė šią teoriją. Buvo tikimasi atgrėsti automobi- 
lių vairuotojus baudomis - jie nepakluso. Priešingai, nutie- 
sus „koridorius piliečiams“, staiga pakilo sieros ir anglies ok- 

sido lygis. Netgi vasara, kadaise rami ir sveika, virto košma- 
ru: miesto centrui tapus pėsčiųjų zona, gretimi kvartalai dar 
labiau užsikišo. Kad ir kiek kartotum, kad viskas gerėja, visi 
kenčia dėl susidariusios padėties. Štai prie ko priveda poli- 
tika, siekianti įtikti gamtos mylėtojams ir kartu nepakenkti 
vairuojantiems automobilius. 

Meras, išgyręs mano analizę, išreiškęs apgailestavimą, kad 
jo „geresnio bendro gyvenimo“ politika privedė prie tokių 
netikėtų rezultatų, paprašė, kad mano ataskaita būtų įslap- 
tinta, ir kandžiai sukritikavo kai kurias žiniasklaidos prie- 
mones, kurios, pasak jo, tik ir laukia progos purvais apdrabs- 
tyti jo sumanymus. Buvo matyti, kad mano ataskaita jį suer- 
zino, parodydama, kad ateityje viešoji nuomonė gali pasi- 
keisti, kad jo politika gali sulaukti neigiamo požiūrio, kad 
gresia piktavališkas jo veiklos juodinimas - ir visa tai po ova- 
cijų, šlovinančių žmogų, kuris lyg „apsėstasis trokšta tik pa- 
dorumo ir visuotinio gėrio“. Ar šis kvailys angelo išvaizda 
įtaria, kad aš kiekvieną dieną lendu į jo tualetą laisvai nuo- 
dyti savo plaučių ir kraujo — kaip kad jis klastingai nuodija 
šio miesto piliečius? 

Išėję iš pasitarimo, pamatėme apie dvidešimt vaikų, šo- 
kančių ratelį prie konferencijų salės. Jie čia atšivelka kiek- 
vieną popietę po pamokų ir laukia tėvų. Mūsų paprašė pa- 
laukti, kol jie baigs. Auklėtoja niūniavo kažkokią liaudies 
dainą, pritardama būgneliu. Penkerių šešerių metų vaikiš- 
čiai klusniai laikėsi už rankučių; jie sukosi ir šokinėjo, o dau- 
guma mero bendradarbių (pats meras paspruko tik per jam 
skirtą išėjimą), nedrįsdami pajudėti, susižavėję stebėjo šį ty- 
rumo ir nekaltybės kupiną paveikslą. Akiniuoti keturiasde- 
šimtmečiai, pliki penkiasdešimtmečiai, valdininkai su kakla- 

raiščiais graudinosi, tarsi norėdami patys save įtikinti, kad 
nuo šiol pasaulis bus geresnis, kad mes daug galime išmokti 
iš vaikų, kad atėjo laikas pamiršti, jog mes suaugę, ir egzis- 
tencijos prasmės verčiau ieškoti jaunatvėje: 

— Ar matai tą mergaitę, jos tokios protingos akys? 

— O tas mažas korėjietis juokingu snukučiu! 

Niūriai rėžiau: 

— Senų pedofilų gauja! - nukirtau, stumdydamas bendra- 
darbius. 

Nuėjau koridoriumi, skindamasis kelią per vaikus, lydi- 
mas piktų priimamojo sekretoriaus žvilgsnių; dar atsisukau 
ir lediniu tonu sviedžiau: 

— Išvarykit tuos snarglius ir leiskit mums ramiai dirbti! 

Visi žiūrėjo į mane apstulbę. Atlaidieji pamanė, kad man 
kas negerai, gal turiu šeimyninių bėdų. Įžvalgiausieji įtarė, 
kad išgyvenu dėl mero sprendimo palaidoti mano ataskai- 
tą. Vaikams visa tai nerūpėjo; jie šoko, vis greičiau skam- 
bant priedainiui; viskas baigėsi linksmu susistumdymu. Tuo- 
jau po to jie išsiskirstė; aš pasukau tualeto link, nusprendęs 
atsikeršyti už mums primestas darbo sąlygas. Uždariau du- 
ris, užstūmiau skląstį, nusimoviau kelnes (jei kas nors laukia 
už durų, bus geriau, kai girdės, kaip šlama drabužiai, tai 
įprasta tokioje vietoje). Atsukau atsuktuvu paskutinį mažą 
varžtą, prilaikantį langą, ir jį atidariau: Pergalės prospekte 
automobiliai buvo įstrigę baisiame kamštyje. Tada išsitrau- 
kiau cigarečių pakelį, pagriebiau nuodų porciją, sukandau 
tarp dantų filtrą, atsukau veidą gryno oro srovei ir užside- 
giau cigaretę. 

Praėjusį savaitgalį, kai Latifos brolis mus pasikvietė į sve- 
čius, norėdamas aprodyti savo namą kaime, atsirado ir ki- 
tų mane nervinančių aplinkybių. Iš pirmo žvilgsnio, tai bu- 
vo malonus pasiūlymas, bet apsirikome jį priimdami, nes 
dėl šių šeimyninių ryšių išdavėme savo egoistiškai epikū- 
rišką gyvenimo būdą. Tačiau norėjome ten vykti ir dėl kitų 
priežasčių: buvo smalsu pamatyti apylinkių slėnius ir juos 
kertantį seną kanalą. Įsivaizduodami, kaip vaikštinėjame 
po vynuogynus, o paskui išsitiesiame laukuose maloniai pa- 
ilsėti, mes užmiršome argumentus „prieš“; visų pirma ma- 
no draugės brolvaikius: tris bjaurius vaikiščius, kurie nuo 
pat gimimo valdo tėvus. Bet mano svainis su žmona turėjo 
dar ir kitą būdą galutinai sugadinti mūsų kaimiškąją eks- 
pediciją. 

Viskas prasidėjo šeštadienio rytą. Atvažiavę vėlai vakare, 
mes praleidome nuostabią naktį egle kvepiančiame kamba- 
ryje. Pažadinta paukščių, Latifa devintą valandą nulipo iš- 
gerti kavos. Kiek vėliau, atsisėdusi prie židinio, ji užsidegė 
cigaretę. Vos tik spragtelėjo Žiebtuvėlis, jos brolio žmona 
išėjo Iš virtuvės ir ramiai paaiškino: 

— Atleisk, bet namuose nerūkoma... 

„Nerūkoma“, vadinasi, svečiai irgi negali rūkyti. Ji šį drau- 
dimą ištarė nedrąsiai, nenorėdama atrodyti valdinga, bet bu- 
vo aišku, kad nepakęs jokių prieštaravimų. Suprasdama, kad 
Latifai šis draudimas labai nemalonus, ji tuojau pridūrė: 

— Juk gali be to apsieiti, nieko bloga nenutiks. 

Jai atrodė, kad nori mums gera. Pamačiusi Latifos nepa- 
sitenkinimą, ji paaiškino: 

„ - Tai kenkia vaikų sveikatai; be to, tai blogas pavyzdys. 

Suirzusi, bet nedrįsdama pyktis su šeima, Latifa baigė 
rūkyti po stogeliu sodo šaltyje; 0 aš tuo tarpu tyčiojausi iš 
svainio: 

— Jūs man panašūs į komunistus. Atrodo, kad ta daugybė 
cigarečių, kurias kažkada surūkėte, jus daro ypač griežtus! 

— Visai ne! Įsivaizduok sau, šis kvapas mums iš tikrųjų ne- 
malonus! Man nesmagu prieš jus, bet tai vienintelis draudi- 
mas šiuose namuose. 

Tas vienintelis draudimas nuo pat ryto gadino nuotaiką. 
Žinoma, galėjau pripažinti, kad jie teisūs; pagaliau aš rūkau 
nedaug, buvo nesunku pakentėti. Bet mane be galo domino 
tų tipų pasibjaurėjimas rūkymu. Latifos sesers nusiteikimas 
prieš tabaką buvo pasiekęs neįsivaizduojamas aukštumas. 
Ankstyvą popietę mes su Latifa nuėjome į savo kambarį. 
Radijas užgožė mūsų erotinius žaidimus, nors langai buvo 
plačiai atverti. Pasimylėjęs aš dažnai noriu parūkyti (tai at- 
rodo taip vyriška; turbūt dėl paauglystėje matytų veiksmo 
filmų); buvau viską numatęs ir atsinešęs lėkštelę vietoj pele- 
ninės. Apsivilkęs chalatą, atsirėmiau į palangę, kad išsisklai- 
dytų tabako dūmai. Mažiausias brolvaikis tuo metu buvo 
sode; jis pakėlęs galvą žiūrėjo, kaip aš pučiu dūmų ratilus. 
Draugiškai pamojavau ranka, bet jis tuojau pat nuskuodė į 
svetainę pas mamą papasakoti, ką matė... Po penkių minu- 
čių virtuvėje po mūsų kambariu pasigirdo nervingas kosčio- 
jimas, tarsi kažkas dustų nuo mūsų dūmų. Pagal fizikos dės- 
nius, dūmai negalėjo sklisti žemyn; taigi, tai buvo ženklas: 
tas liguistas kosulys skiriamas mums. Išsigandę ir tylūs, tū- 
nojome savo kambaryje it du nelegalai. Kosulys trumpai nu- 
tilo, bet po to svainė vis dėlto užlipo laiptais ir kelis kartus 

praėjo pro mūsų duris, vis smarkiau krenkšdama. Po pusva- 
landžio, kai, ruošdamiesi eiti pasivaikščioti, nulipome, ji iš- 
dygo, piktai tardama: 

— Aš primygtinai prašau nerūkyti miegamuosiuose. 

Kad būtų įtikinamiau, ji ištiesė mums po nosimis išdavikę 
lėkštelę su dviem sumaigytomis juodomis nuorūkomis. At- 
rodė pasibjaurėjusi ir, sušukusi „Koks siaubas!“, įmetė nu- 
sikaltimo įrodymus į šiukšlių dėžę. Vaikai irgi į mus žiūrėjo 
ir kartojo: 

— Tabakas tikra šlykštynė! 

— Tabakas sukelia vėžį! 

Su mumis visa šeima elgėsi lyg su mažais vaikais. Paže- 
mintas, aš nutariau, kad bus geriau išvažiuoti, bet pajutau, 
kaip mano ranką švelniai spaudžia draugė, prašydama, kad 
nusiraminčiau; ji norėjo išvengti konflikto. 

Šį netikusį savaitgalį dar buvo galima išgelbėti įdomiais 
pokalbiais. Deja, per šias dvi dienas suaugusieji negalėjo 
tarpusavyje persimesti nė vienu žodžiu, nes valgant pora 
visą laiką sodindavo savo tris atžalas stalo viduryje - šitaip 
suaugusieji buvo atskirti vieni nuo kitų, o vaikai vadovavo 
pokalbiui nuo užkandžių iki deserto. Vos ėmus apie ką nors 
šnekėti, vyriausiasis sūnus (dešimties metų) mus nutrauk- 
davo, kad papasakotų, ką veikė jojimo klube tą rytą; jis 
nervinosi, nes vienas draugas turėjo geresnę videožaidi- 
mų įrangą negu jis; paskui jaunesnioji sesutė norėjo pasi- 
kalbėti apie savo draugę Dženifer. Karštai susidomėję, tė- 
vai ragino juos pasakoti, o mažiausiasis zirzė, įkišęs nosį į 
košę. Kartais svainis nerūpestingai pradėdavo apie ką nors 
kalbėti, tarsi šis šurmulys niekam netrukdytų... Retkarčiais 
vaikai išlėkdavo į savo kambarį, ir tarp suaugusiųjų paga- 

liau užsimegzdavo pokalbis; tik staiga viską nutraukdavo 
svainė, nes duktė pradėdavo bliauti ir reikėdavo eiti pas ją. 
Mes suglumę likdavome prie stalo kartu su mažiausiuoju ir 
jį maitinančiu tėvu. 

Visos atžalos neužmigdavo iki vidurnakčio. Išsekę mes vi- 
si kartu grįžome traukiniu sekmadienio vakarą. Šios per il- 
gos kelionės metu trys pabaisos visą laiką lakstė po vagoną. 
Jie skrajojo tarpe tarp sėdynių, stumdydami keleivius, 
džiaugsmingai šūkavo, klykė it indėnai; mergaitė vaikėsi brolį, 
Ojauniausiasis su sauskelnėmis krypavo paskui juos abu. Pa- 
siekę vagono galą, jie nedelsdami pasukdavo atgal. Iš pra- 
džių tėvai apsimetė, kad nieko negirdi. Panirę į knygas (ku- 
rių iš tikrųjų neskaitė), jie nė nemanė tramdyti mažųjų (tu- 
rint galvoje, kaip jie juos auklėjo, tai vis tiek nebūtų davę 
jokių rezultatų). Pagaliau supratę, kad vaikai visiems įkyrė- 
tas. Kuo švelnesniu balsu jie paprašė vaikų nusiraminti, at- 
sisėsti ir ramiai pažaisti. Vaikai trumpai nurimo, bet tuojau 
vėl pradėjo veržtis iš tėvų glėbio, piktai klykdami, nuslydo 
ant žemės ir vėl pasileido koridoriumi: mergaitė paskui bro- 
lį, o paskui juos abu — mažasis su sauskelnėmis. Pakerėtas 
reginio, aš žvelgiau į vaikų sambrūzdį, kaip į kažką priešiš- 
ka, nukreipta būtent prieš mus. 


* 


Pagaliau vienas trečio aukšto tualete, nusimovęs kelnes, aš 
su pasitenkinimu svaiginuosi cigarete. Vos įkvėptas, dūmas 
jau ištrūksta pro plačiai atvertą langą, o aš mąstau, kad vis- 
kas ne taip jau ir blogai. Šį rytą pakeliui į administracinį mies- 

telį buvau kupinas energijos, kaip visada savaitės pradžioje. 
Savaitgalis praėjo, Latifos brolvaikių nematysiu ilgai; mano 
gėlėse skendintis namas, švelni meilė, netgi dvokiančios mies- 
to gatvės — visa ši kasdienybė man malonesnė už šeimyninį 
gyvenimą. Yra draudžiamų dalykų, bet žmogaus sumanu- 
mas beribis, ir niekas negali man sutrukdyti surūkyti cigare- 
tę pasislėpus už uždarų durų. Kova nelygi, bet kovoti dar 
galima. Ką tik einant lifto link man pavyko pralenkti tris ber- 
jie trankėsi supykę, kad teks laukti penkias minutes, kol ga- 
lės pakilti į savo darželį. 

"Trumpai tariant, aš suaugęs Žmogus ir gyvenu, kaip man 
patinka. Reikia tik išlikti ramiam ir sąžiningai dirbti - net 
jeigu tai ne visada patinka viršininkams, kaip ką tik atsiti- 
ko su eismo ataskaita. Jeigu meras protingas, jis bus dė- 
kingas už šią iniciatyvą; žmogus, turintis valdžią, privalo 
žinoti tikrąją padėtį. Dar kartą užsitraukiu; įsivaizduoju 
esąs puikus darbuotojas. Sėdėdamas ant klozeto, mėgau- 
juosi dūmo skoniu, ir šis malonumas dar padidina žavėji- 
mąsi savo protu, mokėjimu sukelti ginčus, kai kiti bendra- 
darbiai tik meilikaujamai pritarinėja. Mano pilkos kelnės 
atsegtu diržu. tyso ant grindų. Su apatinėmis kelnaitėmis, 
rankomis, atremtomis į kelius, su cigarete tarp pirštų, aš 
pasirodyčiau juokingas kiekvienam, kas nesupranta mano 
vaidmens miesto gyvenime. Dar užsitraukiu ir išpučiu dū- 
mus pro langą. 

Tuo momentu krusteli durų rankena. Jausdamas savo 
pranašumą, niekinamai galvoju, kad įsibrovėlis turės pa- 
laukti, kol aš baigsiu. Įžūliai vėl užsitraukiu cigaretę... bet 
tą pačią akimirką apstulbęs pamatau, kaip veriasi durys. Jos 

veriasi taip pamažu, kad aš ne iš karto susivokiu blogai už- 
stūmęs skląstį. Nespėjęs nė pajudėti, sėdėdamas dūmų de- 
besyje, regiu mažą rankelę ir akiniuotos penkerių metų mer- 
gaitės nustebusį veidelį. Pagautas nusikaltimo vietoje, pa- 
tekęs į spąstus, galvoju, kad tai tik maža mergaitė ir kad 
nereikia leistis įbauginamam. Pasipiktinęs sušunku: 

— Tuojau pat išeik! Ar nematai, kad užimta? 

Užuot išėjusi, mergaitė pritrenkta stebi sceną. Žvelgda- 
ma į mane, ji klausia to, ko jos galvelė niekaip nesupranta: 

— Kodėl nusimovei kelnes, o kelnaičių ne? 

— Prašau išeiti! 

Ji tęsia plonu balseliu: 

— Ar žinai, kad čia negalima rūkyti? Tai kenkia vaikų svei- 
katai. 

Tas tvirtumas, su kuriuo mažas vaikas cituoja jį saugan- 
čias vidaus tvarkos taisykles, mane įsiutina. Man norisi jai 
pliaukštelėti per užpakalį, bet tada tikrai nukentėčiau. Stai- 
ga sunerimstu dėl dūmų kvapo, pro praviras duris sklindan- 
čio į koridorių. Atsikeliu ir išmetu dar smilkstančią cigaretę 
pro langą. Paskui tik su kelnaitėmis, painiodamasis kelnių 
klešnėse, einu mergaitės link: 

— Skrisk iš čia, kvaiša! 

Šį kartą pataikiau. Neūžaugos veidelis parausta, po aki- 
niais ištrykšta kelios ašaros; aš piktai uždarau duris, vėl už- 
stumiu skląstį ir sutvarkau patalpą. Keliskart uždarau ir vėl 
atidarau langą, kad susidarytų oro srovė; paskui išsitraukiu 
atsuktuvą ir įsuku išganingąjį varžtą - langas vėl neatidaro- 
mas; papurškiu „jūros kvapo“ gaiviklio, apsimaunu kelnes 
ir nuleidžiu vandenį, tarsi iš tikrųjų pasinaudojęs tualetu. 
Pagaliau užsisegu diržą ir išeinu iš trečiojo aukšto tualeto, 

kaip ir bet kuris kitas... Mažylė prigąsdinta tylės. Pastebiu 
ją koridoriuje. Ji bamba, lyg jaustųsi įskaudinta. Dar padi- 
dindamas psichologinį spaudimą, prieinu prie jos ir tyliai, 
bet tvirtai sakau: 

— Kvaiša! 

Tam, kad užsičiauptų. 

Vakare grįžęs namo, viską apsakau Latifai; ji tik nusišyp- 
so. Ji klauso, kaip aš karščiuodamasis pasakoju, kaip baisiai 
rizikavau ir kokių pavojų išvengiau. Mano pasakojimas liu- 
dija apie administraciniame miestelyje tvyrančią baimę ir įta- 
rumą; mano draugė pagaliau supranta, kad ši nereikšminga 
istorija slapčiomis mane graužia, tarsi man kažkas grėstų. 
Kad atvestų mane į protą, ji sušunka: 

— Nejaugi drebėsi dėl to, kad penkerių metų mergiūkštė 
užtiko tave rūkantį tualete! 

Ji teisi. Nusikvatoju ir atsisėdu už stalo valgyti Šventojo 
Žako moliuskų salotų. Vėl išsigąsiu tik vėlai vakare, kai La- 
tifa migdydamasi šnibžtelės: 

— Mielasis, turbūt nustebsi, bet... manau, kad jau laikas 
pasigimdyti vaiką. 

— Ką? 

— Mūsų abiejų vaiką. 

— Ar tau neatrodo, brangioji, kad vaikų ir taip per daug? 

— Betgi suprask, aš moteris! 

— Juk buvome pasižadėję... 

Visur pilna tų pabaisų. Jie prašliaužia pro durų apačią ir 
prasiskverbia į dabar jau knarkiančios Latifos mintis. Susi- 
nervinęs, negalėdamas užmigti, užsidegu naktinę lempą ir 
pagriebiu „Tėlėgraphe libėral“, kurio ryte neturėjau laiko 
perskaityti. Pirmajame puslapyje - sensacija: Aukščiausiojo 

teismo sprendimas, kuriuo pagaliau leidžiama Dėzirė Džon- 
sonui surūkyti paskutinę cigaretę prieš mirties bausmę. Nau- 
jiena mane pradžiugina; vilties spindulėlis nuslopina mano, 
pogrindinio rūkaliaus, baimes. 


Tikrasis pavojus pradeda grėsti tada, kai aš nusiraminu ir 
nieko nebebijau. Iš prigimties drovus ir nedrąsus, nedidelių 
pergalių siekiu atsargiai. Tačiau dvasinės pilnatvės momen- 
tais, kai išdidžiai pakeliu galvą, manęs jis tyko už kampo, ir 
aš būtinai apsijuokiu. Taip jau buvo šimtus kartų. Vengti per 
didelio pasitikėjimo savimi, pergalės jausmo; neklausyti, kaip 
savimeilė kužda, kad nebesu mažas, nedrąsus, kuklus, dro- 
vus. Ji mane tikina, kad aš viską galiu, jos nuodingi kerai 
svaigina. Išdidžiai einu šlovės taku, nusprendęs nekreipti dė- 
mesio į smulkmenas; štai tada ant mano galvos ir išverčia- 
mas pamazgų kibiras. 

Tą antradienio rytą ėjau į administracinį miestelį atgavęs 
ramybę, užmiršęs vakarykštę baimę. Kažkokia mergiūkštė 
pagavo mane su cigarete dantyse, na ir kas? Negi dėl to tu- 
rėsiu drebėti, aš, tiek daug nuveikęs savivaldybės labui? Juk 
ką tik protingai paaiškinęs merui, kokių prieštaravimų slypi 
jo politikoje, pakilau visų akyse. Net ir jo susierzinimas tai 
patvirtino: meras pradėjo suprasti, kad esu jam reikalingas. 
Per pusryčius Latifa dar kartą patarė nustoti jaudintis dėl 
niekų; aš puikiai nušluosčiau nosį mažai snarglei, besiver- 
žiančiai į tualetą, man ten ramiai rūkant ir mąstant. 

Nemalonumai prasidėjo prieš pat pietus, kai rūšiavau iš- 

tisus mėnesius kauptas spaudos iškarpas: gausybė trumpų 
straipsnelių, skilčių, medicinos naujienų, pranešančių apie 
kvėpavimo ligų padažnėjimą mūsų mieste per pastaruosius 
trejus metus. Iki šiol tų faktų niekas nesiejo su eismo riboji- 
mu ir jo keliamomis spūstimis. Žiniasklaida bet kokia kaina 
norėjo parodyti, kad meras neklysta, - mat jis buvo vedęs 
juodaodę moterį, įsivaikinęs geltonodžius, savo politinę kar- 
jerą pradėjęs kaip kairysis, o meru tapęs dėl pramogų verslo. 
Taigi visi jo sprendimai atrodė geri. „Piliečių koridoriai“ at- 
nešė miestui „gryno oro gurkšnį“. Laikraščiai tik liaupsino, 
kituose puslapiuose rašydami apie keistą kvėpavimo ligų pa- 
gausėjimą. 

Sujaudintas iškarpų, nutariau dar kartą mero kabinetui 
pateikti savo analizę, pabrėždamas jos svarbą: reikėjo už- 
bėgti už akių viešosios nuomonės pasikeitimui, atsargiai 
persitvarkyti, pagalvoti, kaip, nesukeliant kamšačių, suri- 
kiuoti eismą. Mąsčiau apie argumentus, kai suskambo te- 
direktorė klausė, ar negaliu pas ją užeiti penkioliktą tris- 
dešimt. Ji nepatikslino, kodėl, bet aš jau nujaučiau gerą 
naujieną. Paaukštinimas? Atlyginimo pakėlimas? Premija 
už pasisakymus per pastaruosius pasitarimus? Dar vienas 
žingsnis link išsvajotos specialaus patarėjo, laisvo intelektu- 
alo, neturinčio privalomų darbo valandų ir gerai moka- 
mos, kad galėtų mąstyti apie dominančius dalykus, parei- 
gybės. Pasakiau, kad ateisiu, ir penkioliktą dvidešimt pen- 
kios pakilau į šeštąjį aukštą. 

Direktorės kabinetas buvo už patalpos, kurioje kažkada 
vykdavo oficialūs pietūs - tai buvo erdvus valgomasis su nuo- 
stabiomis freskomis, vaizduojančiomis mūsų miesto istori- 

ją: anglų laivyno pasirodymas, 1820 metų sukilimas, caro vi- 
zitas... Man patinka ši devynioliktojo amžiaus pabaigos ta- 
pyba, jos vaizdavimo technika neįmantri, bet užburianti de- 
talių tobulumu, drabužių klostėmis, šviesų Žaismu ant kari- 
nių įtvirtinimų, turgaus aikščių sambrūzdžiu... Dabar šios sa- 
lės, kurioje neliko jokių baldų ir jokios puošybos, tik freskos, 
viduryje stūksojo pripučiama tvirtovė, kurioje glaudėsi apie 
dvidešimt keturmečių šešiamečių vaikų, besikarstančių raus- 
vomis plastikinėmis sienomis. Apsirengę juokingais kombi- 
nezonais su ant jų išsiuvinėtais meškiukais ir širdutėmis, bam- 
bliai čirškėjo, seilėjosi, pešėsi susierzinusių istorinių persona- 
žų akivaizdoje. Keletas teisėjų su mantijomis, rodės, su pa- 
nieka žiūri į vaikiščius pro Renesanso langus. Kadangi abi 
auklėtojos buvo nusisukusios, aš ir pats pasiunčiau vaikams 
kelias grimasas; vienas berniūkštis užbliovė. 

Patenkintas prisistačiau į PD sekretoriatą ir nenustebau — 
įsivaizduodamas esąs svarbus šioje administracijoje - kai jau- 
nas priimamojo darbuotojas, užuot privertęs laukti lyg eili- 
nį tarnautoją, mane tuojau pat paprašė užeiti į bendradar- 
bės kabinetą. Įsikniaubusi į administracinius popierius, ji pa- 
kėlė galvą, pabandė nusišypsoti ir, aiškiai sutrikusi, perkrei- 
pė lūpas sakydama: 

— Taigi, seni, man labai nesmagu... Turiu pasikalbėti su 
tavimi apie vieną... keistą reikalą! 

Merijoje taip buvo priimta: visi aukštieji valdininkai sakė 
vienas kitam „tu“. 

— Apie kiek iškrypėlišką poelgį... į kurį tu įpainiotas! 

Pritrenktas išplėčiau akis. 

— Paklausiu tiesiai. Atsakyk aiškiai: ar buvai vakar tualete 
su maža mergaite? 


BENOIT DUTEURTRE Iš MERGAITĖ IR CIGARETĖ 55 


Netikėjau tuo, ką girdžiu, ir tai turėjo atsispindėti mano 
akyse. Tualetas? Maža mergaitė? Ar nereikšminga vakarykš- 
tė istorija staiga tapo kažkuo iškrypėlišku? Mano balsas bu- 
vo kupinas pasipiktinimo: 

— Aš tikiuosi, kad tu juokauji? Negi įsivaizduoji, kad ve- 
džiojuosi snargles į tualetą? 

Mano bendradarbė atrodė susirūpinusi: 

- Ši istorija man baisiai nepatinka. Žinoma, kad neįsivaiz- 
duoju... bet, kaip čia pasakius, argi galima netikėti vaiku? 

Mažė mane paskundė! Patekau į spąstus... betgi nieko 
bloga nepadariau; nieko, tik surūkiau cigaretę. Mane išpylė 
prakaitas. Tuo momentu dar galėjau papasakoti, kaip iš tik- 
rųjų buvo; bet kažkoks drovumas vertė mane viską neigti. 
Negalėjau prisipažinti, kad, it koks netikęs berniūkštis, rū- 
kiau tualete. Nėra reikalo prisipažinti apie cigaretę; mergai- 
tė vis tiek neturėjo jokių įrodymų. Giliai įkvėpiau, mėginda- 
mas nusiraminti, ir tariau: 

— Klausyk, viskas labai paprasta: taip, vakar po pasitari- 
mo pas merą nuėjau į tualetą. Taip, įėjo mergaitė, nes ne- 
buvau užstūmęs skląsčio. Taip, paprašiau, kad ji išeitų, ir 
uždariau duris. Kai visi pastatai pilni vaikų, tokių dalykų ga- 
li pasitaikyti, ar ne? Štai ir viskas. Negi dėl to gaišime laiką? 

Personalo direktorė buvo draugiška, bet nepatikėjo. Ji kiek 
patylėjo ir vėl paklausė: 

— Ar galiu paklausti, ką veikei tualete? 

Ką reiškė šis kvailas klausimas? Gūžtelėjau pečiais kiken- 
damas: ž 

— Klausyk, o ką žmonės paprastai veikia tualetuose? 

— Mažoji tvirtina, kad tu pro langą išmetei cigaretę ir kad 
jai grasinai. 

Dėl menko nieko buvau smulkmeniškai tardomas! Kaip 
ir maniau, mane kaltina surūkius cigaretę. Tuo momentu ge- 
riausia būtų buvę prisipažinti. Bet tikrai, mintis, kad turėsiu 
papasakoti, kaip sėdžiu vienomis kelnaitėmis su cigarete dan- 
tyse ir atsuktuvu rankoje, man pasirodė žeminama. Ieško- 
damas įtikinamo paaiškinimo, tęsiau: 

— Betgi tu Žinai, kad langai neatsidaro. Be to, visame ad- 
ministraciniame miestelyje pilna dūmų detektorių! 

— Bėda ta, kad tuo metu Pergalės bulvare vienai praeivei 
ant galvos nukrito nuorūka, išmesta pro šio pastato langą. 
Turiu pasakyti, kad ji labai nepatenkinta ir grasina skųstis. 
Nenoriu tavęs gąsdinti, seni, bet... 

Nors ir nenorėjau prisipažinti, išgirdus tai man palengvė- 
j0. Man net pasirodė, kad ko panašaus aš jau seniai lau- 
kiau, nuo pat tos dienos, kai pradėjau atsukinėti langą. Ne- 
buvau užkietėjęs rūkalius, tiesiog jaučiau nesveiką potraukį 
laužyti taisykles, vaikišką poreikį būti pagautas, išbartas ir 
nubaustas... Tebūnie: visi sužinos, kad aš rūkau pasislėpęs 
administracinio miestelio tualetuose. Tebūnie: pažeidžiau 
taisykles; bet argi tai toks baisus nusikaltimas? Bausmė ne-. 
galėjo būti labai griežta, net jeigu, turint galvoje visuotinę 
kovą su rūkymu, ir reikėtų tikėtis, kad paaukštinimas užtruks. 
Išdėstęs faktus, laukiau PD nuosprendžio; bet ji nebuvo pa- 
siruošusi kompromisams. 

— Klausyk, nežinau, ką tau pasakyti. Mergaitė pasiskundė 
tėvams, reikia laukti sankcijų. Ypač dėl tos cigaretės, išmes- 
tos pro langą... Pasitarsiu su tavo direktoriumi, kaip būtų 
galima šį reikalą sutvarkyti. Pažadu, kad pasistengsiu. 

Santūriai padėkojau kolegei ir išėjau, apmaudaudamas 
dėl taip stropiai parengtos nesėkmės! Metų metus stengiausi 

nepasiduoti visuotinei beprotybei, laiko tironijai; neturėjau 
automobilio, vaikų, retai Žiūrėjau televiziją, buvau kurčias 
kitų mėginimams mane apsaugoti prieš mano paties valią. 
Metų metus stengiausi nekreipti dėmesio į visokiausius 
varžymus; buvau atsidavęs savo darbui, meilei, maloniam 
saugiam gyvenimui. Bet, nors dėjau visas pastangas, pate- 
kau į visuotinės beprotybės žabangas. Man buvo beveik gė- 
da papasakoti Latifai, kaip PD mane sugavo ir demaskavo, 
kaip mano karjera, jeigu ir nesugriuvo, tai sulėtėjo. Manimi 
nepasitikintis meras dabar turėjo visišką teisę per kokį nors 
pasitarimą mane suniekinti: 

— Užuot rūpinęsis miesto užterštumu ir visų piliečių plau- 
čiais, gal pirmiausia nustokite rūkyti tualete! 

Bambėdamas glosčiau Sarko, kuris, norėdamas mane pa- 
guosti, padėjo savo didelę plaukuotą galvą man ant kelių. 
Kai nutilau, Latifa padavė aperityvą. Iš muzikos centro ai- 
dintis Didysis Count Basie orkestras beveik privertė patikė- 
ti, kad laimė įmanoma ir kad profesinė sėkmė neturi reikš- 
mės, kol galime abu mėgautis gyvenimu savo meilės lizde- 
lyje. Tą vakarą mano draugė supratingai neužsiminė apie 
vaikus. 


Iki savaitės pabaigos buvo ramu. Laukiau PD sprendimo; 
neatrodė, kad savivaldybės darbuotojai būtų ką nors žino- 
ję; dirbau kaip visada. Ir tik kitą pirmadienį, kai grįžau na- 
mo, pašto dėžutėje manęs laukė nemalonus netikėtumas: 
mažas mėlynas lapelis, pranešantis, kad turiu prisistatyti į 
policijos Nepilnamečių reikalų brigadą apklausai. 


58 BENOIT DUTEURTRE B MERGAITĖ IR CIGARETĖ 


Suakmenėjęs spoksojau į kvietimą. Kvepėjo dideliais ne- 
malonumais, labai dideliais. Paklaikęs iš baimės, ištiesiau la- 
pelį tylinčiai Latifai: mane labai išgąsdino ta energija, su ku- 
ria ji staiga ištarė, tarsi gindama tai, kas iš anksto pasmerkta 
žlugti: 

— Kausimės! 

Kautis su kuo? Juk buvo aišku, kad aš pasislėpęs rūkiau, 
ir buvau pasiruošęs bausmei už tai, kad pažeidžiau taisyk- 
les, pakenkiau vaikų sveikatai ir vos neįjungiau priešgaisri- 
nės signalizacijos. Kas dar? Aš neneigiau savo kaltės ir ne- 
vengiau administracinės atsakomybės; bet nenumatytas po- 
slinkis nuo personalo tarnybos iki kriminalinės policijos ne- 
žadėjo nieko gera; ilgai galvojau, kas iš tikrųjų atsitiko: ar 
mergaitės tėvai sukurstė ir kitus tėvus, įsitikinusius, kad ma- 
no elgesys kenkia jų atžalų plaučiams? Šimtus kartų spau- 
doje skaičiau, kaip lengvai vaikai gali apkaltinti suaugu- 
siuosius bjauriausiais nusikaltimais, kurių neįmanoma pa- 
neigti. 

Antradienį ėjau į policiją, nusprendęs viską tiksliai ir neiš- 
sisukinėdamas papasakoti. Budintis policininkas iš pradžių. 
paprašė dokumentų ir liepė pereiti per metalo detektorių, 
O po to nurodė liftą ir kelią koridorių labirintu iki Nepilna- 
mečių reikalų brigados. Ten nelabai maloni sekretorė liepė 
palaukti gelsvai dažytoje salėje. Ant vienos sienos kabojo 
afiša, vaizduojanti lakstančius vaikus, 0 už jų - grėsmingą 
kažkokio vyro šešėlį. Užrašas ragino: „Saugokite vaikus!“ 
Pasiryžęs nepasiduoti baimei, aš laukiau gerą pusvalandį, 
kol sekretorė liepė eiti paskui ją į komisaro kabinetą. 

Iš pirmo žvilgsnio vyras nepasirodė nemalonus. Reti plau- 
kai, subtilūs veido bruožai, išsilavinusio žmogaus kalbėsena 

ir tai, kas, mano manymu, buvo draugiškumo ženklas: sėdė- 
damas už stalo, jis rūkė cigaretę. Beveik pasiruošęs susibro- 
liauti, drįsau išsiimti iš kišenės cigarečių pakelį ir paklausiau, 
ar galiu... Jis linktelėjo galva ir pašaipiai pasiteiravo: 

— Tai jūsų alibi - rūkymas? 

Kodėl jis prakalbo apie alibi? Nesutrikęs aš tik nusišyp- 
sojau: 

— Alibi, kodėl alibi? 

Su cigarete dantyse, retkarčiais žvilgčiodamas į mane, ko- 
misaras čiupinėjo gražų dramblio kaulo prespapjė; staiga 
jis ironiškai paklausė: 

— Jūs mėgstate literatūrą jaunimui? O Volto Disnėjaus fil- 
mus? 

— O kodėl turėčiau domėtis šiomis nesąmonėmis? 

— Kiek žinau, jus nedažnai galima pamatyti su vaikais. At- 
rodo, kad jūs jų neturite? 

Jis šokinėjo nuo vieno klausimo prie kito; jų seka neatro- 
dė logiška. Nesvarbu, domiuosi aš vaikais, ar nesidomiu — 
bet kokiu atveju mano elgesys įtartinas. Vis dėlto tai buvo 
protingas vyras, todėl maniau, kad jis mane bando. Nelauk- 
damas nutariau paaiškinti: 

— Paklausykite, pone inspektoriau, mano dienotvarkė vi- 
siems žinoma. Aš ramiai gyvenu su savo drauge; ji gali tai 
jums patvirtinti. 

Pabrėždamas savo banaliai heteroseksualius vedybinius 
ryšius, tariausi tuo viską pasakęs. Jis minutėlę patylėjo, po 
to vėl paklausė: 

— Jūs su savo drauge vaikų neturite? 

Savo nelaimei, praradau savitvardą. Tas priekaištas man 
priminė įkyrų Latifos troškimą. 

Kodėl jie visi nori, kad turėčiau vaikų? Perdėtai pasipikti- 
nęs ir ketindamas padaryti galą įtarįnėjimams, sušukau: 

— Ne, aš neturiu vaikų, nes vaikai mane erzina, trukdo 
man gyventi, mane ėda. Savivaldybė virto vaikų darželiu. 
Mano bendradarbiai - diplomuoti vyrai! - primena lopše- 
lių auklėtojų armiją. Aš neieškau vaikų, aš nuo jų bėgu, ar 
aišku? 

Policininkui tylint, supratau, kad netgi per daug aišku. 
Lipšniu balsu jis vėl paklausė: 

— O kodėl bėgate? Ar bijote ką bloga padaryti? 

Dūmų debesėliai jo kabinete leido tikėtis, kad galima vis- 
ką išsiaiškinti: 

— Tiesą sakant, nesuprantu, ką norite pasakyti! Gal galė- 
tume tuo ir baigti, inspektoriau? 

— Komisare! Žinote, su iškrypėliais todėl ir sunku, kad 
jie visada neigia, ypač nusikaltimus vaikams. Dažniausiai 
tai protingi, inteligentiški, iš pažiūros normalūs jūsų am- 
žiaus vyrai... 

Nusikaltimai vaikams. Jis ištarė baisųjį kaltinimą, kaltini- 
mą, kuris greičiau už bet kurį kitą jus labai ilgam nuveda į 
kalėjimą. Prieš dvejus metus, spaudžiant aukų asociacijoms, 
žodis „pedofilas“, kaip per švelnus nusikaltėliams, įstatymu 
buvo uždraustas („meilės vaikams“ reikšmė nesuderinama 
su nusikaltimo siaubingumu). Nuo tol buvo vartojamas ter- 
minas „nusikaltimas vaikams“ — dėl to atsirado naujos su- 
maišties, nes bet koks asmuo, blogai besielgiantis su vaikais, 
galėjo būti sutapatintas su seksualiniais iškrypėliais. Many- 
damas, kad komisaras skiria šias dvi sąvokas, nusprendžiau 
sudėlioti taškus ant „i“: 

— Jeigu teisingai suprantu, jūs, pone komisare, mane įta- 

riate seksualiniu iškrypimu arba „pedofilija“, kaip buvo sa- 
koma anksčiau. Bet juk aš kartoju, esu pedofobas, visiškas 
pedofobas! 

— Ar toks, kad galėtumėte nuskriausti vaiką? 

— Aš ne tai norėjau pasakyti. Nejaučiu jiems neapykan- 
tos! Aš jų net nepastebiu, jie man neįdomūs, aš jiems abe- 
jingas. Man jie - tik žmogaus lervos, neverti dėmesio gyvu- 
liukai. 

— O su gyvuliais galima elgtis bet kaip, be jokio sąžinės 
graužimo, ar ne? Pavyzdžiui, įsivilioti mergaitę į administraci- 
nio miestelio penkto aukšto tualetus ir apsinuoginti prieš ją... 

Jo veide pirmą kartą pamačiau įniršį. Išsigandęs prabilau 
taip nuoširdžiai, kaip tik mokėjau: 

— Pone komisare, ji įėjo netikėtai. Aš tik rūkiau cigaretę. 

Ir pusbalsiu, tikėdamasis rūkaliaus supratingumo, pri- 
dūriau: 

— Įsivaizduojate, tai vienintelė vieta pastate, kur negali įsi- 
jungti priešgaisrinė signalizacija. 

— O kodėl sklendė buvo blogai užstumta? Ir kodėl nusi- 
movėte kelnes? 

Komisarui buvo žinoma kiekviena smulkmena. Atrodė, 
kad per dešimt dienų visa ši istorija tapo svarbi ir reikšmin- 
ga, tapo „byla“, kupina paslapčių, melo ir siaubo. Ir vėl aš 
pasijutau vaiku, netekau suaugusio žmogaus orumo, buvau 
priverstas teisintis dėl kiekvienos smulkmenos: 

— Aš, matyt, užmiršau sklendę... 

— Žinoma, kurgi ne: tegu įeina maži vaikai! 

Praleidau negirdomis ir tęsiau: | 

— Kaip čia jums pasakius... kiekvienąkart rūkydamas, nu- 
simaunu kelnes... 

Policininkas pasityčiodamas nusijuokė: 

— Darosi įdomu! | 

— Taip, žinoma, nusimaunu kelnes, kad tie, kurie laukia 
už durų, manytų, jog iš tikrųjų naudojuosi tualetu. 

— Jeigu durys uždarytos, iš kur jie žino, kad nusimovėte 
kelnes? 

— Betgi, pone komisare, jūs žinote, kad girdimas drabu- 
žių šlamesys, diržo sagties čerškėjimas. Taigi tas, kuris lau- 
kia prie tualeto, supranta, kad viduje rengiamasi. 

Giliai atsidusau. Ką aš čia kalbu? Kaip galiu gaišti laiką, 
aiškindamas kažkokiam policininkui, ką veikiu administra- 
cinio miestelio tualetuose? Vėl pritrūkęs kantrybės, tarsi abu 
būtume geranoriški ir viskas priklausytų tik nuo manęs, 
sušukau: 

— Klausykite, tai tiesiog juokinga, baikime! 

— Patariu jums kalbėti kitu tonu. Baigsime, kai aš to no- 
rėsiu. 

Komisaras kiek patylėjo. Pasilenkęs prie popierių krūvos 
ant savo stalo, susirado vieną lapą, tyliai jį perskaitė ir išsi- 
tiesė, laisvai ir beveik draugiškai apibendrindamas: 

— Manau, kad jūs kaltas. Aš gerai susipažinau su jūsų by- 
la: jūs išsilavinęs, šiek tiek vienišas žmogus, nemėgstantis vai- 
kų - tarsi iš tikrųjų kažko bijotumėte. Gal dar nieko ir nepa- 
darėte, bet linkęs padaryti... 

Kad ir kaip teisinčiausi, nepakeisčiau jo išankstinės nuo- 
monės apie save. Ką dar galėjau padaryti? Siekdamas įro- 
dyti savo nekaltumą, mečiau paskutinę kortą: 

— O apatinės kelnaitės, ar ji jums pasakė apie apatines 
kelnaites? 

— Ką „apatinės kelnaitės“? 

.- Patikslinu, pone inspektoriau: aš nebuvau nusimovęs 
apatinių kelnaičių. Mergaitė tikriausiai tai jums pasakė! Jei- 
gu būčiau norėjęs tvirkinti, būčiau jas nusimovęs! Ar tai ne- 
įrodo, kad aš tiesiog norėjau surūkyti cigaretę“? 

— O be to, rankoje laikėte atsuktuvą. 

— Taip, nedidelį atsuktuvą, kad galėčiau atidaryti langą ir 
išvėdinti dūmus. Rasite jį mano įrankių dėžėje. 

— Bėda ta, kad mergaitė teigia, jog jai grasinote tuo atsuk- 
tuvu! 

Vėl pratrūkau: 

— Ji taip pasakė, ta bjauri mergiščia? Ne, pone, aš ją tie- 
siog išvijau iš tualeto, kad ji netrukdytų man rūkyti! 

Policininkas pažiūrėjo man į akis: 

— Aš daug mačiau tokių kaip jūs, ir dauguma pagaliau 
prisipažindavo. Bet jūsų atveju dar lieka daug klausimų. Dėl 
cigaretės tualete spręs jūsų direkcija. Nuorūka, išmesta pro 
langą, - jau rimčiau, yra nukentėjusios moters skundas; jos 
advokatas reikalauja atlyginti nuostolius. 

Jis kalbėjo, pirštu vedžiodamas po prieš jį gulinčius po- 
pierius; paskui nurijo seilę ir tęsė: 

— Tikiuosi, kad teisėjas tuo apsiribos; bet tai reikš, kad aš 
pralaimėjau. Aš asmeniškai nesiruošiu jūsų paleisti. 

Paskutinius žodžius jis ištarė beveik meiliai ir dar meiliau 
paaiškino, kas bus toliau: 

— Iš tikrųjų, viskas priklausys nuo mergaitės. Aš kalbėjau- 
si su ja vakar, bet ji visko iki galo nepaaiškino. Mes vėl su ja 
kalbėsimės ateinančią savaitę, kartu su psichologais, ir aš 
tikiuosi, kad ji pasakys, kas iš tikrųjų atsitiko. 

Buvau pritrenktas tokio piktavališkumo. Jis būtinai norė- 
jo atkapstyti kažką šlykštaus ir paaiškino kodėl: 

— Žinote, mano darbe yra taisyklė be išimčių: vaikai nie- 
kada nemeluoja. Aš galėčiau būti atlaidus ir atsižvelgti į dau- 
gybę jūsų nekaltumo įrodymų. Bet visur ir visada reikia lai- 
kytis šios auksinės taisyklės: išklausyti mergaitę, kad dėl ne- 
atsargumo nenukentėtų kiti vaikai. Jeigu yra nors mažiau- 
sia tikimybė, kad jūs galite būti kaltas, aš būčiau už jūsų įka- 
linimą... Bet spręsti turi teisėjas. 

Arjis ištarė žodį „įkalinimas“? Ar man tai grėsė? Ciniškas 
iki pat galo, komisaras pakilo manęs išlydėti ir, broliškai už- 
dėjęs ranką man ant peties, patikslino: 

'— Kol kas jūs laisvas. Tačiau laukite naujo iškvietimo. 

Išėjau svyruodamas. Peržengęs policijos slenkstį, pano- 
rau nueiti į netoliese už pinučių tvoros esantį Karalienės 
parką ir atsisėsti ant suolelio prie ančių baseino. Visada mė- 
gau žiūrėti, kaip antys slysta vandens paviršiumi šiame dirb- 
tiniame krūmų ir iš vandens kyšančių uolų peizaže; man pa- 
tinka stebėti, kaip jos stato plėvėtas kojas ant dirbtinės sa- 
los, kurioje karaliauja, kaip nusipurto ir eina krypuodamos 
viena paskui kitą. Atsisėdęs sustingau, akis įsmeigęs į antis, 
tarsi būtų užtekę tik giliai pakvėpuoti, kartojant: „Aš neno- 
riu, kad man trukdytų žiūrėti į antis. Aš nenoriu į kalėjimą.“ 

Pakilau kaip lunatikas. Užuot grįžęs tiesiai namo, pasu- 
kau į kavinę, kur užsisakiau alaus. Būčiau mielai papasako- 
jęs apie savo nelaimę barmenui... bet kadangi buvo kalba- 
ma apie nusikaltimą vaikams... apie tokius dalykus niekas 
nekalba. Beje, ir padavėjai, ir klientai pakėlę galvas žiūrėjo 
televizorių, laukdami paskutinių naujienų apie Dėzirė Džon- 
soną; kriminalinis serialas iš tikro gyvenimo tą popietę buvo 
bepasiekiąs savo apogėjų - turėjo būti filmuojama paskuti- 
nė cigaretė. 


„Mieli televizijos žiūrovai, mes susirinkome stebėti jaudinan- 
čio įvykio ir sužinoti, kuo baigėsi byla, apie kurią jau dvi sa- 
vaites informuoja visa žiniasklaida. Jums tereikėdavo įjung- 
ti televizorius, ir jūs viską sužinodavote, jus klausinėdavo, 
kviesdavo dalyvauti diskusijose, išsakyti savo nuomonę. Tie- 
sioginis reportažas, kurį po akimirkos stebėsite Teisingumo 
kanalu, nepaisant Teisingumo ministerijos leidimo, yra ver- 
tinamas prieštaringai. Kai kas viešai pareiškė, kad viskas tu- 
ri vykti už uždarų durų. Bet mes kitos nuomonės, ir esame 
laimingi, kad vieša atomazga bus triguba pergalė: Teisingu- 
mo pergalė, nes nuosprendis pagaliau bus įvykdytas; Dėzi- 
rė Džonsono pergalė, nes po kelių minučių tiesioginiame 
eteryje matysime, kaip jis užsirūkys paskutinę cigaretę; jo 
rėmėjų, Generalinės tabako kompanijos, pasirūpinusios 
technine įranga, leidžiančia įvykdyti paskutinę valią, perga- 
lė; visa tai matys dešimtys milijonų viso pasaulio žiūrovų...“ 

Nors laidos vedėjas kalba energingai, jo balsas rimtas. Sto- 
vėdamas prieš kamerą vėjo plaikstomais plaukais, su mikro- 
fonu rankoje, jis neužmiršta, kad kalba apie gyvenimo baig- 
tį žmogaus, nužudžiusio policininką. Jau dvi savaites dėl 
Džonsono bylos, mirties bausmės ir teisės rūkyti ginčijasi 
politinės partijos, draugai, šeimos. Kai kuriuose baruose 

pasikeitimas nuomonėmis baigėsi muštynėmis. Prieš pasiro- 
dydamas eteryje, laidos vedėjas ilgai galvojo, kaip reikia pri- 
statyti šią teisinę painiavą, ir nusprendė, kad bus entuziastin- 
gas ir kartu saikingai jausmingas. Ekspertų ginčų metas pra- 
ėjo; išmušė jausmų ir Generalinės tabako kompanijos valan- 
da. Raudonai auksinis daugianacionalinės kompanijos logo- 
tipas plaikstosi ant mažų vėliavėlių, susmaigstytų aplink už- 
tvarą, kur po akimirkos pasmerktasis patirs savo paskutinį ma- 
lonumą ir grįš į kalėjimą, kur gaus mirtiną injekciją. 

„Mieli televizijos žiūrovai, kaip jūs žinote, Aukščiausiajam 
teismui atmetus advokatės Marenos Pataki apeliaciją, kuria 
buvo reikalaujama atšaukti mirties bausmės vykdymą, bet 
pripažinus neginčijamą pasmerktojo teisę į paskutinę valią, 
kalėjimo administracija susidūrė su nenumatytomis aplin- 
kybėmis. Kaip surūkyti cigaretę patalpoje, pilnoje dūmų de- 
tektorių? Ir kaip išvengti gausybės teismų, kuriais grasina 
asociacijos prieš rūkymą, apgulusios pastatą ir reikalaujan- 
čios griežtai laikytis vidaus tvarkos taisyklių? Kaip susitarti 
kurios principingai reikalauja: „Ne - pasyviam rūkymui mū- 
sų kalėjime!“ Ir priešingai, daugelis darbuotojų atstovų pa- 
sinaudojo proga ir pareikalavo įrengti rūkomąjį. Tada Ge- 
neralinė tabako kompanija pranešė, kad ji pasiruošusi pa- 
daryti viską, ko reikia, kad, nepažeidžiant saugos reikalavi- 
mų ir neeikvojant kalėjimo administracijos lėšų, Dėzirė 
Džonsonas galėtų surūkyti savo cigaretę. Viską gerai apsvars- 
tę, kompanija ir teisinės valdžios atstovai pasirinko šią atvi- 
rą vietovę už kilometro nuo kalėjimo...“ 

Laidos vedėjas parodo už savęs pievelę, apsipylusią pava- 
sariniais žiedais. Prieš kelias dienas vienas pievelės galas buvo 

aptvertas dviejų metrų aukščio tvora. Keturiuose jos kam- 
puose įsitaisė iki dantų ginkluoti sargybiniai. Kamera stam- 
biu planu keliskart parodo jų po dujokaukėmis paslėptus 
veidus. 

„... Žmonės, kuriems pavesta kontroliuoti šią operaciją, 
gavo specialią įrangą, turinčią juos apsaugoti nuo tabako 
dūmų. Generalinė tabako kompanija jiems taip pat išmo- 
kės premijas už darbą už kalėjimo ribų... Bet pažvelkime į 
pastatytus stalą ir kėdę, kad Dėzirė Džonsonas galėtų ra- 
miai surūkyti savo cigaretę...“ 

Objektyvas lėtai slenka nuo užtvaro link pievelės vidurio, 
nukloto pienėmis, saulutėmis ir žibuoklėmis. Šio gėlyno cen- 
tre pastatyti balto plastiko, imituojančio kaltą geležį, stalas 
ir kėdė... Objektyvas dar priartėja, kad parodytų organiza- 
torių padėtus ant stalo daiktus: peleninę, žiebtuvėlį ir ciga- 
rečių pakelį, ant kurio, pagal galiojančias taisykles, puikuo- 
jasi vėžio apimti plaučiai. Generalinė tabako kompanija no- 
rėjo, kad pakelis būtų ypatingas, be jokių niūrių užuominų. 
Bet šį kartą nugalėjo asociacijos prieš rūkymą: jokių privile- 
gijų nusikaltėliui Dėzirė Džonsonui. 

„Prie kalėjimo sujudimas... Alio, Džekai, ar mane girdi- 
te?“ 

Kamera teberodo žydinčią pievą, o už kadro girdimas po- 
kalbis. 

„Taip, Miša, gerai girdžiu. Aš prie įėjimo į kalėjimą, kurio 
vartai ką tik atsivėrė. Po minutės kitos turėtų pasirodyti fur- 
gonas, nuvešiantis nuteistąjį į bausmės vykdymo vietą... na, 
aš norėjau pasakyti, į jo paskutinės valios vykdymo vietą! 

— Džekai, gal reikia patikslinti, kad tarp kalėjimo ir Gene- 
ralinės tabako kompanijos sutvarkyto lauko yra kilometro 
atstumas. 

— Tiksliau, kilometras trys šimtai metrų. Na, štai, Miša, iš 
kalėjimo išvažiuoja automobilis!“ 

Pieva išnyksta, jos vietoje pasirodo kalėjimas. Matyti, kaip 
juda furgonas, lydimas dviejų lengvų šarvuočių, kad šia vals- 
tybinės reikšmės byla nepasinaudotų kokia nors teroristų 
grupelė. Automobiliai pranyksta kelyje, bet greit juos vėl „pa- 
gauna“ kameros netoli pievos. Miša toliau aiškina: 

„Ginčuose dėl to, kas šiandien vadinama Džonsono byla, 
jautriausias klausimas — teisė viešai rodyti paskutines žmo- 
gaus gyvenimo akimirkas. Patikslinkime, kad nuteistasis, pa- 
klaustas advokatės Marenos Pataki, leido tai daryti... Vis 
dėlto transliacijai galėjo pasipriešinti kalėjimo administraci- 
ja. Savo ruožtu asociacijos prieš rūkymą apgailestauja, kad 
teismo sprendimas padėjo cigarečių reklamai, kuri, tiesą sa- 
kant, draudžiama...“ 

Ginkluoti vyrai iššoko iš lengvųjų šarvuočių ir apsupo vis 
dar uždarytą furgoną. 

„„..Iš tikrųjų, atrodo, kad teisiniai argumentai buvo pa- 
lankūs Generalinei tabako kompanijai - kai kurie advoka- 
tai tvirtina, kad kalėjimo administracija apskritai neturi tei- 
sės vykdyti mirties bausmės rūkantiesiems, nebent pavestų 
tai kokiai kitai įmonei. Mainais už techninę įrangą, cigare- 
čių kompanija gavo garso ir vaizdo teises; bet ji įsipareigojo 
transliacijos metu vengti visko, kas nors kiek būtų panašu į 
jos produkcijos reklamą. Generalinės tabako kompanijos 
prezidentas kalba apie „progą pamąstyti“ ir todėl kreipiasi į 
televizijos žiūrovus, norėdamas, kad būtų gerbiama kiek- 
vieno nuomonė. Bet štai, Džekai, vienas sargybinis eina link 
furgono atidaryti durų. Tuojau tiesioginiame eteryje pama- 
tysime nuteistąjį, nepaprastąjį Dėzirė Džonsoną...“ 

Tardamas pastarąjį sakinį, Miša pakėlė balsą, tarsi prasi- 
dėtų spektaklis. Džonsonas išlipa iš furgono kalinio drabu- 
žiais — iš oranžinės drobės gabalo sukirptu kombinezonu. 
Visi televizijos žiūrovai įdėmiai žvelgia į jo plačius pečius, 
juodaodžio kasytes, į dideles žalias akis... Ramiame veide 
atsispindi pasitenkinimas; Džonsonas, atrodo, ieško objek- 
tyvo ir sustingsta priešais kamerą. Jis nebepanašus į palū- 
žusį nuteistąjį; jis pozuoja publikai ir pergalingu gestu ke- 
lia į viršų sunkiomis grandinėmis surakintas rankas. Pana- 
šu, kad pasitenkinimas, kai gavo tai, ko norėjo, jam svar- 
biau už mirties bausmę, kuri bus įvykdyta maždaug po va- 
landos: 

„Mes norėjome pasikalbėti su nuteistuoju, kad jis pasi- 
dalytų paskutiniais įspūdžiais, sužinoti jo nuomonę apie tai, 
kas įvyko, apie šią pievą... Nelaimė, teisinė valdžia mums 
uždraudė artintis prie Dėzirė Džonsono, ir tai suprantama. 
Šis žmogus - ne šventasis. Jis buvo pripažintas kaltu, nužu- 
dęs policininką, trijų vaikų tėvą. Aukai buvo keturiasdešimt 
treji. Šiandien Džonsonas turės sumokėti skolą...“ 

Du sargybiniai veda nuteistąjį rūkančiųjų pievos link. Tre- 
čiasis prisiartina nuimti antrankių. Džonsonas keletą aki- 
mirkų trina išlaisvintas rankas, po to, keistai šypsodamas, 
pakelia galvą ir vienas pasuka užtvaro link; komentatorius 
stebisi: 

„Keistas žmogžudys: jis visada neigė nužudęs, bet teismo 
metu negalėjo susilaikyti kartojęs: „Tikrai, jei būtų reikėję 
ką nors užmušti, būčiau užmušęs būtent tokį niekšą!“ Aišku, 
kodėl jis buvo nuteistas mirties bausme, nors ji, primenu, 
panaikinta visoje Sąjungoje, išskyrus kai kurias valstybes ir 
tik kai kuriais atvejais, pavyzdžiui, nužudžius jėgos struktū- 

rų atstovą... Taigi be gailesčio, bet šiek tiek susijaudinę, mes 
žvelgiame, kaip Dėzirė Džonsonas eina prie stalo žydinčia- 
me lauke, kur jo laukia cigaretė. Nepaprastas reginys, ar ne, 
Džekai? 

— Taip, kai žinai, kad šis keistas išsišokėlis mūsų akivaiz- 
doje gyvena savo paskutines penkiolika minučių! Ypač kai 
pagalvoji, kad jis gyvena tas paskutines minutes su savižu- 
dišku rūkaliaus nerūpestingumu! 

— Iš tikrųjų, brangusis Džekai, tai baisus šios bylos para- 
doksas. Galima suprasti žmogaus norą prieš mirtį surūkyti 
paskutinę cigaretę, bet nereikėtų, kad domėjimasis šiuo įvy- 
kiu paskatintų rūkyti! 

— Aš esu laimingas, prieš septynerius metus metęs rūkyti. 
Tačiau šiandien įdomiausia teisinė šio įvykio pusė; žmogui 
suteikta galimybė įgyvendinti savo paskutinį norą, ir štai jis 
jau netoli tikslo. 

Jiems besikalbant, kalinys nuėjo kelis žingsnius pieva; jo 
veidas nušvito. Jis keletą kartų stabtelėjo; aplinkui esančios 
kameros rodė jį tai iš vienos, tai iš kitos pusės. Štai jis pritupia, 
palinksta prie žemės, ištiesia ranką ir pirštu švelniai glosto sau- 
lutės žiedą, paskui jį atsargiai nuskina. Ištiesia kitą ranką, nu- 
skina žibuoklę, deda ją prie saulutės. Laidos vedėjai kelias 
sekundes praranda žadą ir tik retkarčiais sušunka: 

— Neįtikėtina! Ką jis daro? 

— Atrodo, lyg kažko ieškotų... 

— Ne, manau, kad jis skina gėles! 

Ekrane pasirodo Mišos veidas. Jis įsikibęs į mikrofoną ne- 
toli pievos, kurioje triūsia Džonsonas, skindamas gėles. Su- 
krėstas komentatorius užmiršta, kad komentaras turi būti 
ramus ir šaltas: 

— Jūs kartu su manimi stebite šį neįtikimą reginį. Argi žmo- 
gus, nuteistas už policininko nužudymą, gali skinti laukų gė- 
les ant mirties slenksčio? Norėčiau suprasti, ką tai reiškia. 

— Kad ir ką sakytum, Miša, tie, kurie laikė Džonsoną pa- 
baisa, dabar turbūt sutrikę... 

— Štai jis pakyla ir eina prie stalo. Pažiūrėkite: jo rankose 
gėlių puokštelė... 

— Ar šitaip jis atsisveikina su žeme, kurią greitai paliks? 
Manau, kad dabar jis užsirūkys. 

— Koks keistas derinys! Cigaretė ir jos nuodinga derva; ir 
laukų gėlės, gaivumo simbolis... Ne vienas žiūrovas tikriau- 
siai dabar galvoja apie Džonsono elgesį. 

Nuteistasis stovi šalia stalo. Jis nesisėda; priešingai, nu- 
stumia cigarečių pakelį prie krašto ir netvarkingai numeta 
saulutes, pienes ir žibuokles ant balto paviršiaus. Visi žvel- 
gia į jo oranžinę dirbtinio pluošto uniformą, o tuo tarpu 
Džonsonas kažką veikia. Staiga vaizdas tampa neryškus; įsi- 
jungia kita kamera, rodanti vieną sargybinį su dujokauke, o 
Miša už kadro ištaria: 

— Neįtikėtina, Džekai, vyksta kažkas neįtikėtina... 

— Apšvieskite ir mus, Miša! Iš vaizdo nieko negalima su- 
prasti. Mūsų režisierius šiek tiek sutrikęs. 

— Taip, aš manau, kad nuteistasis myriop Dėzirė Džonso- 
nas siunčia Žinią. 

— Žinią? 

Kamera vėl rodo prie stalo palinkusį Džonsoną. Matyti 
tik jo nugara, bet pagalbiniai ekranai leidžia Mišai tiksliai 
papasakoti, ką veikia kalinys: 

— Manau, kad iš lauko gėlių jis dėlioja raides, tarsi norėtų 


kažką pasakyti... 

— Tai būtų pritrenkianti naujiena, Miša. Juk žinote, kad 
Džonsonui uždrausta kalbėti! Jei jis tai padarys, sužlugdys 
laidą. 

— Iš tikrųjų labai rizikuojame; štai kodėl mūsų režisierius 
sutriko. Bet kol kas mums leidžiama filmuoti toliau. Įsivaiz- 
duoju, kad Džonsonas nori pasinaudoti proga ir dar kartą 
pareikšti, kad yra nekaltas... Jis ima dar vieną saulutę, ir jau 
galima perskaityti žodžius. Bandau suprasti... Taip, tai, tai... 
neįtikėtina! 

Pagaliau Džonsonas visu ūgiu išsitiesia. Jo ramus veidas 
žvelgia į kamerą; pasitraukęs į šalį, jis atidengia šį trumpą 
sakinį, parašytą raidėmis iš augalų stiebelių, žiedlapių, kuo- 
kelių; tai dviem milijonams žiūrovų skirti žodžiai: | 


TEGYVUOJA GYVENIMAS 


Kiek patylėjęs, Miša tęsia: 

— Mes kartu su jumis apstulbę žvelgiame į šį sakinį. Nejįti- 
kimasis Džonsonas! Jis visus nustebina dar kartą ir nesako: 
„Aš nekaltas...“ Ne, esmė yra giliau. 

— Tikrai, Miša. Jis gėlėmis šlovina gyvenimą; neįmanoma 
patikėti, kad tai sugalvojo žmogžudžio smegenys. 

— Jeigu tas Žmogus, kurį norisi laikyti nekaltu, nebūtų 
viso teismo metu kartojęs, kad lengvai galėtų nužudyti po- 
licininką! 

— Bet prisiminkime, jis taip pat sakė: „Aš niekada negalė- 
čiau nuskriausti nei senio, nei moters, nei vaiko...“ 

— Jis ir vėl reiškia savo meilę silpniesiems. Ar žinote, ką 
galvoju, Džekai? 

— Ne. 

— O jeigu tos cigaretės reikėjo tik dėl šios akimirkos; ne- 
paprastas sumanymas, siekiant prieš mirtį perduoti Žinią... 

Ir, tarsi patvirtindamas šiuos žodžius, Džonsonas pagaliau 
atsisėda ant kėdės pievoje. Jis pasilenkia prie stalo, sugriebia 
pakelį, išsitraukia pasmerktojo cigaretę, suspaudžia ją lūpo- 
mis ir užsidega. Jis sėdi taip, kad publika, matydama jį rūkan- 
tį, kartu matytų ir šį sakinį greta jo: „Iėgyvuoja gyvenimas.“ 

— Bet kodėl šis nepaprastas žmogus iki paskutinės minu- 
tės lieka dviprasmiškas? Kodėl, užuot šaukęs, kad išgelbėtų 
savo kailį, jis kreipiasi į kiekvieno sąžinę? 

Dėzirė Džonsonas dabar gardžiuojasi kiekvienu užsitrau- 
kimu ir, atrodo, visu kūnu jaučia gamtą. Milijonai televizijos 
žiūrovų savaip supranta pasiųstą Žinią. Susirinkę konferen- 
cijų salėje prezidento Bušo prospekte Generalinės tabako 
kompanijos vadovai galvoja, kad su tokiu aktoriumi šis rizi- 
kingas reikalas gali duoti puikių vaisių. Advokatei Marenai 
Pataki, nesugebėjusiai pasiekti, kad jos klientui būtų suteik- 
ta malonė, nušvinta viltis. Pats Respublikos prezidentas su- 
stingo priešais televizorių. Jis mąsto apie gyvenimo prasmę 
ir apie emocinį šoką, kurį sukels tokio žmogaus egzekucija. 
Na, bent jau galima tai numanyti; tuo tarpu Džonsonas ei- 
na link kalėjimo furgono, nuvešiančio jį ten, kur jam bus 
suleista mirtina injekcija. Tuo momentu, kai automobilis įva- 
žiuoja į kalėjimo teritoriją, sukrėstas Miša vėl pasirodo ek- 
rane su mikrofonu rankose ir dusdamas praneša: 

— Šiandien naujienų netrūksta. Ką tik sužinojome, kad 
paskutiniu momentu paskambino Prezidentas ir suteikė ne- 
paprastą malonę nuteistajam myriop Dėzirė Džonsonui. 


Ir Hortenzijų akligatvyje tebegirdėjau komisaro žodžius: 
„Manau, kad jūs kaltas, todėl, jei tai priklausys nuo manęs, 
aš jūsų nepaleisiu...“ Ėjau šaligatviu, žydinčios gėlės sklei- 
dė pavasarinius kvapus, bet dėl baisios grėsmės šis grožis 
atrodė toks trapus, kad norėjosi verkti. Iššokęs iš namo pri- 
bėgo Sarko, kad paglostyčiau; apimtas nevilties, priglaudžiau 
jį prie kojų. Šitaip siaubingai apkaltintas, neišmaniau, kaip 
papasakoti Latifai apie pokalbį su komisaru. Iš mano išblyš- 
kusio veido, nerišlios kalbos ji pati viską suprato ir taktiškai, 
bet primygtinai pareikalavo nusakyti, kaip viskas buvo, ir Žo- 
dis žodin pakartoti policininko išvadą. Man nutilus, mano 
draugės akyse spindėjo pasitikėjimas ir energija, būdingi ci- 
vilizuotiems žmonėms, tikintiems, kad visada galima rasti iš- 
eitį. Latifa pareiškė: 

— Kausimės! 

Ji buvo aukšta, žvali, besišypsanti; jos kovingumas suteikė 
man jėgų. Argi pati Latifos, gražios ir laimingos moters, as- 
menybė nebuvo pakankamas mano nekaltumo įrodymas? 
Argi tokios deivės meilužis galėtų būti užsislėpęs iškrypėlis? 
Aišku, jos asmenybė buvo man labai naudinga. Kovodamas 
su šleikštulį keliančia baime, nutariau pasekti jos pavyzdžiu — 
pirmiausia reikėjo susirasti advokatą. 

Žinoma, ji norėjo tik gera, per pietus ištardama Marenos 
Pataki, išgarsėjusios po to, kai išgelbėjo nuo mirties Dėzirė 
Džonsoną, pavardę. Dviejų tokių nepanašių bylų sugretini- 
mas būtų turėjęs gąsdinti, bet Latifa buvo užsimojusi pla- 
čiai; ji turėjo gauti viską, kas geriausia, ir bet kokia kaina; 
taigi, suprantama, atkreipė dėmesį į tą, kuri, pasak Žiniasklai- 
dos, padėjo juodaodžiui nusikaltėliui išvengti mirtinos in- 
jekcijos. Nedaug žinodamas, kas iš tikrųjų įvyko, aš nesu- 
pratau, kad advokatė Pataki niekuo neprisidėjo prie Džon- 
sono pergalės; priešingai, savo nevykusia gynyba ji tik pas- 
kubino mirties nuosprendį. Džonsonas pats sugalvojo pas- 
kutinę cigaretę. Džonsonas pats išgelbėjo savo kailį neįtikė- 
tinu pasirodymu televizijos laidoje. Visa tai man paaiškėjo 
gerokai vėliau, nes tuo tarpu Latifa viską kitaip įsivaizdavo: 
„paskutine cigarete“ išgelbėdama šį žmogų, Marena Pataki 
tapo teisės į tabaką gynėjų pasija. Jeigu jai pavyko pasiekti, 
kad nusikaltėliui būtų suteikta malonė, tai ji lengvai apgins 
paprastą rūkalių, be pagrindo įtariamą nusikaltimu vaikams. 
Be to, ją rėmė galingoji Generalinė tabako kompanija, ku- 
riai mano byla bus dar viena proga paskatinti rūkančiuosius 
pakelti galvą. 

Pirmiausia reikėjo susipažinti su šia šlovės spinduliuose 
besimaudančia moterimi, tapusia oficialia „Dėzirė“ (dabar 
visi jį taip vadino), gyvenimo, vaikų ir gėlių draugo, vadybi- 
ninke. Latifa pajudino dangų ir žemę, susipažino su advo- 
kate ir ją įtikino, kad nesame įkyruoliai, kuriuos traukia jos 
šlovė, kad mano byla įdomi ir, be to, turime kuo sumokėti. 
Mes nežinojome, kad Generalinė tabako kompanija, bylai 
taip plačiai nuskambėjus, kreipėsi į didelę advokatų konto- 
rą, norėdama pakeisti šią valstybės paskirtąją ir pasiekti, kad 

byla būtų peržiūrėta. Paskutinė Marenos Pataki viltis buvo 
nenuspėjama Dėzirė Džonsono nuotaika; tik jis galėjo pri- 
versti jos neatleisti. O tuo tarpu, naudodamasi trumpalaike 
šlove, ji sutikdavo su visais pasiūlymais; Latifos prašymas jai 
pasirodė gera proga įgyti naujų klientų. 

Kiekvieną rytą Dėzirė puikavosi pirmuosiuose laikraščių 
puslapiuose. Prezidento malonė, paskui peticija, pasirašyta 
sąžiningiausių šalies žmonių, reikalaujančių naujo tyrimo: 
„Mums sunku patikėti, kad šis gyvenimo, vaikų ir gėlių drau- 
gas yra žmogžudys. O gal jo vienintelis nusikaltimas yra tai, 
kad jis neturtingas ir juodaodis?“ 

Tai, kad toks garsus Žmogus ir aš turėjom tą pačią advo- 
katę, kelias dienas man kėlė nuotaiką. Beje, per pirmąjį su- 
sitikimą mažyčiame kabinete advokatė Pataki buvo tvirtai 
įsitikinusi sėkminga bylos baigtimi: man nieko baisaus netu- 
rėjo atsitikti, nes nebuvo įrodymų. Vis dėlto man nepatiko, 
kaip ji, motiniškai šypsodamasi, nutraukdavo mano primyg- 
tinius klausimus: 

— Taip labai nesijaudinkite, tai nieko nepakeis! 

Žvelgdama į Latifą, tarsi jos būtų bendrininkės, ji pridūrė: 

— Jis man primena mano dvylikametį sūnų. Toks pat ne- 
kantrus, reikalaujantis greito atsakymo)! 

Jų.abiejų juokas skaudžiai aidėjo mano smegenyse. 

Administraciniame miestelyje paprašiau nemokamų atos- 
togų, kad galėčiau pasiruošti gynybai. Kiekvieną rytą sodo 
taku eidavau iki pašto dėžutės, neramiai laukdamas kvieti- 
mo pas tardytoją; gavau jį po savaitės. Tos dienos laikraštis 
spausdino dar vieną Dėzirė su gėlių puokšte rankose nuo- 
trauką. Man apsvaigo galva pagalvojus, kad tas žmogus, rei- 
kalaudamas cigaretės, ką tik išvengė mirties, o tuo tarpu aš... 

Krūptelėjau, įsivaizduodamas, kur galėjo nuvesti mano ir 
Dėzirė atvejų panašumas. 

Kadangi mes nesusituokę, Latifa neturėjo teisės manęs 
lydėti į apklausą. Palikau ją erdviame Teisingumo rūmų ves- 
tibiulyje. Apkabinusi mane, ji stengėsi paguosti: 

— Tvardykis. Pasakyk, kaip viskas buvo, ir bus gerai. Ir pa- 
sitikėk savo advokate. 

Čia ji klydo - sunku pasitikėti nesančia advokate. Mare- 
na Pataki vėlavo, ir pas tardytoją, storą, berniukiškai apsi- 
kirpusią, moterį, aš įėjau vienas. Ji mane pasitiko griaus- 
mingai: 

— Sėskite, pone, mažų mergaičių mylėtojau! 

Kaip ir pas komisarą, viskas buvo nuspręsta iš anksto. Kad 
ir kaip prisiekinėčiau, nieko nelaimėsiu; mane vėl apėmė 
baimė. Kad išvengčiau jos žmogėdriško žvilgsnio, pakėliau 
akis į didelę aliejumi tapytą drobę virš stalo: tai buvo pre- 
tenzingo stiliaus paveikslas, vaizduojantis grupę nuogų vai- 
kų, pusiau angelų, pusiau kūdikių, dūkstančių ant lengvo 
debesėlio. Dailininkas buvo rūpestingai nutapęs putlias for- 
mas, rausvus užpakalius ir krūtines. Nespėjus man praverti 
burnos, tardytoja riaugtelėjo, tarsi būtų mane pagavusi: 

— Mano mergaitės gražios, ar ne? Bet dėmesio - liesti 
draudžiama! 

Netikėtas advokatės Pataki pasirodymas geresnio įspūdžio 
nepadarė. Pasipūtusi dėl savo nesenos šlovės, maža susivė- 
lusi moteris įėjo į bylomis užverstą kabinetą ir išdidžiai pa- 
aiškino, kad ji, Džonsonui pareikalavus; lieka jo advokatė. 
Ji beveik neatsiprašė už pavėlavimą, todėl tardytoja ją išba- 
rė. Nesileisdama įbauginama, advokatė išdėstė tris savo gy- 
nybos punktus: 

1) Rūkymo zonų panaikinimas valdymo įstaigose yra ne- 
tinkamas žingsnis, tai įrodo ir ši nauja byla. Mano laikino 
pamišimo tualete priežastis — nikotino trūkumas. Beje, di- 
delė cigarečių kompanija šiuo metu tiria galimybę savo lė- 
šomis įrengti rūkomuosius valdžios įstaigose. 

Jos nuoroda į Generalinę tabako kompaniją man pasiro- 
dė per ankstyva. Bet, svarbiausia, kodėl ji kalba apie „laiki- 
ną pamišimą“? Toliau ėjo kiti du punktai: 

2) Negalima abejoti vaiko žodžiu. Tačiau mano praeityje 
nebuvo jokio nusižengimo teisėtvarkai; norint tiksliai nusta- 
tyti, kas iš tikrųjų įvyko, būtina akistata su auka. 

3) Šioje byloje sprendimai turi būti priimami atsižvelgiant 
į kraujomaišos ar tvirkinimo atvejus, kurių auka aš buvau 
vaikystėje. Taigi, ji reikalavo psichiatrinės ekspertizės. 

Apstulbau; paskui pasisukau į ją mikčiodamas: 

— Kas čia dabar? Juk tualete nieko neįvyko! 

Matydamas bejėgišką savo advokatės žvilgsnį, supratau, 
kad mano padėtis sunkesnė, negu aš įsivaizdavau. Netgi žmo- 
gui, kuris turėjo mane ginti, buvo neįmanoma suabejoti tuo, 
ką teigė mergaitė. Štai kodėl advokatė Pataki pasirinko sub- 
tilesnį būdą, darydama prielaidą, kad aš tarsi ir kaltas. No- 
rėdama mane nuraminti, ji pridūrė: 

— Pasitikėkite manimi! 

Tardytoja tebesišypsojo vyrų žudikės šypsena: 

— Kaip priminė jūsų advokatė, vaiko žodžių teisingumu 
abejoti negalima. Bet, tenkindama jūsų reikalavimą, aš pa- 
kviečiau auką, kuri laukia gretimame kambaryje; ji patvir- 
tins šiuos rimtus kaltinimus. 

Nurijusi seilę, ji griežtai į mane pažiūrėjo: 

— Aš liepsiu pakviesti mažąją Amandiną, bet susitarkime: 

jūs neturite teisės su ja kalbėtis, nebent man paliepus. Po to, 
ką ji patyrė, jau vien jūsų buvimas šalia jai bus skausmingas. 

Ar begalėjau ką pasakyti po tokio įspėjimo? Mano požiū- 
ris ir mano žodžiai niekam nebuvo įdomūs ir svarbūs. Neva- 
lingai pakėliau akis į putlius kūdikius, kabančius virš tardy- 
tojos, kuri sukikeno ir pakartojo: 

— Liesti negalima! 

Į kabinetą įėjo mergaitė. Vos spėjau ją atpažinti, kai jos 
motina - senstanti Lolita juodos dirbtinės odos sijonu ir vio- 
letine striuke — su pasibjaurėjimu sviedė: 

— Šiukšle! Tokius kaip tu reikėtų nukankinti už tai, ką jie 
daro vaikams! 

Tardytoja leido jai svaidytis keiksmais ir grasinimais. Kai 
ji nutilo, aš panorau pasiteisinti: 

— Ponia, aš prie jūsų dukters net neprisiliečiau. 

— Liepiau jums tylėti, pone, - sausai nukirto tardytoja. — 
Sakyk, mažyte, tavo vardas Amandina? 

Nežiūrėdama į mane, mergaitė linktelėjo. Ji stovėjo nu- 
leidusi galvą ir per visą apklausą nepakėlė į mane akių. 

— Ar atpažįsti šį poną, Amandina? 

Ji neatsakė. Aš žvelgiau į pabaisą, sėdinčią už stalo. Jos 
veidas, išmargintas smulkių kraujagyslių, su apdribusiais 
skruostais, staiga pasikeitė, sušvelnėjo: 

— Mano mažoji Amandina, aš žinau, kad tau nemalonu 
prisiminti tai, kas įvyko. Taigi aš pati pasakysiu, o tu tik pa- 
tvirtinsi, kad tai tiesa, gerai? 

— Gerai. 

— Ar šis ponas buvo be kelnių? 

— Taip, ponia! 

— Ar jis buvo palikęs praviras duris? 

— Taip, ponia! 

— Arjis tave išgąsdino? 

— Taip, jis ant manęs rėkė. Jis turėjo atsuktuvą! 

— Ar jis tave lietė? 

Mergaitė tebežiūrėjo į grindis. Kiek sutrikusi, ji pro aki- 
nius pažvelgė į mamą, ši apkabino jos pečius ir paglostė ma- 
žą galvelę: 

— Nebijok, mieloji, tu gali jai pasakyti. 

— Taip, ponia, jis mane lietė. 

— Žinau, kad tau sunku, Amandina, bet ar gali pasakyti, 
kur jis tave lietė? 

Amandina vėl pažvelgė į mamą, ši staiga tapo valdinga ir 
nekantri: 

— Nagi, pasakyk jai! 

— Taip, ponia, tarp kojų. 

Tai išgirdęs, Lolitai stipriai glaudžiant prie savęs dukrą, aš 
pratrūkau, kreipdamasis į tą, kurią laikiau savo advokate: 

— Negaliu leisti, kad būtų meluojama... 

— Liepiau jums tylėti, - nukirto tardytoja. - Žinau, kad 
jums sunku gerbti vaiką, bet užsičiaupkite! Ačiū jums, po- 
nia, ir tau taip pat, mano mažyte. Pažadu tau, kad šis ponas 
tavęs daugiau niekada neskriaus. 

Daugiau beveik nieko ir neįvyko. Amandinai ir jos motinai 
išėjus, tardytoja pareiškė mano advokatei, kad, atsižvelgdama 
į tokį svarbų liudijimą, ji mano, jog teisinga mane įkalinti iki 
teismo ir padaryti kratą mano namuose. Be to, ji pridūrė, kad 
yra apklausiami visi administracinio miestelio vaikai, vaikš- 
čioję trečiojo aukšto koridoriumi. Savo pareiškime Amandi- 
nos motina užsiminė, kad ir kiti vaikai galėjo tapti mano au- 
komis; tai ji supratusi iš kai kurių dukters košmariškų sapnų. 

Marena Pataki neprieštaravo. Atėjo sargybiniai surakinti ma- 
nęs antrankiais ir nugabenti į kamerą. Matydamas, kaip šio- 
je groteskiškoje katastrofoje į šipulius byra mano gyvenimas, 
aš pasipriešinau; advokatė nieko neveikė, tik kartojo: 

— Pasitikėkite manimi. Kol kas aš kalbėsiu apie tvirkini- 
mą, bet be prisilietimo ir prievartos. Gal reikės sutikti gydy- 
tis, bet mes kovosime ir jus išlaisvinsime. 

— Pasakykite Latifai, kad ji man reikalinga! 

Aš tai rėkte išrėkiau. Šaltais metaliniais antrankiais sura- 
kintomis rankomis, aš peržengiau slenkstį; manęs laukė ka- 
linio dalia. Įkalintas iki teismo Šv. Lauryno kalėjime, po ke- 
lių dienų aš sužinojau, kokią žavingą pravardę kalinių pa- 
saulyje turėjo advokatė Pataki - Staigi mirtis. 


* 


Mane išgelbėjo savisaugos instinktas. Mano tikroji padėtis 
buvo baisi: per vieną akimirką aš praradau aukšto valdinin- 
ko, pasiturinčio Vakarų intelektualo, laisvo suaugusio žmo- 
gaus statusą; teismo sprendimu buvau įkalintas, netekau bū- 
tiniausių teisių, turėjau laikytis dienotvarkės ir vidaus tvar- 
kos taisyklių, nebemačiau dienos šviesos, man grėsė kitų ka- 
linių susidorojimas; be to, supratau, kad nusigyvensiu, nes 
reikės sumokėti advokatams ir atlyginti nuostolius aukoms... 
Kai kurie nuo to išprotėja ar miršta. Ypač kai atsiduria tarp 
pačių pasibjaurėtiniausių tiesiog todėl, kad byloje parašyta: 
nusikaltimas vaikams. Šiuo atveju negali tikėtis jokio solida- 
rumo, jokios užuojautos. 

Saloninių pokalbių įkarštyje aš dažnai tvirtindavau, kad 
man labiau patinka nusikaltėliai negu policininkai, kaliniai 

negu teisėjai. Jaučiau nuoširdžią simpatiją esantiems už įsta- 
tymo ribų šioje negailestingoje visuomenėje... Atsidūręs čia, 
supratau, kad nusikaltėliai tokie pat bjaurūs, kaip ir likusi 
žmonijos dalis, kad kalėjimuose įsigalėjusi tokia pati Žiauri 
socialinė hierarchija; kad padugnių moralė atspindi bendrą 
moralę, tik yra paprastesnė ir nuožmesnė. Čia atkartojamos 
visos žiniasklaidos skleidžiamos bjaurastys, gimstančios dėl 
kažkieno užgaidos. Tarsi išpirkdami savo nuodėmes, jie dvi- 
gubai smarkiau smurtauja prieš tuos, kurių nusikaltimai vi- 
suomenei atrodo patys šlykščiausi. 

- Patekęs į šį Žiurkių narvą, neturėjau laiko gailėtis savęs: 
reikėjo iš visų jėgų stengtis neįžeisti jų banditiško orumo, 
vengti prisipažinti, dėl ko čia atsidūriau, - tai nebuvo leng- 
va, nes kalėjimas yra tokia vieta, kurioje giriamasi savo nusi- 
kaltimu, kaip kad kitur giriamasi curriculum vitae... Supra- 
tę, kodėl aš tyliu, prižiūrėtojai pasirūpino visus informuoti; 
bent jau aš taip manau, nes jau per pirmąjį pasivaikščiojimą 
kalėjimo kieme likau vienui vienas, tuo tarpu keletas kalinių 
apie kažką šnibždėjosi, retkarčiais piktai dėbčiodami į ma- 
ne. Sušvilpus, jie išsiskirstė, bet greitai vienas po kito priėjo 
prie manęs, šnypšdami man į ausį savo grasinimus ir ranka, 
lyg plienine geležte, braukdami per gerklę. 

— Nudirsim tau kailį, šlykštus prievartautojau! 

Būčiau atsakęs, kad aš ir pats nejaučiu jokių šiltų jausmų 
tokiems žmonėms. Būčiau mielai priminęs, kad esu nekal- 
tas, kol teismas neįrodė mano kaltės. Bet kalėjime nekaltu- 
mo prezumpcija galioja dar mažiau negu kitur. Taigi grasi- 
nimų litanija tęsėsi iki pasivaikščiojimo pabaigos ir darėsi 
vis konkretesnė: 

— Stenkis neužmigti, jei nori pabusti! 

Vėliau sužinojau, kad žmogysta, šnibždėjusi man šiuos mei- 
lius žodžius, nužudė savo Žmonos meilužį, trankydamas jo 
galvą į grindis. Užuot galvojęs, kaip išvengti bausmės, jis visas 
jėgas skyrė tam, ką manė esant teisinga: atsiteisimui su vaikų 
skriaudiku. Man dar nespėjus suvokti grasinimo esmės ga- 
vau kumščiu per strėnas; dar vienas balsas sumurmėjo: 

— Jokio pasigailėjimo vaikų prievartautojui! 

Šitas beisbolo lazda buvo pridaužęs kažkokį žmogelį, drį- 
susį stovėjimo aikštelėje atsiremti į jo automobilį. Auka iki 
gyvenimo pabaigos sėdės invalido vežimėlyje, o nusikaltėlis 
mano dėka susirado geresnę veiklos sritį: išvalyti šį kalėji- 
mą nuo atmatų, tarp kurių pati bjauriausia buvau aš, ketu- 
riasdešimtmetis buržua, viliojantis mažas mergaites į tua- 
letus. Pasivaikščiojimui baigiantis, aš ėjau, bailiai ir nervin- 
gai dairydamasis į šonus. Jaučiausi, lyg būčiau kieme per 
pertrauką tarp žiaurių vaikiščių, nepaliksiančių man jokios 
nuovargio, o gal dėl to, kad buvo neįmanoma kištis į kiek- 
vieną vaidą. O gal tai buvo slaptas sąmokslas su kaliniais, 
kurių vertybėms ir hierarchijai, kur aš buvau pačioje apa- 
čioje, jie pritarė? 

Su ašaromis akyse grįžau į kamerą ir atsirėmiau į sieną. 
Kad ir kiek būčiau save įtikinėjęs, kad tai tik laikina ir kad 
šis košmaras baigsis, pradėjau suprasti, kad negaliu turėti 
jokių vilčių. Slinks savaitės, gal net mėnesiai, kol baigsis tyri- 
mas ir bus įrodytas mano nekaltumas. Mano vienintelė vil- 
tis buvo Latifos ryžtas; ji iš visų jėgų stengėsi mane išlaisvin- 
ti; bet aš neturėjau teisės su ja matytis kiekvieną dieną, ir 
man reikėjo išgyventi šiomis baisiomis sąlygomis... Žinoma, 
galėjo būti ir blogiau, mane galėjo uždaryti su kokiu Žiau- 

ruoliu, kuris būtų mane nukankinęs. Bet turbūt kalėjimo val- 
džia stengėsi vengti per daug pavojingų dalykų, kurie apsun- 
kintų jų gyvenimą; taigi mane uždarė su kitu nusikaltusiuoju 
vaikams; šis buvo prisipažinęs dėl visų savo piktadarybių. 

Man verkšlenant prie sienos, ant lovos sėdintis Paolas 
skaitinėjo įvairenybių Žurnalą, kuriame pusė skilties buvo 
skirta jo gyvenimo visuomenėje vingiams. Jis, kaip ir aš, 
buvo keturiasdešimties metų, jau plikas, drumzlinomis aki- 
mis už akinių storais stiklais, kurių vieną buvo sudaužęs 
kažkoks kalinys; jis kalbėjo tyliai ir dažniausiai būdavo vie- 
nas (po paskutinio pasivaikščiojimo grįžo su išmuštu dan- 
timi). Dar penkiolikmetį, jį pradėjo nenugalimai traukti ma- 
ži berniukai; jam patikdavo jiems rodyti savo lytinius orga- 
nus. Galbūt praeityje kokiame nors kaime šiam menkam 
iškrypimui būtų buvę atlaidesni... Tačiau po to, kai, sten- 
giantis užkirsti kelią didesniam nusikaltimui, jį įkalino pir- 
mą kartą, jis pateko į užburtą gydymo vaistais, lygtinių pa- 
leidimų, psichiatrijos ligoninių ratą; tai jam nė kiek netrukdė 
vis daryti tą patį. 

Prieš du mėnesius jis apsinuogino prieš mažą septynerių 
su puse metų vietnamietį; liepęs prisiekti, kad niekam nepa- 
sakos, jį paleido. Paolas man smulkiai papasakojo šią istori- 
ją, 1r aš niekaip nesupratau, kodėl jį jaudina vaikiškas Žvilgs- 
nis į jo genitalijas; neįveikiama trauka toms žmogiškų būty- 
bių užuomazgoms man atrodė apgailėtina. Aš jį užjaučiau, 
bet nenorėjau būti priskirtas tai pačiai rūšiai, tarsi mano kaltė 
jau būtų įrodyta. Mūsų atvejų panašumu naudojosi kiti ka- 
liniai, laikydami mus duetu ir šūkalodami mums pavymui 
koridoriuje; šūksmuose kažkodėl vyravo moteriškoji giminė 
(„Ar jums patinka dulkintis, kekšės?“ ); kitais kartais jie šauk- 

davosi liaudies keršto („Dėmesio, 145-oje uždaryti du vaikų 
prievartautojai“). 

Antrosios dienos rytą aš nusprendžiau nueiti į dušą. Pao- 
las, bijodamas, kad bus primuštas, ten nevaikščiojo; nuo jo 
dvokė, nors jis ir prausdavosi kameros praustuve. O aš no- 
tikrinti mano saugumą. Taigi pasukau dušų link, menkai te- 
įsivaizduodamas, kas ten manęs laukia. Kiek susidrovėjęs, 
kai reikėjo nusirengti, nedrąsiai ėjau per šiltą. rūką, kuriame 
jau sklido naujiena. Aš tuojau pat pastebėjau nuožmius 
žvilgsnius, paskui, man priartėjus prie kitų, kaip spjūviai ėmė 
kristi užgauliojimai: „Tai prievartautojas. Tuoj apsivemsiu...“ 

Keiksmai tarp manęs ir jų pastatė gėdos sieną, ir aš likau 
vienas patalpos kampe po kliaukiančiu dušu; kiti kaliniai 
prausėsi tolėliau. Retkarčiais įkišdavo galvą prižiūrėtojas. 
Staiga, per vandens teškėjimą ant plytelių, vėl pasigirdo aiš- 
kiai man skirtos replikos, šįkart švelnesnės: 

— Naujoko gražus užpakalis. 

— Beveik kaip vaiko. 

— Nenuostabu, tu juk Žinai jo skonį! 

Mano širdis daužėsi. Muilinausi, nutaisęs abejingą išraiš- 
ką, bet dabar jie visi Žiūrėjo į mane. Jų balsuose jutau pyktį 
ir susijaudinimą. 

— Pasisuk truputį, prievartautojau, kad pasimatytų tavo 
maža skylutė! 

— Čionai, mielasis, aš irgi noriu pasigrožėti tavo užpakaliu... 

Apimtas panikos, nebegalėjau nė piršto pajudinti. No- 
kažkur išnyko. Laikydamiesi rankomis už tarpkojų, kaliniai 
pusbalsiu, kad neįsijungtų signalizacija, svaidėsi grasinimais: 

— Ar norėtum, kad tau padarytume tą patį, ką tu darai 
mergaitėms? | 

Šiuo kritiniu momentu, perrėkdamas visus, pasigirdo 
griausmingas balsas: 

— Palikite vaikiną ramybėje. Kas prie jo kibs, turės reikalą 
su manimi! 

Kas drįso taip kalbėti? Koks Dievas atskubėjo man į pa- 
gilumos manęs link judėjo žmogiška būtybė; kiti traukėsi, 
leisdami jam praeiti... Tai buvo pusiau Žmogus, pusiau gy- 
vūnas: šimtas penkiasdešimt muilinų kilogramų mėsos ir tau- 
kų, apaugusių plaukais, judėjo manęs link karšto vandens 
garuose. Kelios nieko nesuprantančios galvos pasisuko į jį: 

— Betgi, Lulu! Jis nusikalto vaikams! 

— Iš kur jūs žinote? Palieskit nors vieną jo plauką ir pama- 
tysit, kas bus! 

Gyvenime pasitaiko, kad juodžiausioje vienatvėje staiga 
pasireiškia solidarumas, naikinantis visuotinį niekšiškumą ir 
priverčiantis žiurkes sprukti. Tuo momentu mane apsupusi 
gauja išsilakstė; visi nuleido galvas ir vėl ėmė praustis, o sun- 
kiasvoris mėsos kalnas apvaliu Budos veidu, sumo imtyni- 
ninko rankomis, apykreivėmis kojomis judėjo plytelėmis iš- 
klotomis grindimis. Susivėlę, po dušo blizgantys plaukai, it 
tanki. augmenija, dengė visą kūną; to miško vidury stirksojo 
mažutė varpa. Teisuolis ėjo, visą kūno svorį lėtai perkelda- 
mas nuo vienos kojos ant kitos. Kaliniai tebestovėjo nulei- 
dę galvas, nedrįsdami nė prasižioti. Kai jis prisiartino prie 
manęs, dėkingas ir su pasitikėjimu pažvelgiau į savo išgel- 
bėtoją. Ir tik tada jo stambus vaikiškas veidas nušvito kaž- 
kuo panašiu į šypseną; paskui Lulu ištiesė milžinišką plau- 
kuotą putlią ranką, palietė mano klubus ir pareiškė kitiems: 

— Tai mano bičas, patariu prie jo nelįsti. 

Žmogui, atsidūrusiam mano padėtyje, patekti į stiprios, 
bendruomenėje gerbiamos asmenybės globą, vadinasi, iš- 
saugoti fizinę ir dvasinę sveikatą. Lygiai tas pats dažniausiai 
vyksta ir darant politinę ar administracinę karjerą, kai yra 
svarbu sutikti tinkamą globėją tinkamu metu... Tik čia, skir- 
tingai nuo politikos ar administracijos, neradus stipraus už- 
tarėjo, grėsė tikrai skausmingos pasekmės. Jeigu Lulu ne- 
būtų įsikišęs, būčiau praradęs dalį dantų, paskui tapęs nuo- 
lankus ir užsidaręs - tai būdinga smurtą kenčiančioms būty- 
bėms. Lulu dėka viso to išvengiau. Nuo pat pirmojo susitiki- 
mo duše aš jam pasirodžiau gerbtinas ir saugotinas. Nors jis 
daug sveria ir storžieviškai kalba, į mane kreipiasi švelniai ir 
mėgsta man išsipasakoti. Per kiekvieną pasivaikščiojimą jis 
laukia nuošalyje, kol prie jo prieisiu. Atsisėdęs ant laiptų, 
giriasi savo žygdarbiais, prisimena, kaip darydavo tvarką nak- 
tiniuose klubuose, kol vieną kartą užmušė geltonodį (jis ne- 
kenčia geltonodžių). Pasakoja visa tai kaip stebuklinę pasa- 
ką; retkarčiais įterpia sakinį, paaiškinantį jo draugiškumą 
man: 

- Šiais laikais netgi protingus ir padorius baltuosius įkiša į 
kalėjimą. Negaliu šito pakęsti... 

Kartais savo mintį dar papildo: 

— Tai, kas tau atsitiko, yra bobų kaltė; nereikėjo atiduoti 
valdžios boboms. 

Prisimindamas Amandinos motiną, esu priverstas sutikti, 
kad Lulu beveik teisus. Bet, tiesą sakant, mano sąžinė maiš- 
tauja, kai girdžiu šiuos rasistinius išvedžiojimus ir moterų 
niekinimą. Tačiau neturiu pasirinkimo. Lulu stiprus, Lulu 
bijo visi. Net kai jo nėra šalia, kiti nuo šiol pasitenkina tik 

pašaipiomis šypsenėlėmis, kurių prasmė man aiški: jų akyse 
aš esu Lulu moteris. Taigi štai tokioje gniuždančioje sociali- 
nėje, materialinėje ir psichologinėje aplinkoje aš diena po 
dienos laukiu naujienų iš savo advokatės, o ypač iš Latifos, 
kuri už kalėjimo sienų daro viską, kad mane išgelbėtų. 


Viceprezidentas viešiesiems ryšiams pats nuėjo po stogeliu 
iki limuzino durelių. Nors ir buvo pasiruošęs šiam susitiki- 
mui, svečio laisvumas, buvusio kalinio, kuris šypsodamasis 
jam tiesė ranką, atsainumas jam padarė įspūdį. Pakėlęs akis 
į Generalinės tabako kompanijos dangoraižį, aukštaūgis juo- 
daodis palingavo galva ir nusistebėjo: 

— Jėga! 

Vietoj oranžinės kalinio uniformos Dėzirė dėvėjo Gucci 
sportinį kostiumą ir Nike sportbačius su trijų sluoksnių pa- 
dais. Auksinė grandinėlė ant kaklo priminė, kad tai buvęs 
banditas, bet elgėsi jis ramiai ir laisvai: šypsodamasis be žo- 
džių lingavo galva, ir viceprezidentas susižavėjęs pagalvojo, 
kad už šio išorinio nuoširdumo slypi šaltas protingas apskai- 
čiavimas, atnešęs neįtikėtiną sėkmę cigaretės istorijoje. Ši- 
taip žiniasklaida aiškino buvusio nuteistojo myriop elgesį; 
šis per kelias savaites tapo populiariausiu žmogumi šalyje, 
kovos prieš aukščiausiąją bausmę, už teisę rūkyti, už vaikus, 
už gėles vadu; kitaip tariant, gyvenimo ir įvairių vertybių, 
kurias jis įkūnijo savo paskutinės valios-įgyvendinimo mo- 
mentu, skelbėjų. Kol byla bus peržiūrėta, jis liko kaltinama- 
sis, bet niekas nebenorėjo galvoti, kad šis žmogus gali būti 
žudikas. Net ir pats viceprezidentas vis tvirčiau tikėjo, kad 

kompanijai naudinga finansiškai paremti naują tyrimą ir nau- 
ją teismo procesą. 

Ir tada nemaloniai nustebęs prie kitų durelių jis pamatė 
advokatę Pataki. Išblyškusiu ir tarsi suglamžytu veidu, ji apėjo 
aplink mašiną ir, it asmens sargybinis, prilipo prie savo klien- 
to. Po lygtinio paleidimo ji nė per žingsnį nesitraukė nuo 
Dėzirė. Jaunai moteriai ne tiek rūpėjo pasiruošti bylos per- 
žiūrėjimui, kiek nepaleisti iš rankų savo kaltinamojo, kuris 
buvo vienintelis jos pajamų šaltinis. Kad galėtų pasipriešinti 
Generalinės tabako kompanijos užmačioms, ji privalėjo pa- 
laikyti gerus santykius su savo klientu. Visi turėjo suprasti: 
prieiti prie Dėzirė galima tik per ją. Jai padėjo tai, kad juo- 
daodis buvo minkštakūnis ir tingus, iš jo buvo galima tikė- 
tis tik kokio simbolinio gesto, kaip pergalingojo V priešais 
daugybę televizijos kamerų. Matydamas, kad ši moteris am- 
žinai painiojasi jam po kojomis (ji ir nakvodavo jo viešbu- 
čio „Four Seasons“, už kurį mokėjo Generalinė tabako 
kompanija, svetainėje), Dėzirė jos buvimą šalia laikė sa- 
vaime suprantamu... advokatė Marena Pataki po truputį 
tapo jo atstove spaudai, asmenine sekretore, aukle ir kit- 
kuo; ji su viskuo mielai sutiko, kad tik neprarastų savo viš- 
tos, dedančios aukso kiaušinius. 

Liftui kylant į penkioliktąjį aukštą, Dėzirė šypsodamasis 
pažvelgė į viceprezidentą ir pakartojo: 

— Pas jus tikrai labai gražu! 

— Ačiū, manau, kad mes iš tikrųjų neblogai įsikūrę. Šis 
dangoraižis pastatytas 1927-aisiais. 

— Ar nežinote, kur galėčiau gauti žolės? 

Nustebęs aukštasis asmuo kikendamas sulemeno: 

— Atsiprašau, mes tokios įvairovės dar nepasiekėme... 

- Džonsonas įdėmiai žvelgė į jį su bereikšme šypsena, kuri 
galėjo pasirodyti kvaila, jei nebūtų slėpusi jam būdingo, da- 
bar jau visų pripažinto, nuovokumo. Marena šyptelėjo lyg 
moteris, išmananti psichologiją: 

— Nekreipkite dėmesio! Jis toks vaikiškas. Jis man prime- 
na mano dvylikametį sūnų. Atrodytų, kad elgiasi įžūliai, o iš 
tikrųjų tik juokauja! 

Jie įėjo į posėdžių salę, kurioje Marena buvo ir per pir- 
mąjį apsilankymą. Prisiartinęs prie langų, Dėzirė minutėlę 
susimąstęs žvelgė į miestą po savo kojomis, paskui jie susė- 
do viename salės kampe ir pradėjo kalbėtis apie naują gy- 
venimą, naują procesą. Viceprezidentas atsikrenkštė ir pra- 
dėjo dėstyti: 

— Mes sugalvojome, kaip žiniasklaida galėtų nušviesti jū- 
sų gyvenimą laisvėje. Apie jus bus kalbama didžiausių tele- 
vizijų naujienų laidose. Ir turbūt jums reikėtų susitikti su mū- 
sų atstovais spaudai... 

Dėzirė dar nespėjus nė prasižioti, Marena Pataki nuro- 
dė, kaip viskas turi būti daroma: 

— Atsiųskite man smulkią programą, aš viskuo pasirū- 
pinsiu... 

Direktorius klausiamai pažvelgė į Džonsoną. Kaltinama- 
sis, kvailai šypsodamasis, patvirtino: 

— Viskas gerai, ji pasirūpins. 

Pasirausęs kišenėse, buvęs nuteistasis išsitraukė cigarečių 
pakelį ir jau ruošėsi vieną užsirūkyti, kai žvilgsniu susidūrė 
su direktoriumi; tas nedrąsiai paaiškino:- 

— Atsiprašau, čia nerūkoma. | 

Šiais žodžiais jis tik priminė vidaus tvarkos taisykles. Ir stai- 
ga sutrikęs nutilo: jis suprato ką tik beveik pakartojęs ne- 

įvykdytos mirties bausmės sceną! Svečiui ši pastaba turėjo 
pasirodyti labai netaktiška. Bet Džonsonas, užuot įsižeidęs, 
tik nustebo: 

— Negalima rūkyti čia, pas cigarečių gamintojus! 

— Atsiprašau, pone, bet tokie yra darbo įstatymai. Darbo 
patalpose rūkyti draudžiama; mūsų darbuotojai šiuo požiū- 
riu tokie pat budrūs, kaip ir visi kiti. Ir, be to, turiu prisipa- 
žinti, kad man... tabako dūmai nepatinka, - jis ištarė šiuos 
žodžius krenkšėdamas. - Bet mes turime rūkomųjų: kitame 
salės gale, už stiklinių durų, jeigu teiktumėtės... 

"Dėzirė, tingiai siūbuodamas visu kūnu, klusniai pasuko 
rūkomojo link. Viceprezidentas pasinaudojo proga išsiaiš- 
kinti advokatės planus: 

— Ar jums neatrodo... kad rengiantis naujam procesui 
jums turėtų padėti ekspertų grupė? 

Marena tikėjosi šio klausimo, po kurio neišvengiamai tu- 
rėjo eiti jos pašalinimas! Vis dėlto ji pajuto, kad viceprezi- 
dentas, suprasdamas, kokią įtaką ji turi savo klientui, yra 
atsargus. Taigi reikėjo elgtis ryžtingai: 

— Esu labai jums dėkinga už geranoriškumą, bet Dėzirė 
nori, kad viską daryčiau aš. Taigi kovosiu viena, tai sėkmin- 
gai dariau iki šiol, ar ne? Ir, žinoma, tikiuosi jūsų finansinės 
paramos! | 

Vadybininkas apstulbo: 

— Betgi tai tikrai nepakenktų... 

— Aš laisvas žmogus, mėgstu tyrimą ir viską, kas su juo 
susiję. 

Vyras supratingai palingavo galva, paskui vėl susirūpinęs 
paklausė: 

— Juk nelengva užsiimti kitomis bylomis, neturint sekreto- 

riato ir tiriant tokį rimtą atvejį, kaip Dėzirė? Jūsų klientai 
gali nukentėti. 

Marena norėjo parodyti, kad su viskuo puikiai susitvarko: 

— Štai kodėl aš imuosi tik nereikšmingų bylų... Beje, ar 
gavote mano elektroninį laišką apie vargšą žmogelį, apkal- 
tintą nusikaltimu vaikui po to, kai parūkė administracinio 
miestelio tualete? 

— Tiesą sakant, mūsų tai nedomina. Net jei jis ir nieko 
nepadarė, nusikaltimas vaikui yra per daug šlykštus, tad ne- 
verta teptis rankų. 

Iš rūkomojo grįžęs Dėzirė tvirtai, kaip žmogus, žinantis 
tiesą, pritarė: 

— Jūs teisus, negalima kėsintis į vaikus! Negalima kėsintis 
į gyvybę! 

Direktorius viešiesiems ryšiams pažvelgė į jį šypsodama- 
sis. Jam patiko tai, ką Dėzirė pasakė. Prieš jį vėl buvo didy- 
sis Dėzirė, tas, kuriuo jis žavėjosi televizijos laidų metu, tas, 
kuris užkariavo Žmonių širdis, Dėzirė — išminties bokštas. 
Kupinas entuziazmo, baltmarškinis prakalbo apie ką kita: 

— Sakykite, brangus... drauge, be žiniasklaidos ir naujo 
proceso, ar yra dar koks nors jums svarbus reikalas, dėl ku- 
rio galėtume kartu pakovoti? 

-Džonsonas atsidrėbė kėdėje; atrodė šiurkštokas kaip visi 
nusikaltėliai, bet mandagiai paprašė: 

— Ar negalėčiau gauti išgerti? Viskio ar dar ko nors? 

— Žinoma, žinoma, tuojau pat paskambinsiu... 

Užsakius išgerti, aukštaūgis juodaodis akimirksnį susimąs- 
tė; paskui staiga rimtai pažvelgė į direktorių: 

— Šiandien yra vienintelė svarbi kova; ir, jeigu atvirai, ji 
svarbesnė už mano bylą. Tai Martyre Academy įkaitai... 

— Iš tikrųjų! — pritarė kiti du. 

Viceprezidentas linktelėjo galva.- tai buvo neginčytina. 
Jis tik paklausė: 

— Ar manote, kad galima kaip nors padėti tiems nelaimin- 
giesiems? 

— Nežinau, bet esu įsitikinęs, kad reikia kovoti. Žinau, kad 
gegužės penktoji yra posūkio taškas, ir sėdėti sudėjus ran- 
kas negalima... 

— Jis teisus, —- pasiskubino pritarti advokatė. - Po gegužės 
penktosios viskas pasikeitė. 


Skaitant šio gegužės penktosios trečiadienio laikraščius, at- 
rodė, kad tai bus viena iš tų nykių dienų, kai pasaulis tarsi 
snaudžia ir viskas vyksta lėtai. Skaitytojų dėmesiui patraukti 
pirmojo puslapio antraštės skelbė, kad, spaudžiant Dėzirė 
Džonsono gynimo komitetui, jis greitai bus paleistas iš kalė- 
jimo lygtinai; buvo justi, kad nutolus mirties bausmės grės- 
mei byla domimasi mažiau. Labai nedaug skaitytojų atkrei- 
pė dėmesį į trumpą vienos spaudos agentūros pranešimą; 
tik kelios eilutės, kurioms vėliau buvo lemta tapti svarbiau- 
sia naujiena; kelios beveik nepastebimos eilutės, pažymėju- 
sios šį gegužės penktosios trečiadienį, kaip istorinę dieną, 
kai nuo to, kas darosi, jus ima krėsti šiurpas: 


Teroristų grupuotė „Džono Veino sąžinė“ prisiėmė atsako- 
mybę už šešių įkaitų pagrobimą Artimuosiuose Rytuose. 
Jau daug dienų augo nerimas, pakeliui į Damaską dingus 
tarptautinių misijų civiliams ir kariškiams. Laiške televizi- 

“jos kanalui Allah nr. 1 iki šiol nežinoma grupuotė pagrasi- 
no nužudyti įkaitus, jeigu nebus sumokėta 500 milijonų 
išpirka, skirta „kokybiško terorizmo“ plėtrai. 


Iš pirmo žvilgsnio šis reikalavimas atrodė panašus į farsą; 
kartu jis buvo labai paprastas. Jau dveji metai regione dau- 
gėjo ginkluotų grupuočių, siekiančių įvairiausių tikslų; ban- 
ditai pakeitė religinius fanatikus, reikalaudami visko ir bet 
ko. Atrodė, kad įvykis neturės pasekmių, nes visos vyriausy- 
bės pareiškė, kad nesileis šantažuojamos. Bet viskas vėl įsi- 
plieskė gegužės dešimtosios vakare, kai kanalas Allah nr. 1 
parodė naują vaizdajuostę su šešiais tupinčiais, mirtinai išsi- 
gandusiais, įkaitais. Šalia jų kaukėti vyrai mojavo pistoletais 
ir kardais, pastarųjų ašmenimis braukė palei įkaitų gerkles. 
Grupuotės vadas kaubojiška skrybėle priėjo arčiau kame- 
ros ir sausu, negailestingu tonu perskaitė pareiškimą: 

„Priešindamiesi tam pažeminimui, kurį patiriame dėl te- 
roristų mėgėjų, dėl žmogžudžių be garbės ir be sąžinės, mes 
tvirtiname, kad įkaitų grobimas yra tikras menas. Todėl, kad 
mes didžiuojamės savo amatu, todėl, kad neužmiršome Džo- 
no Veino, aš skelbiu oficialų Martyre Academy atidarymą.“ 

Jis pabrėžė paskutinius žodžius, o jo bendrininkai tuo tar- 
pu pergalingai virš įkaitų galvų pakėlė koltus ir kardus šauk- 
dami: 

„Martyre Academy! Martyre Academy!“ 

Toliau ėjo makabriško plano paaiškinimas anglų kalba su 
stipriu arabišku akcentu: 

„Šeši įkaitai be paliovos filmuojami šešis mėnesius daly- 
vaus konkurse, kur šoks, dainuos, atliks kitas užduotis. Pro- 
grama bus transliuojama internetu, ir viso pasaulio Žiūrovai 

galės balsuoti už pasirinktą kandidatą. Kiekvieno mėnesio 
gale mažiausiai balsų gavęs dalyvis bus nužudytas —- nebent 
ateistinės vyriausybės patenkintų mūsų reikalavimą.“ 

Jis atsisuko į tupinčius ant žemės keturis vyrus ir dvi mo- 
teris ir padrąsinančiu praktikos vadovo tonu pridūrė: 

„Ponios ir ponai, mes įrodysime, kad terorizmą reikia iš- 
manyti; O jūs turėsite įrodyti, kad kiekviena auka gali išgy- 
venti, jeigu moka kovoti. Pasiruoškite, susikaupkite, išban- 
dymai prasideda rytoj. Jūsų gyvybė - jūsų rankose. Telaimi 
geriausias!“ 

Galima įsivaizduoti, koks siaubas apėmė demokratines vi- 
suomenes. Vyriausybės vienu balsu pareiškė pasipiktinimą, 
kad niekuo nekaltų žmonių gyvybės priklauso nuo ciniško 
žaidimo. Išsakiusios savo pyktį, jos taip pat paskelbė, kad 
bus viskas padaryta grupuotei sutriuškinti, jos veiklai nu- 
traukti ir įkaitams išgelbėti. Džono Veino duktė pareiškė ne- 
suprantanti, kaip galima sieti vesternų žvaigždę ir tokį pasi- 
baisėtiną realybės šou. Pagrindinių televizijos kompanijų pre- 
zidentai pritarė, teigdami, kad jie sukrėsti to, kaip nusikal- 
tėlių gauja iškreipia nekaltus televizijos žaidimus. Realybės 
šou kanalo programų direktorius prakalbo apie plagijavi- 
mą ir netgi apie intelektinės nuosavybės pasisavinimą. 
Protestuodami jaunieji Star Acadėmie kandidatai su praėju- 
sių metų nugalėtoja Britne, susikabinę rankomis, sudaina- 
vo įkaitams skirtą meilės dainą. 

Oficialiuose pareiškimuose buvo teigiama, jog bus pada- 
ryta viskas, kad Martyre Academy internete nepasirodytų, ta- 
čiau greitai paaiškėjo, kad tai beveik neįmanoma. Karta po 
kartos, sistema prieš sistemą, pasaulinis voratinklis tapo vi- 
siškai nevaldomas. Daugybė vartotojų, tarnybinių stočių, sve- 

tainių, išsibarsčiusių po visą pasaulį, sukūrė neišnarplioja- 
mą Web raizgalynę. Filmas apie įkaitus buvo rodomas vis iš 
kitos vietos, ir net geriausi kompiuterių specialistai negebė- 
jo jos nustatyti. Taigi pirmasis Martyre Academy filmas ne- 
sunkiai peržengė teorinius cenzūros barjerus. Iš pradžių tvir- 
tai pasiryžę laikytis moralės principų, pagrindiniai televizi- 
jos kanalai pasidavė reitingų vilionėms. Valdžiai pritarus, jie 
nusprendė parodyti keletą scenų - „norėdami informuoti“ — 
iškirpdami vis dėlto pačius Žiauriausius vaizdus, prieinamus 
tik Web vartotojams. 

Šitų iškrypėliškų varžybų pirmajame etape Džono Veino 
sekėjai surengė karaokės konkursą. Kiekvienas kandidatas 
turėjo pasirinkti dainą iš teroristų pasiūlyto sąrašo, kuriame 
buvo daugiausia populiarios amerikietiškos dainos. Po to ją 
reikėjo sudainuoti į mikrofoną prieš kameras. Paskubomis 
įkaitų įkalinimo vietoje sukurtos scenos gilumoje kabojo gin- 
kluotos grupuotės vėliavos spalvų žvaigždėta užuolaida. Sce- 
ną apšvietė prožektorius, o pistoletais ginkluoti grupuotės 
nariai, išsidrėbę kėdėse, vaizdavo publiką. Tokiomis sąlygo- 
mis ant scenos pasirodė pirmoji įkaitė - korėjietė, humani- 
tarinės misijos slaugytoja. Ji nemokėjo nė vienos iš siūlomų 
dainų, tik populiariąją Z Will Survive - šiomis aplinkybėmis 
tinkančią dainą; ją sudainavo užsimerkusi, beveik nejudė- 
dama, bet ryžtingai. Jos kiauksintis azijietiškas akcentas truk- 
dė suprasti žodžius; dainuodama priedainį, ji nedrąsiai krai- 
pe klubus. Dainos viduryje ją staiga apėmė baimė, ji pravir- 
ko ir, švilpiant kaubojams, užleido vietą-kitam kandidatui. 

Kad ir kukliomis priemonėmis, buvo padaryta viskas tele- 
vizijos programos regimybei sukurti. Po kiekvieno pasiro- 
dymo įkaitas prieblandoje atsakinėjo į klausimus apie savo 

įspūdžius. Savo vaidmenis turėjo ir teroristai; kartkartėmis 
šmėkštelėdavo jų karinės uniformos ir pirštinėtos rankos, 
tiesiančios mikrofoną aukai, baimingai lemenančiai kelis 
žodžius. 

Antrasis kandidatas, vokiečių žurnalistas, buvo drąsesnis. 
Gražiu tembru sudainavęs Love Me Tender, jis iškilmingai 
kreipėsi į televizijos žiūrovus, teisės į informaciją labui kvies- 
damas balsuoti už jį. Ypač apgailėtinas pasirodė išsiskyręs 
penkiasdešimt penkerių metų kanadietis, parduotuvės sky- 
riaus vedėjas; jis atvyko į Artimųjų Rytų mėsmalę, tikėda- 
masis ten atidaryti alkoholio parduotuvių ir šitaip praturtė- 
ti. Iš pradžių patekęs į vienos islamistinės grupuotės rankas, 
jis buvo iškeistas į „Kalašnikovą“ ir atsidūrė „Džono Veino 
sąmonės“ gaujoje. Visiškai nemokėdamas dainuoti, menkai 
tesuprasdamas gresiantį pavojų, jis nerimavo tik dėl kredi- 
tan nusipirkto namo ir savo šuns sveikatos. Jau pirmąją sa- 
vaitę iš visų išsiskyrė du kandidatai: septyniolikmetis Kevi- 
nas, nes buvo pats jauniausias ir nekaltai džiaugėsi, kad gali 
padainuoti visų mėgstamas dainas, kurias jau seniai mokė- 
jo; ir Fransuaza, sena šešiasdešimt penkerių metų krikščio- 
nė, nes niūniavo „vaikams“ skaičiuotes, virkdančias viso pa- 
saulio televizijos žiūrovus. Ji pridūrė, kad, jei kažkas privalo 
mirti, ji turėtų būti pirmoji, nes yra pati seniausia. 

Po kiekvienos Martyre Academy ištraukos televizijos nau- 
jienų vedėjas ragindavo žiūrovus nepasiduoti pasibaisėtinam 
teroristų spaudimui ir nebalsuoti. Daugybė Žmonių televi- 
zijoje, radijuje, laikraščiuose taip pat teigė, kad būtų nedo- 
ra dalyvauti balsavime. Įtampa sustiprėjo savaitės gale, kai 
kanalas Allah nr. 1 pranešė karaokės rezultatus. Slėpdamas 
veidą po kaubojiška skrybėle, teroristų vadas kairiąja ranka 

laikė apglėbęs šeštąjį kandidatą, varžybų nugalėtoją: virėją 
kuveitietį, rujojančio vyro balsu praurzgusį Sex Machine. Ki- 
toje pusėje ant žemės, nuolankiai nuleidusi galvą, klūpojo ko- 
rėjietė seselė, pralaimėjusi pirmąją rungtį. Kaip vėliau paaiš- 
kėjo, Vakarų ir Azijos žiūrovai pakluso savo vyriausybių rei- 
kalavimams nebalsuoti; ir, priešingai, internautai arabai puo- 
lė prie kompiuterių, išrinko vienintelį savo religijos atstovą ir 
pasmerkė mirti moterį, kuri buvo pigesnė už kupranugarį. 

Tik tiek ir reikėjo, kad Vakarų gyventojai atsitokėtų ir kad 
kiekvienoje šalyje atgimtų nacionalinio solidarumo jausmas, 
verčiantis balsuoti už savąjį kandidatą, kaip per sporto var- 
žybas. Kiekvienas keturių rungčių etapas truko mėnesį. Iki 
pirmosios egzekucijos dar liko trys savaitės. Argi dėl įsitiki- 
nimų buvo galima leisti, kad šitose užprogramuotose žudy- 
nėse gyvas liktų tik kuveitietis? Priešintis paragino Dėzirė 
Džonsonas, pakviestas į vieną televizijos laidą papasakoti 
apie paleidimą iš kalėjimo. Studijoje vaikų būrelis buvusiam 
nuteistajam myriop įteikė puokštelę žibuoklių, primenan- 
čių tas gėles, kurias jis suskynė, prieš surūkydamas paskuti- 
nę cigaretę. Apsuptas vaikų, jis paėmė mikrofoną ir paragi- 
no gelbėti Martyre Academy įkaitus: 

„Visi žiūrovai žino, kad aš gerbiu žmogaus gyvybę. Jų dė- 
ka šiandien aš laisvas. Bet dabar kitos gyvybės pavojuje, ir 
mes privalome jas gelbėti balsuodami. Balsuokite už ką tik 
norite, bet balsuokite. Net jeigu galimybės ir nelygios, kiek- 
vienas balsas — už vieną ar kitą - bus jūsų asmeninis indėlis 
kovoje už gyvenimą.“ 

Šis kreipimasis nuramino visų sąžines. Antrąją savaitę dau- 
gybė piliečių atvirai stebėjo savo kompiuteriuose Mariyre Aca- 
demy epizodus, balsavo už vieną ar kitą kandidatą. Star 

Acadėmie dalyviai oficialiai pasisakė už Keviną: „Jis nėra ge- 
resnis už kitus, bet jis jauniausias ir todėl turi teisę į gyveni- 
mą.“ Pensininkų asociacija užėmė priešingą poziciją ir pa- 
skelbė peticiją, reikalaujančią išlaisvinti Fransuazą „todėl, 
kad ji vyriausia, kad jos pasiaukojimas sukrėtė visą pasaulį ir 
kad visuomenei reikia tokių humaniškų žmonių“. 

Trečiąją savaitę prasidėjo atsakinėjimai į daugybę klausi- 
mų; visų pirma šeši kandidatai turėjo pademonstruoti savo 
išprusimą. Įkaitai atrodė vis tokie pat įbauginti; laisvajame 
pasaulyje jie buvo laikomi žvaigždėmis. Žiniasklaidoje apie 
juos buvo daug kalbama; gyvenimo būdo žurnalai spausdi- 
no jų istorijas ir nuotraukas; Martyre Academy būtų tapęs 
publikos mėgstamiausiu realybės šou, jeigu ne Žinojimas, 
kad ketvirtos savaitės pabaigoje vienam iš kandidatų bus per- 
pjauta gerklė; nebent įvyktų stebuklas. 


Ištisas dvidešimt minučių kalinių mašina įstrigusi spūstyje 
žvelgiu pro apsauginį stiklą į praeivius. Jie grįžta po darbo, 
stabteli prie šviesoforų ir, atrodo, džiaugiasi gyveną tokia- 
me istoriniame mieste, nors dabartis reikalauja jį pertvarky- 
ti. Daugelis spaudžia nosines prie veido; kiti pasirinko kau- 
kes už vieną eurolerį, pardavinėjamas čia pat ant šaligatvių: 
jos panašios į gumos prilaikomus kavos filtrus, dengiančius 
burną ir nosį. Virš šio žmonių knibždėlyno ant merijos fasa- 
do puikuojasi milžiniška afiša, pranešanti apie renginį, ku- 
riame iki pirmadienio galės dalyvauti visi piliečiai: 


5-asis GRYNO ORO SAVAITGALIS 


Prisimenu, kai dar buvau valdininkas, iš pavojingų situa- 
cijų valdymo centro gavęs slaptus duomenis, atlikau nedi- 
delį tyrimą. Pasirodė, kad gryno oro savaitgaliais - kai mero 
komanda lanko miesto kvartalus, džiaugdamasi „kvėpuo- 
jančiu miestu“ — ozono ir anglies dvideginio kiekis ore vidu- 
tiniškai pusantro karto didesnis negu kitomis dienomis (kai 
jų kiekis ore viršija leidžiamas normas). Gryno oro savaitga- 
lių proga prefektas nutarė uždrausti eismą daugelyje pro- 

spektų ir greitkelių, tad visur kitur susidarydavo baisios au- 
tomobilių spūstys. Buvo galima eismą visiškai uždrausti, bet 
pasitenkinta raginimu palikti automobilį namuose. Šis ragi- 
nimas miestiečiams nedarė jokio įspūdžio; priemiesčių gy- 
ventojai automobiliais vyko... į gryno oro dienas! 

Ant šaligatvių, kur yra vietos, gyventojai žaismingai kvie- 
čiami į įvairius renginius. Prisimenu jų planą, kuris buvo pa- 
rengiamuose techniniuose dokumentuose: 

1) Dviračių, riedlenčių ir paspirtukų aikštelių įrengimas 
prie sankryžų; 

2) Gyventojų priėmimas „deguonies kavinėse“, kur var- 
totojams bus rodomi filmai apie orą ir jo sudėtį; jie taip 
pat bus mokomi skaityti ir suprasti užterštumo lygio duo- 
menis; 

3) Kas valandą vaikai leis į dangų įvairiaspalvius balionus, 
pripildytus gryno oro. 

Buvo ir kitų renginių, kurių nebeprisimenu, ir uždarymas 
sekmadienio vakare, kai meras tradiciškai pasakydavo ilgą 
kalbą apie 0rą ir gyvenimą. 

Taigi prospektų uždarymas savaitgaliais smarkiai padidi- 
na užterštumą; O po gryno oro švenčių tuo ištisus metus nie- 
kas nebesirūpina: po įvairių susitikimų savaitgaliais ir savi- 
valdybė, ir žiniasklaida kitą pirmadienį viską užmiršta. Pa- 
demonstravę susirūpinimą tuo, kad gyvenimo sąlygos žemėje 
tampa vis blogesnės, visi gali grįžti prie kitų rūpesčių: eko- 
nomikos augimo, automobilių gamybos geresnių rodiklių, 
„gerų naujienų“ iš Azijos, kur neįtikėtinai greitai didėja var- 
tojimas. Galima būtų paprieštarauti, kad aplinkos užterštu- 
mas dėl ekonomikos augimo, automobilių gamybos ir spar- 
taus Azijos šalių vystymosi tik didėja; bet reikia būti opti- 

mistais, džiaugtis pasiekimais ir saikingai, neužmirštant at- 
sakomybės, jaudintis dėl bėdų. 

Kai gerai pagalvoju, grįžtu čia nieko nepasiilgęs. Viskas, 
kas šiame mieste man patiko, kai atvykau pirmą kartą, šian- 
dien išnykę: pieno, žuvies parduotuvėlės, amatininkų dirb- 
tuvės, naktiniai barai ir anksti ryte veikiantys restoranai, tam- 
sios gatvės ir dulkėti antikvariatai, kvartalo kino teatrai; jie 
užleido vietą prašmatnioms parduotuvėms... Taigi dabar re- 
giu tik drabužių parduotuves. Miestas išdidžiai išrikiavo vis- 
ką, ką galima rasti kiekvienoje pasaulio vietoje: greitojo mais- 
to restoranus vargšams ir ne (tada greitasis maistas užside- 
da tradicinės virtuvės kaukę); savaitgaliai ir darbo valandos 
nustato gyvenimo ritmą; vidurnaktį uždaromos visos užei- 
gos, visur draudžiama rūkyti; vaikai įgyja vis daugiau teisių 
(priešais mokyklą, netoli mano namų, mažoje sankryžoje, 
kurioje automobilių beveik nebūna, įrengti aštuoni švieso- 
forai). Trumpai tariant, mieste, kuris mano esąs viena iš pa- 
saulio sostinių, vyrauja provincijos miestelio budri dvasia. 
Žvelgiu į visa tai iš kalėjimo mašinos ir galvoju, kad nedaug 
praradau; tiesiog reikės ištvermės. 

Kaip supratau, per penktąjį gryno oro savaitgalį eismo 
sąlygas dar pablogins Respublikos aikštėje organizuojama 
manifestacija Kevinui iš Martyre Academy paremti. Žiniasklai- 
da susirūpinusi, kad gali būti susirėmimų su pensininkais, 
siekiančiais išgelbėti Fransuazos gyvybę, ir žurnalistais, ko- 
vojančiais už kolegą vokietį... Palaikantieji Keviną turi stip- 
rų sąjungininką, Dėzirė Džonsoną, kuris eis pirmose de- 
monstrantų gretose. Pasak jo, visų pirma reikia „gelbėti jau- 
nimą, nes jam priklauso ateitis“. Atgavęs laisvę, jis tapo lyg 
ir pranašu; jo nuotraukos puošia miesto sienas. Abu konvo- 

jaus sargybiniai — vienas mano dešinėje, kitas kairėje - yra 
jo gerbėjai. Jaunesnysis, skustagalvis indonezietis, ką tik pa- 
aiškino savo bendradarbei, aukštai čilietei, žiaumojančiai 
kramtomąją gumą: 

— Tikrai pasijutau geriau, kai jis parašė gėlėmis: „Tegy- 
vuoja gyvenimas.“ Koks stiprus turi būti žmogus, kurio lau- 
kia mirtis! 

— Aš netikiu, kad Dėzirė nužudė policininką. Jau iš jo šyp- 
senos matyti, kad jis gerbia žmogaus gyvybę... Tai ne tu, 
ir beveik draugiškai nusijuokdama. 

Galėjau ir patylėti; vis dėlto prabilau: tai buvo lyg ir pasi- 
ruošimas manęs laukiančiam teismui: 

— Jo byla bent jau leido pagalvoti apie rūkymo teisę šioje 
šalyje. 

— Kaip tik to aš ir nesuprantu! - atkirto indonezietis. — 
Kaip jis vienu metu gali ginti teisę į gyvenimą ir teisę rūkyti? 

— Teisė į gyvenimą - tai taip pat teisė į žalingus malonu- 
mus. Vis dėlto aš nesutinku su Džonsonu dėl vieno dalyko... 

— Ak, taip? Įdomu, dėl ko? - draugiškai, kaip kartais atsi- 

— Taip, man nepatinka jo tvirtinimas, kad geriau nužudyti 
penkiasdešimtmetį vyrą negu kokį senį, moterį ar vaiką! 

Šypsena virto grimasa: 

— Nesistebiu, kad toks iškrypėlis, kaip tu, labiau mėgsta 
skriausti silpnuosius ir nekaltus! 

— Ne, tai principo klausimas. Man atrodo, kad vaikai yra 
neišsivysčiusios būtybės, turinčios elementarius instinktus; 
jiems rūpi tik valgyti, verkti, ir jie beveik nesąmoningai trokšta 
visus valdyti. O seniai, jie jau apsipratę su mirtimi ir tiki, kad 

ji atneš jiems poilsį. Apie moteris nekalbėkime: jos išsikovo- 
jo lygias teises, ir nesuprantu, kodėl joms reikėtų daryti ko- 
kių nors nuolaidų... Ne, manau, kad būtent subrendusiam 
keturiasdešimties penkiasdešimties metų vyrui ypač reikia 
paramos, nes visi jį niekina. Jis dar myli gyvenimą, bet jau- 
čia, kaip artėja mirtis; jam atrodo, kad jo intelektinės gali- 
mybės didelės kaip niekada, bet jo darbdavys jau mąsto, kaip 
jo atsikratyti; aplinkui daugybė jaunų žmonių tik ir laukia, 
kol galės užimti jo vietą. Jis trukdo savo buvusiai žmonai, 
kuri iš jo tikisi tik alimentų. Jo paties vaikai laiko jį beviltiš- 
kai atsilikusiu. O jo sekretorė tyko kokios nors dviprasmiš- 
kos šypsenos, kad galėtų apkaltinti „seksualiniu priekabia- 
vimu“ ir priversti sumokėti... Jo gyvenimas klostosi puikiai 
ir staiga viskas griūva. Nėra nieko trapesnio visoje žmonių 
giminėje. 

— Ar tai todėl jūs skriaudžiate vaikus? 

— Niekada nemėginau jų skriausti. Aš į juos nekreipiu dė- 
mesio. Jie manęs visiškai nedomina. Tai tik embrionai, kurių 
neišsivysčiusi kalba, jie nieko nesupranta nei apie gyvenimo 
visuomenėje ypatumus, nei apie meilės džiaugsmus ir kan- 
čias. Pasižiūrėkite į sergančius vaikus: jie miršta, guosdami 
tėvus, ramiai pasitikdami mirtį, nes dar nepažįsta gyvenimo. 
Mirtis jiems — tik neskausmingas, beveik neapčiuopiamas 
perėjimas. Tuo tarpu subrendusiam Žmogui — siaubas pra- 
rajos akivaizdoje, gyvenimo geismas yra begaliniai. Iš viso 
to matyti, kad, jeigu jau būtinai reikėtų pasirinkti, žmonijai 
būtų geriau, kad būtų nužudytas mažas vaikas —- o dar ge- 
riau, kūdikis - negu subrendęs vyras. 

Ir vėl atrodė, kad pasirašau sau nuosprendį. Keista, bet 


+ 

virto nenugalima trauka prie mergaičių! Logiškai mano at- 
vejo paaiškinti neįmanoma; net jeigu protas ir suvokė, kad 
esu nekaltas, jautri siela neleido to pripažinti. 

Ir Latifa su tuo susidūrė, kai, savaičių savaites reikalavusi 
susitikimo su meru, pagaliau pasiekė savo. Daug kartų me- 
mus dar visai neseniai vertino, likimui, mandagiai atmetė 
jos prašymus. Liko tik šalta panieka tam, kuris nusikalto vai- 
kui; net ir sekretoriai piktinosi, tarsi mano poelgis būtų su- 
teršęs miesto įvaizdį. Tačiau niekas negalėjo sulaikyti Lati- 
fos, net ir ta šlykšti krata, kai aš, surakintas antrankiais, grį- 
žau į savo namus; nelaimingas Sarko trynėsi apie mano ko- 
jas, o policininkai aukštyn kojomis vertė namus, ieškodami 
nuotraukų, filmų ar kitų mano nusikaltimų įrodymų. Jie nie- 
ko nerado, bet aš grįžau į kalėjimą. 

Įsitikinusi, kad įtakingo žmogaus palaikymas mane išgel- 
bėtų, Latifa žūtbūt norėjo įtikinti merą, kad aš nekaltas. Siek- 
dama tikslo, ji pagaliau prisistatė žurnalistės slapyvardžiu ir 
paprašė išsamaus interviu vienam moterų leidiniui. Durys 
tuojau pat atsivėrė. Po trijų dienų moterų draugas jai pa- 
skyrė pasimatymą, pats atėjo jos pasitikti į priimamąjį ir nu- 
sivedė į savo kabinetą. 

Neišsiduodama Latifa išsitraukė savo popierius ir pradėjo 
iš tolo. Žėrinčios akys, žila plaukų sruoga, žaviai krintanti ant 
kaktos, pasitikėjimo kupinas balsas - meras atrodė laimin- 
gas, galėdamas išsipasakoti, atskleisti keletą savo politinio kelio 
paslapčių (padorumas, tvarka, abejingumas pinigams ir ypač 
„nepaprastas dėmesys žmogui“). Po penkiolikos minučių, vy- 
raujant draugiškumo ir pasitikėjimo dvasiai, mano draugė pa- 
galiau uždavė jai lūpas deginusį klausimą: 

— Pasakykite, ponas mere, aš norėčiau grįžti prie šios ap- 
maudžios neseniai įkalinto „techninio patarėjo“ bylos... 

Vos jai užbaigus klausimą, mano buvęs vadovas surimtė- 
jo ir pareiškė visiems privalomą nuomonę: 

— Tai baisu, tai šlykštu! Tarp šių sienų šitaip pasielgti su vai- 
ku: jaučiuosi už tai asmeniškai atsakingas. Ar žinote, kad 
Nepilnamečių reikalų brigada mano, kad dar keturiolika vai- 
kų galėjo tapti tvirkinimo aukomis? Miestas kreipėsi į teismą, 
ir aš padarysiu viską, kad šis niekšas neišvengtų bausmės. 

— Sakydama „apmaudi byla“, aš, tiesą sakant, turėjau gal- 
voje, ponas mere, ... kad nėra jokio rimto įrodymo, o kalti- 
namojo gyvenimas sugriautas, nors jis griežtai neigia nusi- 
kaltęs. 

— Nusikaltėliai visada neigia! Turiu jums priminti, kad šis 
tipas rūkė patalpose, kenkdamas vaikų sveikatai. Ar to ne- 
užtenka? 

— Bet argi tai įrodymas? 

Staiga meras suprato, kad ji gina mane, ir pokalbio tonas 
pasikeitė. Kad nesugadintų interviu moterų žurnalui, jis pa- 
sirūpino, kad viskas nebūtų suplakta į vieną vietą: 

— Paklausykite, ponia, nežinau, kodėl domitės šiuo niek- 
šu, bet pasakysiu savo nuomonę - tik susitarkime, kad tai 
liks tarp mūsų ir nebus išspausdinta... 

Latifa pasimatymų kambaryje man paaiškino jo balse pa- 
jutusi priešiškumą. Štai ką jis pasakė: 

— Šis žmogus daug metų čia dirbo. Aš jį pažįstu ir žinau, 
kad tai iškrypėlis! Galiu jums duoti pavyzdį: kai aš stengiau- 
si mūsų gatvių orą padaryti grynesnį ir grąžinti miestą jo gy- 
ventojams, šis ponas visur knaisiojosi, ieškodamas abejoti- 
nų duomenų apie vis augančią oro taršą. 

— Gal jis norėjo jums padėti? 

— Kurgi ne! Man labiau patinka, kai man padeda, atkreip- 
dami dėmesį į gerąsias mano veiklos puses! Ir dar: kai aš 
vargau, norėdamas pusę administracinio miestelio paversti 
vaikų darželiais, kai viską padariau, nugrioviau valdiškus bu- 
tus, įrengiau naujas sales kūdikiams, jaunimui (jo klausan- 
tis, atrodė, kad jis pats savo įrankiais atliko tuos darbus)... 
taigi, kai aš visų labui visa tai padariau, šis ponas - šiaip jau 
tikrai nekvailas! - nesugalvojo nieko gudresnio, kaip prisi- 
dėti prie tos mažumos valdininkų, kurie buvo nepatenkinti, 
kad vaikai trukdo dirbti. Taip, taip, jūs teisingai supratote: 
VAIKAI TRUKDO DIRBTI... Jeigu taip galvoji, vadinasi, 
kažkas negerai. Man, beje, buvo perduota, kad kartais kori- 
doriuose jis vaikus plūsdavo. Tada pradėjau galvoti, kad šis 
tipas greičiausiai kelia pavojų ir yra mano priešas; 0 su tuo 
susitaikyti aš negaliu! 

— O aš įsitikinusi, kad jis nekaltas! 

Tai išgirdęs, jis susierzino ir mostelėjo ranka, atmesdamas 
tokią prielaidą: 

— Ponia, argi galima abejoti vaiko žodžiu? Aš kaip tik 
stengiuosi grąžinti vaikams balso teisę. Taigi prisipažinsiu 
jums: jūs žinote, kad kiekvieną mėnesį aš kviečiu vaikų sa- 
vivaldybės tarybą; vaikai pasako, kokių pasikeitimų mieste 
jie trokšta... 

Jis vėl prabilo kaip politikas: 

— Taigi aš sukviečiau tarybą į neeilinį posėdį, kad jaunieji 
piliečiai galėtų išsikalbėti apie sukrėtimą, patirtą dėl šio įvy- 
kio. Juk vaikai tarpusavyje šnekasi, ir kartais faktai iškrei- 
piami... 

— Ar norite pasakyti, kad vaikai ne visada sako tiesą? 

— Aš nejuokauju, ponia... Taigi, aš sušauksiu „vaikų teis- 
mą“, kuriame bus sprendžiama šio pono byla; žinoma, tai 
bus tik simbolinis aktas. Aš paprašiau Teisingumo ministe- 
rijos mums pristatyti kaltinamąjį, kad vaikai galėtų pamatyti 
blogio veidą. 

Latifą sukrėtė sumanymo žiaurumas; bet meras, garsė- 
jantis geraširdiškumu ir žmoniškumu, beveik moksliškai pa- 
aiškino: 

— Tokiai priemonei pritaria ir psichologinės pagalbos gru- 
pė, suburta po Amandinos užpuolimo... 

Amandinos vardą jis tarė taip, tarsi ji būtų jo paties duk- 
tė. Daugiau kalbėti nebuvo apie ką. 


k 


Išlipus iš mašinos kaliniams, du administracinio miestelio 
apsaugos darbuotojai prisidėjo prie indoneziečio ir čilietės. 
Ielevizoriaus ekrane - posėdžio pradžia. Meras, vilkintis spal- 
vingus trikotažinius marškinėlius su Dėzirė šūkiu „Izgyvuoja 
gyvenimas“, įsitaisė tribūnoje. Šalia jo sėdi pirmininkaujanti 
dvylikametė mergaitė griežtu kostiumėliu ir padažytomis lū- 
pomis. Deputatų vietas užtūpę apie šimtas vaikų nuo ketve- 
rių iki keturiolikos metų. Kuprinės ir dėžutės su pavakariais 
padėti ant atlenkiamų staliukų; retkarčiais koks vaikas prade- 
ir vėl grįžta pas suaugusiuosius, kurie neturi teisės kištis į asam- 
blėjos darbą. Keletas paauglių vilki seksualiais drabužiais, ypač 
mergaitės, jų aptempti marškinėliai išryškiną besiformuojan- 
čias krūtines ir pilvukus, bet tiek to... 

— Mes susirinkome todėl, kad buvo pasikėsinta į vaiką, ir 
pats vaikas čia niekuo nekaltas, - rimtai aiškina pirmasis mies- 
to asmuo. 

— Mano mielieji kolegos, - tardamas šiuos žodžius, jis nė 
nešypteli, —- kaip jūs jau žinote, mes susirinkome į neeilinį 
posėdį dėl pasibaisėtino administracinio miestelio darbuo- 
tojo, užpuolusio jūsų draugę Amandiną, poelgio. Visų pir- 
ma noriu jus nuraminti, atsakingai pareikšdamas, kad šis val- 
dininkas pas mus nebedirba ir kad jis yra už grotų... 

Jo akys Žėri, balsas rimtas; tokį jį prisimenu iš susirinki- 
mų; kalbėdamas apie mano atvejį, jis stengiasi pasirodyti kuo 
padoresnis: 

— Tačiau aš suprantu, kad to negana. Jau daug savaičių 
Amandina nebelanko vaikų priežiūros kambario; aš ją vis 
kviečiu, bet ji dar negali atsigauti; turės praeiti daug laiko, 
kol ji ir jos šeima grįš į normalų gyvenimą. Solidarizuodamasis 
su jais ir su keturiolika kitų vaikų, kurie galbūt irgi patyrė tą 
patį, aš nutariau sušaukti šią jaunąją savivaldybės tarybą — 
šiandien ji pavirto vaikų teismu. Norėjau, kad galėtumėme 
pasikalbėti apie šią bylą, pasakyti, kaip išgyvenote tokį su- 
krėtimą; reikia kalbėti, kad prisimintumėte, kalbėti, kad su- 
prastumėte, ir kalbėti, kad pamirštumėte. Esu labai laimin- 
gas, jog dėl savo ryšių Teisingumo ministerijoje galėjau pa- 
siekti, kad kaltinamasis dalyvautų posėdyje. Galėsite jam į 
akis pasakyti, kiek bloga jis jums padarė. Na, o aš daugiau 
nekalbėsiu: tai —- jūsų, ne mano taryba. Aš grįžtu į publikai 
skirtas vietas salės gilumoje ir suteikiu teisę pirmininkauti 
posėdžiui jums, ponia. 

Ir jis šiltai pažvelgia į mergaitę, čiulpiančią nykštį; šioji stai- 
ga išsitiesia ir pasipučia: 

-- Ačiū, ponas mere, už šią įžangą. 

Ir tada mažoji pradeda skiemenuodama, vaikiškai užsi- 
kirsdama, bet stropiai skaityti tekstą, gulintį priešais ją: 

— Kaip mes nusprendėme pa... paruošiamojoje komisijo- 
je, aš liepsiu įvesti žmogų, kurį mes turime teisti, o paskui 
suteiksiu žodį pro...kurorui ir gy... gynybos advokatui - ka- 
dangi vaikų teismas gerbia de... demokratines teisingumo 
procedūras. 

Tai ištarusi, ji sušunka: 

— Sargybiniai, įveskite kaltinamąjį! 

Du miesto Rotušės apsaugininkai liepia man atsistoti; jie 
atidaro posėdžių salės duris ir įeina kartu su manimi, neat- 
silikdami nė per žingsnį, jeigu aš vėl sumanyčiau pulti mer- 
gaitę. Šiek tiek sutrikęs, surakintas antrankiais, aš apžvelgiu 
susirinkusiuosius — viskas taip, kaip bet kurioje politiniams 
debatams skirtoje patalpoje, su kėdėmis ant pakylos depu- 
tatams ir žiūrovų lože aukštai viršuje... Išskyrus tai, kad de- 
putatai — tai saldumynus Žiaumojantys vaikiščiai beformė- 
mis galvomis, apsiseilėjusiomis burnomis be pieninių dan- 
tų, riestomis nosimis ir neišsivysčiusiomis rankomis, kurios 
juda ant atlenkiamų staliukų - jie kažką užsirašinėja, lyg bū- 
tų tikri tautai tarnaujantys politikai. Keletas berniukų vilki 
pilkus kostiumus, šia proga nupirktus tėvų, norinčių iš savo 
vaiko padaryti valdininką. Pačių didžiausiųjų skruostai raus- 
vi, bet galvos skustos, jų ausyse — auskarai. Einu jų link ir 
bijau, kad mane pasitiks švilpesys, bus svaidomi trintukai ir 
pieštukai, bet vyrauja iškilminga tyla; nors jų veidai vaikiški, 
jie elgiasi kaip suaugusieji. | 

— Kviečiu prokurorą Džonataną Lediuką, - skelbia pir- 
mininkė. 

Pakyla šviesiaplaukis dvylikametis berniukas, kuris, nors 
jauno amžiaus, atrodo praplikęs kaip koks aukštas valdinin- 
kas. Trumpai kirpta jo galva panaši į kiaušinį - būdingas sky- 
rių vedėjų bruožas, kaip ir per dideli stačiakampio formos 
akiniai bei parištas kaklaraištis. Priėjęs prie pertvaros, vai- 
kas prabyla lyg jaunas, bet patyręs prokuroras; jis kalba be 
lapelio: 

— Brangūs kolegos, aš prisimenu, kad, būdamas visai ma- 
žas, mačiau epizodą iš „Peliuko Mikio“, kur Plutas, užkietė- 
jęs senbernis, teigia nepakenčiąs vaikų... Istorijos pradžio- 
je jis nuolat barasi ir pykstasi su mažais šuniukais, kurie te- 
nori su juo pažaisti. O paskui - priešingai: šuniukai į jį nebe- 
kreipia dėmesio, o Plutas juos atkakliai persekioja, nes jam 
smalsu ir jis jaučiasi vienišas. Tas potraukis ir pavydas praei- 
na, kai Plutas sutinka kalę ir tampa tėvu... 

Džonatanas Lediukas atsikvepia ir tęsia: 

— Sužinojęs apie liūdną Amandinos, kurios aš asmeniškai 
nepažįstu, nes ji daug mažesnė už mane ir lankė darželį, kai 
aš lankiau didelių vaikų priežiūros kambarį, atvejį... 

Išraiškingi gestai lydi jo žodžius: 

— Taigi, aš galvojau apie Plutą, gilindamasis į atvejį šio vy- 
ro, kuris, klausiamas, kodėl užpuolė silpną mergaitę, atsakė 
šiurkščiu melu: „Tai netiesa. Beje, vaikai manęs nedomina!“ 

Jis truputį patyli ir išmintingai priduria: 

— Matyt, yra koks nors ryšys tarp tų, kurie nesidomi vai- 
kais, ir tų, kurie jais per daug domisi; tarp tų, kurie vengia 
mūsų, ir tų, kuriuos prie mūsų itin, kartais net iškrypėliškai, 
traukia. 

Paaiškinęs bylos psichologinę pusę, kaltintojas pereina 
prie įrodymų: 

“— Gal jums pasirodys, jog aš perdedu tvirtindamas, kad 
kaltinamasis jaučia liguistą neapykantą vaikams. Siekdamas 
tai įrodyti, norėčiau pakviesti liudininką, kurį mes surado- 
me pasitelkę administracinio miestelio tarnybų ir Transpor- 
to valdyboje saugomus vaizdo įrašus. Suprantu, kad ne vi- 
sada galima tikėti tuo, ką sako suaugusieji; bet tai - sena 
ponia, turbūt močiutė (šį žodį jis taria šypsodamasis), ir aš 
prašau jos įdėmiai išklausyti. 

Pirmininkė duoda ženklą ir matyti, kaip salės gilumoje 
iš vietos pakyla ir pasuka tribūnos link maždaug šešiasde- 
šimt penkerių metų moteris. Aš ne iš karto ją atpažįstu, 
bet, jai pradėjus liudyti, prisimenu šiurkštų balsą, ir prieš 
akis iškyla dvi damos autobuso gale, kai aš vieną dieną la- 
bai susinervinęs važiavau iš darbo. Atsisukusi į publiką, ji 
pareiškia: 

— Labai keista, bet, nors vaikai ramiai sėdėjo autobuse, 
šis ponas suriko: „Pasižiūrėkite į šiuos storžievius...“ Ar pa- 
našiai... Niekas nieko nereikalavo, o jis, atrodo, norėjo, kad 
vaikai užleistų vietas! Tarsi tie angeliukai nebūtų pavargę 
po dienos, praleistos užmiesčio stovykloje... 

Aš sušunku: 

— Kai aš buvau mažas, brangi ponia, vaikai atsistodavo ir 
užleisdavo vietą suaugusiesiems! 

— Kaltinamasis, jums niekas neleido kalbėti, - sausai nu- 
kerta pirmininkė. 

Savo ruožtu prokuroras Lediukas, kreipdamasis į publi- 
ką, ironiškai priduria: 

— Nežinau, apie kokius čia laikus kalba kaltinamasis. Bet 
prieš jus pavyzdys, prie ko privedė auklėjimas ais gerais 
laikais! 

Tarp susirinkusiųjų kyla ovacijos. Pirmininkė pareikalau- 
ja tylos ir vėl suteikia žodį Džonatanui Lediukui. Šis, užsi- 
dėjęs ant nosies akinius, kuriuos sukiojo pirštuose, nieko 
nelaukdamas, tęsia: 

— Mes nenorime kištis į teismų darbą. Kaip jūs žinote, šis 
posėdis tegali patarti, ir tik suaugusiųjų teismas gali nubausti 
kaltinamąjį... Tačiau aš esu įsitikinęs, kad šis žmogus tikrai 
pavojingas. Kad palengvėtų Amandinos ir jos šeimos (ne- 
kalbu jau apie keturiolika kitų galimų aukų) kančios, reikia, 
kad jis būtų nubaustas. Bet kadangi aš vaikas ir tikiu gyveni- 
mu, norėčiau pasakyti, kad nė vienas suaugęs žmogus nėra 
galutinai žuvęs. Štai kodėl aš norėčiau, kad teismas parink- 
tų tokią bausmę, kuri padėtų kaltinamajam išsivaduoti iš savo 
košmarų... 

— Mano vienintelis košmaras - tai tu, snargliau! 

Nesusivaldžiau, ir, tuo pasinaudodamas, prokuroras šyp- 
telėjęs padaro išvadą: 

— O ką aš jums sakiau... 

Salėje pasigirsta negarsus juokas, 0 pirmininkė vėl išsi- 
traukia nykštį iš burnos ir duoda žodį gynėjams. Tribūnoje 
stovi vienuolikmetė mergaitė tamsiai mėlynos spalvos palai- 
dinuke ir sijonu. Ją puošia dvi ilgos kasos; ji, įsikūnijusi ne- 
kaltybė, prabyla švelniu balsu: 

— Šiame įdomiame animaciniame filme, ką tik paminėta- 
me prokuroro Lediuko, aš atkreipčiau dėmesį į ką kita: į tai, 
kad Plutas, sukūręs šeimą, pagaliau atgauna ramybę. Taigi, 
manau, kad neprotinga spręsti apie šį atvejį, neatsižvelgiant 
į kaltinamojo skausmą dėl to, kad jis nėra tėvas, kad negali 
bendrauti su mažyliais, o tai pasireiškia tam tikru pasibjau- 
rėjimu. Reikėtų išklausyti kitų liudininkų. 

Ši gailestingoji sesuo nė nemano neigti mano kaltę; ji tie- 
siog nori įrodyti, kad aš galiu susidraugauti su vaikais, kad 
esu nusivylęs, neturintis vaikų, tėtis. Tačiau aš negalėjau net 
įsivaizduoti, kokiais pasibaisėtinais būdais šis teismas ban- 
dys pasiekti savo. Norėdama įrodyti, kad ji teisi, advokatė 
praneša: 

— Asmuo, kuris ateis liudyti, geriau negu kas nors kitas 
pažįsta kaltinamąjį ir žino, kad po akmenine širdimi slepiasi 
tėvo širdis... 

Mano krūtinėje kyla rauda, kai salės gilumoje pamatau gra- 
žų liekną Latifos siluetą, jos kančios ir nuovargio pažymėtą 
veidą. Ji žvelgia į mane didelėmis liūdnomis akimis, kuriose 
nebelikę jai būdingos energijos, ir aš suprantu, kad ji buvo 
šantažuojama: „Arba jūs liudysite, darysite taip, kaip teismas 
lieps, paaiškinsite, kokie yra šio žmogaus santykiai su vaikais, 
ir tada mes ieškosime lengvinančių aplinkybių; priešingu at- 
veju, mes už nieką neatsakome.“ Užmiršusi, kaip mes svajo- 
jome apie laimę, kuriai neturėjo trukdyti mūsų laiko nuosta- 
tai, Latifa atėjo liudyti šiame teisme, nes tai mūsų paskutinė 
galimybė. Aiškiai matyti, kad ji labai pavargusi; uždėjusi ran- 
ką ant pertvaros, ji pradeda atsakinėti į klausimus: 

— Kiek laiko gyvenate su šiuo žmogumi? 

- Dešimtį metų. 

— Ar buvote laimingi kartu? 

— Labai laimingi. Mes gyvenome kaip du įsimylėjėliai, 
džiaugdamiesi malonumais. 

— Ar tai nebuvo šiek tiek egoistiška? 

— Galbūt, bet mes buvome labai laimingi. 

— Nejaugi niekada nepagalvojote, kad reikėtų šia laime 
pasidalyti su vaikais? 

Latifa patyli, pažvelgia į mane su neviltimi, tarsi išduoda- 
ma ir mane, ir pati save: 

— Tai tiesa, aš retkarčiais apie tai pagalvodavau; bet jis to 
nenorėjo! 

Salėje nuvilnijo šnabždesys. Jaunoji advokatė atsisuka, pa- 
brėždama šio liudijimo svarbą: 

— Manau, kad teismas pradeda suprasti, kad už viso to 
slepiasi poros drama... 

Ji vėl klausia Latifą: 

— Ir, kaip čia pasakius, jūs niekada nepastebėjote nieko 
įtartina draugo elgesyje su vaikais - mergaitėmis, berniu- 
kais? 

Mano draugė surinka: 

— Ne, niekuomet, prisiekiu! Aš įsitikinusi, kad visa ši isto- 
rija —- grynas melas! 

Salėje irgi pasigirsta riksmas. Daugelis tėvų pašoka iš vie- 
tų ir staugia: 

— "Tokie tvirtinimai — pasišlykštėtini! Mes kalbėjomės su 
savo vaikais! Kekšė! 

Pasinaudojęs sumaištimi, klausiu Latifos: 

— Kaip patekai į šiuos spąstus? 

— Tai viskas, ką galėjau padaryti, mielasis. Taip sakė advo- 
katė Pataki. Atleisk man. 

Pirmininkė daužo plaktuku: 

— Prašau nutilti... 

Latifa raudodama man šnibžteli: 

— Aš pavargau, daugiau nebegaliu. Turi mane suprasti, aš 
pasitraukiu. Tikiuosi, kad tau viskas bus gerai. 

Vėl prabyla advokatė: 

— Paskutinis klausimas, ponia: ar jūs vis dar trokštate vaiko? 

:— Manau, kad taip. 

— Ir jūs vis dar norite vaiko... su kaltinamuoju? 

Mano gražioji draugė patyli ir atsidususi nuleidžia akis: 

— Manau, kad tai nebeįmanoma. 

Ir neatsisukdama išeina iš posėdžių salės. Man plyšta šir- 
dis, jaučiuosi sugniuždytas, visų apleistas; jaunoji advokatė 
daro išvadą: 

- Žinoma, kaltė akivaizdi, bet yra ir lengvinančių aplinky- 
bių: atrodo, kad šis žmogus buvo geras gyvenimo draugas. 
Manau, kad ekspertai turėtų atidžiai ištirti jo atvejį ir išsiaiš- 
kinti, kodėl jis nenorėjo tapti tėvu ir kas jį privedė prie tokio 
šlykštaus elgesio su Amandina ir kitais vaikais. 

— Kvaile! 

Staiga tapo tylu. Pasakiau tai negarsiai, bet pakankamai 
aiškiai, kad visa salė mane išgirstų. Patvirtindamas tai, ką 
pasakiau, sukaupiu jėgas, užgniaužiu liūdesį ir, kreipdama- 
sis į pirmininkę, ramiai paprašau: 

— Ponia pirmininke, norėčiau, kad ši kvailė nutiltų ir kad 
man būtų suteiktas žodis; manau, kad posėdžio metu turiu 
tokią teisę. 

Mergiūkštė tribūnoje pasipučia. Ji kiek pagalvoja ir vai- 
kiškai atsako: 

— Neįžeidinėkit mano draugės! 

Paskui iškilmingu tonu, bet neryžtingai taria: 

— Tačiau mūsų teismas demo...kratiškas, ir jūs turite teisę 
į trumpą žodį. 

— Ačiū, ponia pirmininke. Aš ilgai nekalbėsiu. 

Atsisuku į salę ir kiek įmanoma mandagiau ir ramiau tariu: 

— Galiu tik tiek jums pasakyti, juokingų vaikiščių gauja... 

Po šių žodžių pasigirsta švilpesys; jaunoji pirmininkė vėl 
daužo plaktuku: 

— Prašau tylos! 

Vėl prabylu, nusprendęs eiti iki galo: 

— Viskas, ką galiu jums pasakyti, krūva mažų snarglių, sam- 
plaika lervų, iš kurių nieko gera neišsiris; viskas, ką noriu 
jums paaiškinti, banda bjaurių vaikiščių, prisisprogusių te- 
levizijos, pasiduodančių visoms kvailystėms, kurias kiša į jū- 
sų galvas, pritariant tėvams... 

Šį kartą švilpia suaugusieji: 

— Viskas, ką noriu, kad suprastumėte, šlykštūs neūžaugos, 
tai, kad turėtumėte sėdėti mokyklos suole, laukti, kol jums 
leis kalbėti, kelti ranką, prieš prabildami, bijoti, kad būsit 
nubausti už niekšiškas kiaulystes ir tikėtis pagyrimo, jeigu 
retkarčiais padarote ką gera... 

Vėl tampa tylu. Keista, bet keli vaikiški veidai nušvito šyp- 
sena. Įžeidinėjimų tvanas jiems daro įspūdį tarsi cirkas iš 
kitų laikų. Dabar jie manęs klauso prasižioję, idiotiška iš- 
raiška, susižavėję mano įtūžiu: 

— Viskas, ką galiu jums pasakyti, tai, kad aš niekada net 
neprisiliečiau prie tos kvailės Amandinos ir prie keturioli- 
kos kitų, nes nežinau nieko nuobodesnio už vaiką. Man jūs 
dar nė ne žmonės, o tik gyvuliukai, kurių niekada neskriaus- 
čiau — tik tegu juos laiko aptvaruose, kad negadintų suau- 
gusių žmonių gyvenimo, daug kartų sunkesnio, turininges- 
nio ir sudėtingesnio už jūsų; net jei jis ir nepasiseka, vis tiek 
yra daug gražesnis ir tragiškesnis už jūsų kūdikišką būvį. Man 
jūsų iš viso nėra, nėra keturiolikos pyplių, nėra Amandinos. 
"Trumpai tariant, man nusispjaut į tą kvailę ir net neįsivaiz- 
duoju, kaip galėčiau kišti savo pimpalą į jos tarpkojį. 

Išėjus Latifai, nebelieka jokių ribų. Tik noriu, kad šie pa- 
darai sužinotų, kad jie nieko neverti; o jie žvelgia į mane 

tarsi į nematytą gyvūną. Pirmoje eilėje kažkoks nutukėlis 
dėbso į mane išsižiojęs ir seiliojasi. Jis atrodo toks kvailas, 
kad aš tą akimirksnį suprantu, jog nė neverta ką nors aiškin- 
ti. Aš jam tik vienas iš žaidimų, kuriais jis linksminamas nuo 
mažų dienų. Ir kadangi tai tampa akivaizdu, aš sutramdau 
savo polėkį, pagalvoju, kaip viskas absurdiška, ir atsidusęs 
primenu: 

— Aš nieko nepadariau, tik surūkiau cigaretę. 

Visi tyli. Mano advokatė, kuri, atrodo, trokšta mane žūt- 
būt sunaikinti, tarsteli: 

— Vis dėlto ar taip jau sunku gerbti vaikų sveikatą! 

— Kodėl turėčiau juos gerbti? Tai jie privalo gerbti mane! 

Salėje suošia smarkus linksmas juokas, nors man atrodo, 
kad pasakiau kai ką protinga. 

Jaunasis prokuroras grįžta prie pertvaros pasakyti baigia- 
mojo žodžio: 

— Pone, užmirškime jūsų kaltę; ją nustatys suaugusiųjų 
teismas. Užmirškime netgi cigaretę: net jeigu būtumėte di- 
džiausias nenaudėlis, man atrodo, kad tai neturėtų jums 
trukdyti turėti kiek žmogiškumo. Jūs galėtumėte sušvelninti 
savo kaltę, bent vieną kartą pareikšdamas, kad gerbiate 
vaikystę, kad jums svarbi užgimstanti gyvybė. Ar negalėtu- 
mėte pasekti puikiu Dėzirė pavyzdžiu; jį visi laikė nusikal- 
tėliu, o jis ištarė šiuos nuostabius žodžius: „Tegyvuoja gy- 
venimas“? Tuo jis nusipelnė laisvės. Ką jūs padarysite, kad 
irgi to nusipelnytumėte? 

Tai ir yra svarbiausia. Galėčiau paaiškinti, kodėl neprita- 
riu Džonsonui: tai dėl nekaltumo kulto, nes man atrodo, 
kad čia daroma kažkokia klaida. Bėda ta, kad tokios teori- 
jos mane dar giliau įklampintų: aš suprantu, kad galiu tik 

tylėti. Žvelgdamas į pirmininkę, vėl čiulpiančią nykštį, pa- 
vargęs tariu: 

— Noriu eiti. 

Lydimas sargybinių, išeinu, nieko daugiau nesakydamas. 

Kai už manęs uždaromos durys, vestibiulyje pamatau sa- 
vo tikrąją advokatę Mareną Pataki. Ji žadėjo ateiti, bet pa- 
vėlavo. Ir tai man pirmą kartą pataiso nuotaiką. Kadangi 
mane gina negabi advokatė, aš neturiu jokių vilčių išsikaps- 
tyti; bet viską praradus (darbą, profesiją, mylimąją, garbę...) 
jos menkybė man atrodo šis tas objektyvaus, šis tas įprasto 
žmogaus gyvenime. Aš ne sąmokslo, o kvailybės auka. Beje, 
Marena Pataki, kaip visada, nejaučia nė mažiausio sąžinės 
graužimo. Ji man priekaištauja: | 

— Labai blogai pasirodėte! 

— Tikrai? 

— Taip, tikrai. Todėl man ir nesiseka jus ginti. Vaikai tei- 
sūs: padėkite man, padarykite ką nors, kaip Dėzirė! 

Vadinasi, tai aš privalau jai padėti ir pats įrodyti savo ne- 
kaltumą, kaip tai padarė jos pats geriausias klientas. 


10 


Ištisą mėnesį Dėzirė Džonsono paskutinė cigaretė laikė pri- 
kausčiusi televizijos žiūrovų dėmesį; balandžio pabaigoje dėl 
nuteistojo myriop vaizduotės reklamos rinka pasiekė nere- 
gėtas aukštumas. Vis dėlto prezidento malonė pasaulio Žiū- 
rovų vos nenugramzdino į letargo miegą. Televizijos kana- 
lai jau ruošėsi mažinti biudžetą, kai siaubingoji Martyre Aca- 
demy didžiąją piliečių dalį grąžino prie ekranų; TV metrų 
duomenys po pasaulio futbolo čempionato dar niekada ne- 
buvo tokie puikūs. Vis dėlto keletas mėgėjų ginčytis iškėlė 
sąmokslo teoriją; jiems rūpėjo nereikšmingas klausimas: ar 
ši teroristų grupuotė nėra apgaulės rezultatas? Ar ji netar- 
nauja didžiosioms žiniasklaidos grupėms? Bet greitai tokia 
ciniška mintis buvo atmesta: argi kas išdrįstų Žaisti įkaitų gy- 
vybėmis? Prisidėjęs prie aukų gelbėjimo kampanijos, pakvie- 
tęs balsuoti, „kaip liepia širdis“, Dėzirė galutinai užčiaupė 
dezinformacijos mėgėjus. 

Štai tokia buvo padėtis, kai, praėjus mėnesiui nuo laidos 
pasirodymo ekranuose, pagaliau visi sužinojo, kas pralai- 
mėjo pirmajame etape. Nors labai gerai pasirodė šiuolaiki- 
nio šokio rungtyje, visų dideliam nustebimui, tai buvo vokie- 
čių Žurnalistas — tas pats, kuris prieš kameras be paliovos tvir- 
tino: „Aš čia atvykau rinkti informacijos. Nužudyti mane - tai 

nužudyti spaudos laisvę.“ Ar jam koją pakišo pasaulio žur- 
nalistų pasipiktinimas (jie kovojo už jo išlaisvinimą, įsitiki- 
nę, kad dėl savo profesijos jis nusipelno ypatingo atlaidu- 
mo)? Ar publika manė, kad reporteris, vykstantis su už- 
duotimi, supranta jam gresiantį pavojų? Ar kad keturias- 
dešimtmetis vyras, o ne paauglys, moteris ar pagyvenęs žŽmo- 
gus turi kristi pirmas? Sociologai sutarė vienu klausimu: šį 
kartą balsuojant nei kandidato tautybė, nei religija lemia- 
mo vaidmens nesuvaidino. Balsuotojų dauguma, ar jie bū- 
tų iš Vakarų, ar iš trečiojo pasaulio, Azijos ar arabų šalių, 
jam skyrė paskutinę vietą, tuo tarpu jaunasis Kevinas ir 
senoji Fransuaza tebešuoliavo priekyje. Po mėnesio varžy- 
bų publika „subrendo“ ir balsavo savarankiškai, nekreip- 
dama dėmesio į niekieno nuomonę. Taigi žaidimas darėsi 
nepaprastai įdomus, bet viskas nutrūko, iškilus siaubingam 
klausimui. 

Ar Džono Veino sekėjai įgyvendins savo grasinimus nu- 
žudyti pralaimėjusįjį, o gal jie atsižvelgs į raginimą būti gai- 
lestingiems? Kiekvieną rytą publika tikėjosi sulaukti žinios, 
kad žurnalisto pasigailėta — nors giliai pasąmonėje žmonės 
laukė paties blogiausio televizijos ekrane. Po savaitės pra- 
nešimas apie egzekuciją, o vėliau ir jos scena atšaldė įkarštį 
tų, kurie jau buvo bepriprantą laikyti visa tai žaidimu. Pa- 
klupdęs auką surištomis už nugaros rankomis, vadeiva prie- 
šais kamerą pats nukirto jam galvą ir ją, kupiną siaubo ir 
kruviną, pakėlė aukštyn. Nepakeliamas scenos žiaurumas 
vėl privertė prabilti žiūrovų sąžinę. Internautų grupės pa- 
skelbė šio nežmoniško serialo boikotą; daugelis televizijos 
kanalų atsisakė apie jį kalbėti ir nebetrukdė slaptosioms tar- 
nyboms veikti siekiant įkaitų išlaisvinimo. 

Viskas būtų nurimę, jei nebūtų pasirodęs naujas spaudos 
pranešimas apie tai, kad kažkoks vyras, įkalintas už penkio- 
likos vaikų seksualinį prievartavimą, nori „pasiduoti teroris- 
tams mainais už vieno įkaito gyvybę“. Pranešime buvo trum- 
pai papasakota apie šlykštų nusikaltimą, atvedusį šį individą 
į kalėjimą, kur jis laukė teismo: seksualinė prievarta prieš 
penkerių metų mergaitę ir įtarimai organizavus pedofilų tin- 
klą, kurio aukomis, kaip manoma, tapo administracinio mies- 
telio vaikai. Niekas nejautė jam gailesčio... Sudaužęs mer- 
gaitės svajones, šis žmogus sugriovė ir savo paties gyveni- 
mą, prarado tarnybą ir draugę. Per savo advokatę Mareną 
Pataki jis perdavė pareiškimą, kuriame teigė: „Žengdamas 
šį žingsnį, aš tikiuosi galėsiąs dvasiškai pagelbėti mažajai 
Amandinai, padėti jai atsikratyti baisių prisiminimų ir, išgel- 
bėdamas nekalto žmogaus gyvybę, išpirkti savo kaltę.“ 

Tai buvo tokia staigmena, kurios niekas nebesitikėjo. Per- 
duodama pranešimą spaudai, advokatė Pataki akivaizdžiai 
džiūgavo. Ir vėl jos klientui į galvą šovė puiki mintis! Net ir 
niekingo nusikaltėlio lūpų sakomas šis pareiškimas galėjo 
pakeisti Martyre Academy eigą. Sensacingą naujieną perda- 
vė visi televizijos kanalai, ir vėl prasidėjo diskusijos. Vieni 
galvojo, kad šiems mainams reikia pritarti; kiti siūlė gerbti 
įstatymus, net ir rizikuojant įkaito gyvybe. Pirmųjų buvo ge- 
rokai daugiau; jų nuomonę televizijos žinių laidoje išsakė 
analitikas - programuotojas Fransua: „Šis tipas padarė pa- 
sibjaurėtinų dalykų. Tai ligonis. Bet jeigu jis nori išpirkti kal- 
tę, išgelbėdamas nekaltąjį, net jeigu tektų už tai sumokėti 
savo galva, vadinasi, jis dar turi šiek tiek žmogiškojo orumo. 
Tai kodėl jam nesuteikus tokios galimybės?“ Amandinos mo- 
tina tokiai nuomonei nepritarė. Su dirbtinės odos kelnėmis 

ir violetine striuke pasirodydama televizijos kanalu Hou la 
la, ji įniršusi tarė: „Tai nepadės mano dukrai užmiršti to, ką 
jai teko patirti! Šiandien ji nebekalba, nebenori eiti į mo- 
kyklą. Ir man dar nebuvo atlyginta žala. Visada nukenčia 
vargšai! Svarbiausia, kad šis pabaisa atsakytų ir kad būtų už 
ką slaugyti mažąją Amandiną.“ 

Tarsi atsakydama į tai, advokatė Pataki pranešė, kad prieš 
pervežant nuteistąjį į Artimuosius Rytus jis savo turtą palik- 
siąs Teisingumo ministerijai. Liko tik vienas esminis keblu- 
mas: įvykiams tik prasidėjus, visos vyriausybės nusprendė 
„nesiderėti su įkaitų grobikais“; pagrindinės asociacijos au- 
koms ginti vis atviriau pasisakė prieš šį oficialų požiūrį: „niek- 
šas už nekaltąjį, taip!“ - šaukte šaukė lapeliai, dalijami gat- 
vėse. Šio ginčo baigtį nulėmė ekumeninės vyskupų, imamų 
ir rabinų grupės pareiškimas, „kviečiantis civilinę ir religinę 
valdžią padaryti viską, kad būtų įgyvendintas šis artimo mei- 
lės kupinas sumanymas, gelbstintis nekaltąjį ir išperkantis 
kaltojo nuodėmę“. Kadangi Bažnyčios visose valstybėse tu- 
rėjo didžiulę įtaką, šis taikingas kvietimas buvo išgirstas. 

Tačiau niekas nepaklausė, ką apie visa tai mano patys tero- 
ristai. Argi galima tikėtis, kad žudikų gauja už nusikaltėlį pa- 
leis nekaltąjį? Nejaugi jie rizikuotų savo kailiu mainų metu? 
Abejonės truko tol, kol teroristai televizijos kanalu Allah nr. 1 
perdavė oficialų atsakymą: atsiliepdami į religinės valdžios 
kreipimąsi, jie ketino įtikinti pasaulį, kad jų kova humaniška; 
svarbiausias jų tikslas - išaukštinti terorizmą; taigi jie sutiko 
mainytis. Atsižvelgdamas į visa tai, Respublikos Prezidentas 
savo interviu televizijai paaiškino, kodėl jis pagaliau pritarė 
Bažnyčios hierarchų nuomonei; mainai turėjo įvykti antro- 
je birželio pusėje. Tiksli data buvo slepiama. 

-Po kelių mėnesių išskirtiniame interviu kanalui Mūsų Vieš- 
pats tėvas El Guris papasakojo, kaip viskas vyko tomis dra- 
matiškomis valandomis. 


Operacija buvo numatyta dykumoje, keli kilometrai nuo Si- 
rijos sienos. Leidus žymiems religiniams vadovams, regione 
veikianti krikščionių milicija sutiko lydėti ekspediciją. Spe- 
cialiosios tarnybos turėjo nugabenti nusikaltėlį į Beirutą. Pa- 
gal planą, kuriam pritarė visos šalys, buvo nuspręsta, kad 
Maroko Bažnyčios atstovas palydės sulaikytąjį iki vietos, ku- 
rioje turėjo vykti mainai. Tėvui El Guriui, katalikų prelatui, 
kuriam tokie mainai buvo įprasti, nes po sutana jau daug 
metų plakė slaptojo agento širdis, buvo pavesta užtikrinti 
misijos sėkmę. 

Kartu su dviem policininkais civiliniais drabužiais atvykęs 
į Beiruto oro uostą, savanoris Libano policijos buvo paly- 
dėtas į vyskupijos priestatą. Automobilis įvažiavo pro aukš- 
tos baltos sienos, supančios pastatą, kuriame buvo spren- 
džiami slapti religinės diplomatijos reikalai, vartus. Išlipęs iš 
automobilio, antrankiais surakintais riešais, kalinys pirmą 
kartą po suėmimo pasijuto esąs ramioje aplinkoje, kur ne- 
grėsė tardymas. Jazminais kvepiančiame sode čiurleno fon- 
tanas. Vos tik kalinys pasirodė, nuo įėjimo jo link ėmė artin- 
tis prelatas juodu kostiumu, nugairintu veidu, nedideliu si- 
dabriniu kryžiumi švarko atlape ir cigarete dantyse. Nusilei- 
dęs laiptais, siūbuojančia seno kario eisena tėvas El Guris 
priėjo prie atvykėlio, tarsi būtų sulaukęs svečio: 

— Laba diena, džiaugiuosi jus matydamas, - tarė prikimu- 
siu balsu, virpindamas r. 

Nesiteikdamas pasisveikinti nei su slaptosios tarnybos, nei 
su Libano policijos atstovais, jis apkabino kalinį, tarsi dėko- 
damas už atvykimą, ir pranešė: 

— Išvyksime rytoj ryte, bet aš norėčiau su jumis pasišneku- 
čiuoti. Mes išgersime arbatos ir pasimelsime. Ponai, malo- 
nėkite nuimti antrankius. 

— Dar ko! Čia ne viešbutis, - sušuko vienas vyras, kuriam 
tai labai nepatiko. 

Kunigas įtūžęs pažvelgė į jį: 

— Buvo susitarta, kad už kalinį dabar atsakau aš. Elgsiuosi 
su juo, kaip man patiks, net kaip su brangiu svečiu, jeigu 
norėsiu. Rytui auštant, aš leisiuosi į kelią su Kristaus Kara- 
liaus milicijos kareiviais; vyksime į mainų vietą. Jūs lauksite 
manęs grįžtančio čia; jums paskirti kambariai kitame pasta- 
te. Daugiau mes neturime apie ką kalbėtis. 

Išsilaisvinęs nuo antrankių, kalinys nusekė paskui prelatą 
į kambarį aukštomis lubomis; sienas puošė daugybės vysku- 
pų ir patriarchų portretai. Abu vyrai atsisėdo vienas prie- 
šais kitą prie sunkaus medinio stalo. Į kambarį įėjo vienuolė 
su padėklu ir pripylė arbatos; bažnyčios tarnas išsitraukė pa- 
kelį cigarečių be filtro ir ištiesė jį savo pašnekovui: 

— Žinau, kad tokiose bylose keisčiausias melas ir tai, kad 
iš adatos priskaldomas vežimas, gali sugriauti žmogaus gy- 
venimą. Bažnyčiai tenka dažnai ir skausmingai su tuo susi- 
durti. 

Vykdamas į Artimuosius Rytus per birželio pabaigos karš- 
čius, kalinys apsivilko šviesų kostiumą ir plonus marškinius. 
Jam buvo leista pasiimti savo drabužius, lyg pati Teisingu- 
mo ministerija būtų atsakinga dėl jo išvaizdos, galinčios nu- 
lemti televizijos žaidimo baigtį. Ir nors tuojau turėjo atsi- 

dūrti siaubo karalijoje, buvęs savivaldybės tarnautojas pir- 
mąkart per daugelį savaičių jautėsi keistai laisvas. Tylėda- 
mas jis kelis kartus užsitraukė ir išpūtė dūmų debesėlius. 
Kunigas vis kalbėjo: 

— Turtingų šalių vaikai, man atrodo, per daug jautrūs! 

Atrodė, kad, neteikdamas ypatingos reikšmės nusikalti- 
mui vaikui, jis norėjo išgauti prisipažinimą. Suimtasis su- 
sierzino: 

— Gal ir taip... Bet aš niekada net neprisiliečiau prie j0- 
kios mažos mergaitės! 

— Jeigu jūs nekaltas, tai kodėl savo noru tampate įkaitu? 

— Todėl, kad man nė akimirką nebuvo leista įrodyti savo 
nekaltumą! 

— Galėjote palaukti teismo. 

— Siekiant netraumuoti mergiūkštės, jis būtų vykęs už už- 
darų durų. Mano advokatė įsitikinusi, kad nėra jokios vil- 
ties. Taigi, manykime, kad aš tai darau dėl savo garbės! 

— Dar galite apsigalvoti. 

— Aš vis tiek jau viską praradau. Ir, be to... turiu vieną 
sumanymą. Prisimenate Džonsono bylą? Kai jis iš gėlių iš- 
dėliojo „Tegyvuoja gyvenimas“? 

— Labai gudri mintis, - tarstelėjo kunigas. - Po to jis tapo 
populiarus. Jeigu pasiseks, jį greitai išteisins ir netgi atlygins 
nuostolius. 

— Tuo geriau jam. O aš norėjau atsakyti į jo: „Niekada 
nenuskriausčiau nei senio, nei moters, nei vaiko...“ 

— „...nei neįgaliojo!“ Taip, prisimenu. Žinote, tai labai se- 
na taisyklė: „Pirmiausia moterys ir vaikai!“ | 

— Gerai, bet šiame pasaulyje, taip susirūpinusiame silpnųjų 
gerove, ar paprastas keturiasdešimties penkiasdešimties me- 

tų vyras nenusipelno nors lašo užuojautos? Šis klausimas 
man kilo galvojant apie tai, kurį iš Martyre Academy įkaitų aš 
norėčiau išgelbėti, jeigu galėčiau. 

- Žiūrėjote šią laidą? 

— Kalėjimo direktorius man leido naudotis internetu, kad 
galėčiau pasiruošti... Taigi ėmiau vieną po kito šalinti daly- 
vius, pradėdamas nuo to idioto Kevino, kuris kiekvienąkart 
nugali vien tik dėl to, kad jaunas. Pagaliau jauniausias yra ir 
neprotingiausias, ir mažiausiai bijo mirties... Paskui pašali- 
nau Fransuazą, senąją damą, kuri nori mirti pirmoji, tarsi 
viena koja jau būtų kape. 

— Jūsų lūpose tai skamba žiaurokai. 

— Ne, tai logiška ir beveik moksliška, kunige. Žurnalistą aš 
irgi greitai pašalinau. Atsibeldęs čia rinkti informacijos, jis 
nusipelnė to, kas jam atsitiko. Bet jau vien dėl to, kad jo visi 
nemėgo, man jis galėjo tapti simpatiškas; tik greita egzeku- 
cija tam nepaliko laiko. 

— O kodėl nepasirinkote slaugytojos korėjietės? 

— Žinoma, ji jaudinanti ir atlieka kilnią misiją. Tačiau ją 
tiesiog traukia pasaulio nelaimės, ir ji niekada nesijaučia. 
esanti pakankamai arti žaizdų ir kančios. Ką gi, šį kartą ji 
gavo, ko norėjo... Ir nekalbėkite man apie tą arabą, įsitiki- 
nusį, kad jo bus pasigailėta, nes jis musulmonas kaip ir tero- 
ristai. Tiesą sakant, jeigu jau jų Dievas trokšta kraujo, tai jie 
turėtų pradėti nuo arabo! 

Jis trumpai susimąstė ir baigė: 

— Iš tikrųjų tik vienas grupės narys, mano nuomone, nusi- 
pelno likti gyvas: kanadietis, kuriam užteko kvailumo tikėtis 
praturtėti iš alkoholio parduotuvių religinio karo šalyje. Tai 
vidutinybė, puikus paviršutiniško, užsispyrusio, niekuo ne- 

įdomaus žmogaus pavyzdys — bet tuo jis ir ypatingas... Kiti 
mėgina sugraudinti žiūrovus žmogiškais jausmais, o jis kal- 
ba apie savo šunį - „vienintelį draugą“, nes jį paliko žmona. 
Aš irgi turėjau šunį... Štai kodėl man pradėjo patikti šis jo- 
kio žavesio neturintis, senstantis žmogus, nemokantis dai- 
nuoti, neturintis jokių pramogų verslui reikalingų savybių. 
Jeigu jo nepasirinksiu, jis tikrai neturi nė mažiausios gali- 
mybės išsigelbėti. 

Kunigas žybtelėjo akimis, jose atsirado kažkas ironiška, 
linksma, ir tai derėjo su jo blogai nuskusta barzda, cigarete 
ir pageltusiais pirštais; jis, tarsi tapęs artimesnis savo pašne- 
kovui, paklausė: 

— Arjūs tikitės būti išgirstas? 

Savanoris liūdnai kilstelėjo antakius: 

— Deja, aš negaliu primesti savo sąlygų. Teikdamas šį 
siūlymą Teisingumo ministerijai, tiesiog pareiškiau tokį pa- 
geidavimą, kuris, mano nuomone, visai protingas: kad įkai- 
tas, kurio vietą aš užimsiu, būtų, kaip ir aš, keturiasdešim- 
ties šešiasdešimties metų vyras. Dabar, kai jie nudėjo Žžur- 
nalistą, belieka alkoholio pardavėjas. Aš parašiau laiškus savo 
advokatei ir savo buvusiai draugei; juose paaiškinau savo 
motyvus; prašau ir jus tą padaryti po mano mirties. 

— Pažadu. 

Jie vėl nutilo. Vyrai rūkydami pažvelgė vienas į kitą, po to 
kunigas užbaigė pokalbį: 

— Jums reikia pavalgyti, pailsėti, o tada vyksime. Kelsimės 
labai anksti, nes kelias bus ilgas. Mainai įvyks lygiai penkio- 
liktą valandą. | 

Jis atsikėlė; juodu kostiumu, gunktelėjęs, senasis dvasi- 
ninkas palydėjo kalinį į valgomąjį. 

Rytojaus dieną nurodytą valandą automobilis, kaip ir buvo 
numatyta, sustojo 225 kilometre; aplinkui stūksojo uolos ir 
smėlėtos kalvos su įsikabinusiais į jas krūmokšniais. Už šim- 
to metrų laukė teroristų mersedesas. Kaliniui, sėdinčiam ant 
galinės sėdynės, užgniaužė kvapą. Po kelių akimirkų jis sta- 
čia galva ners į absurdišką, kruviną žaidimą. Ant priekinės 
sėdynės įsitaisę Kristaus Karaliaus milicininkai atrodė trokš- 
tą, kad viskas kuo greičiau baigtųsi. Plačių pečių, lyg kovi- 
nių filmų herojai, su kulkosvaidžiu ant kelių, jie kosčiojo kaip 
džiovininkai. Nepaisydamas jų protestų, tėvas El Guris nuo 
pat kelionės pradžios be perstojo rūkė; kadangi dėl baisaus 
karščio automobilyje buvo įjungtas kondicionierius, jie ne- 
galėjo atidaryti langų. Kad įkvėptų truputį gryno oro, jie pra- 
vėrė duris ir davė kaliniui ženklą išlipti. Kunigas paskutinį 
kartą patapšnojo jam per petį, ir jis įkaitintu smėliu nusekė 
paskui sargybinius. 

TIeroristai kaubojiškomis skrybėlėmis ėjo jų link. Sukaus- 
tytas siaubo, savanoris ėjo it robotas. Plačiai atvertos akys, 
atrodė, nieko nemato; jis klupinėjo kiekviename žingsnyje. 
Pagaliau abi grupės sustojo, ir sargybiniai apsikeitė keliais 
žodžiais arabų kalba. Paskui krikščionių milicininkai įsakė 
kaliniui žengti dar dvidešimt žingsnių, o išlaisvintas įkaitas 
turėjo eiti priešinga kryptimi. Pasmerktasis užsimerkė ir vėl 
pajudėjo, skaičiuodamas paskutinius žingsnius, skiriančius 
jį nuo kankinimų. Suskaičiavęs iki dešimt, jis sustojo ir apsi- 
dairė. Staiga, tarsi atsipeikėjęs, sušuko: 

— Ne, tai ne tai, kas man buvo pažadėta! Aš nesutinku! 

Priešais save jis pamatė Keviną, jauniausiąjį įkaitą, bėgantį 

krikščionių milicijos automobilio link. Teroristai vietoj ka- 
nadiečio parduotuvės skyriaus vedėjo, kurį jis norėjo išgel- 
bėti, buvo pasirinkę šį veržlų, publikos mėgstamą jaunuolį. 
Savanoris sutrikęs sustojo; vienas iš jo krikščioniškųjų sar- 
gybinių pagrasino revolveriu ir įsakė: 

— Eik pirmyn! 

Stumiamas jis nuėjo paskutinius žingsnius iki teroristų; jau- 
tėsi išduotas ir visą laiką kartojo: 

— Aš ne to prašiau, ne šitaip buvome susitarę! 

Vienas pistoletu ginkluotas teroristas šiurkščiai įstūmė jį į 
automobilį, paaiškindamas prasta anglų kalba: 

— Mes irgi turime moralę. 

Šiai iniciatyvai, nors ir prieštaraujančiai kalinio valiai, vie- 
šoji nuomonė buvo palanki. Tik jo draugė nustebo dėl tokios 
išdavystės ir viename laikraštyje išspausdino laišką, kuriame 
jis aiškino, kodėl pasirinko keturiasdešimties šešiasdešimties 
metų vyrą. Pasakęs, ką galvoja, jis prarado publikos palan- 
kumą. Kai kurie buvo įsitikinę, kad tai iššūkis; daugelis pik- 
tinosi, kad Žmogus, įtariamas nusikaltimu vaikui ir galėjęs 
būti nuteistas sunkia bausme, dar norėjo pats pasirinkti, ką 
jam gelbėti. Nereikėjo daryti iš jo didvyrio; buvo netgi pasi- 
džiaugta, kad teroristai, kad ir kokie pasibjaurėtini būtų, yra 
aukštesnės moralės negu jų naujasis įkaitas. 

Vos išlaisvintas, jaunasis Kevinas buvo pakviestas į televi- 
ziją ir išsakė tokią pačią nuomonę. Užuot padėkojęs savo 
geradariui, jis pareiškė nejaučiąs jokio dėkingumo žmogui, 
nieko nepadariusiam, kad išgelbėtų būtent jį, o, priešingai, 
norėjusiam išgelbėti kitą! Jis dar pridūrė, kad, būdamas įkai- 
tu, svajojo tapti artistu, ir su Britne iš Star Acadėmie padai- 
navo dainą, skirtą įkaitams, su kuriais daugelį savaičių ben- 

dravo, ir ypač senajai Fransuazai, iš kurios gavo „nuostabią 
gyvenimo išminties pamoką“. 

Po to Martyre Academy pakrypo Kejorasia vaga. Prasidėjus 
antrajam etapui, internautai pamatė, kad savanoris įkaitas vi- 
sose rungtyse yra gerokai stipresnis už kitus. Jis geriausiai at- 
sakė į klausimus iš bendrosios kultūros, o teatro rungtyje pa- 
sirodė tiesiog nuostabiai, skaitydamas „Hamleto“ monologą. 
Dainavo jis kiek silpniau, bet gavo daug balsų - galbūt tų, 
viskuo besidominčių keturiasdešimtmečių penkiasdešimtme- 
čių, kuriuos jis taip gynė savo testamente; atrodė, kad jie 
visi puolė prie kompiuterių balsuoti. 

Teisingumo instancijose augo nepasitenkinimas. Žinoma, 
kalinys išgelbėjo paauglio gyvybę, bet buvo tikėtasi, kad jis 
bus silpnas žaidėjas ir nekels grėsmės kitų išlikimui. Tarsi 
būtų be žodžių aišku, kad jis žus pirmas, laukiant, kol liku- 
sieji gyvi bus išvaduoti jėga; buvo taip pat tikimasi, kad kiti 
nusikaltėliai paseks jo pavyzdžiu, šitaip išlaisvindami visus 
nekaltuosius ir paversdami Martyre Academy nusikaltėlių tar- 
pusavio sąskaitų suvedimu. 

Griaudamas šias viltis, kalinys laikėsi puikiai. Jis laimėjo vi- 
sas kito mėnesio rungtis, po jų buvo nužudyta senoji dama — 
ji to ir norėjo, nes jautėsi labai pavargusi ir manė, kad reikia 
gelbėti jauniausiuosius. Planetos pensininkų buvo daug, bet 
to neužteko, kad svarstyklės pakryptų jos naudai - pensinin- 
kai ne taip gerai mokėjo naudotis kompiuteriu, kaip veikli 
dirbančiųjų klasė. Po kiekvienos rungties buvo filmuojamas 
savanorio pasisakymas; jis visą laiką kartojo tą patį. Rūsio, 
paversto svetaine, prieblandoje jo neskustas veidas būdavo 
blogai apšviestas. Sėdėdamas sename fotelyje, aptrauktame 
raudona dirbtine oda, jis aiškindavo: 

„Aš tiesiog noriu pasakyti Latifai, kad galvoju apie ją ir 
apie su ja patirtas laimės akimirkas. Mes kartu paragavome 
gyvenimo malonumų, per daug nemąstydami nei apie pini- 
gus, nei apie valdžią, nei apie vaikus ar drabužių prekės žen- 
klus; mes nejautėme poreikio pratęsti giminę ar pakeisti žmo- 
niją; mums patiko gera virtuvė ir geras vynas, knygos, kinas, 
pasivaikščiojimai ir meilė! Ir kadangi ši laimė jau sugriauta, 
tai aš beveik ir patenkintas, kad viskam ateina galas...“ 

Trečiajame etape naujajam įkaitui sekėsi prasčiau; vis dėlto 
kilo įtarimas, kad jis tyčia pasiduoda. Jo priešininkas įvairio- 
se rungtyse dabar buvo Danielius M., buvęs prekybos cen- 
tro Toronto priemiestyje skyriaus vedėjas. Šios kovos metu 
atrodė, kad savanoris daro viską, kad pralaimėtų, nepai- 
sydamas labai menko priešininko lygio. Užuot siekęs per- 
galės, jis pagarbiai kalbėjosi su varžovu: 

- Žinote, Danieliau, aš nebeturiu ko prarasti. Aš džiaug- 
čiausi, jeigu jūs galėtumėte grįžti į namus pas savo šunį ir vėl 
gerti viskį... 

Tokios šnekos visiškai nejaudino Danieliaus - jis su nepa- 
sitikėjimu žvelgė į taip keistai besielgiantį varžovą. Bukai 
spoksodamas į kamerą, jis garsiai samprotavo: 

— Jis beprotis, ar ką? 

O kalinys atsakė: 

— Ne, Danieliau, aš ne beprotis. Aš irgi turėjau šunį, var- 
du Sarko; aš jį labai mylėjau. Tikiuosi, kad jis dabar su ma- - 
no Žmona! 

Po šio pokalbio ėjo klausimas: 

— Kur yra Flandrija? Europoje, Azijoje ar Amerikoje? 

Danielius nesvyruodamas atsakė: „Azijoje.“ Jo priešinin- 
kas apsimetė mąstąs ir po kurio laiko ištarė: „Amerikoje.“ 

Šitaip, diena po dienos, jis leido kanadiečiui pirmauti. Abu 
vyrai surinko vienodą taškų skaičių, nepaisant visų Danie- 
liaus pastangų nugalėti, o jo varžovo - pralaimėti. Taigi 
reikėjo publikos balsų; tuo pasinaudodamas, savanoris pa- 
skelbė kreipimąsi, kuriame teigė, kad „Danielius puikiai 
kovojo, jis privalo grįžti į gyvenimą, pas savo šunį, leisti va- 
karus prie televizoriaus, nes turi savo vietą pasaulyje... O 
mano padėtis tokia, kad neįsivaizduoju, ar dar galėčiau būti 
kam nors naudingas“. Įtikinta publika pakluso jo nurody- 
mams ir trečiajame etape balsavo už jo varžovą. Teroristai 
paskelbė, kad jis bus nužudytas po savaitės, o Danielius 
kamerai prisipažino: 

— Man nepatinka šis tipas, jis nesveikas. Bet aš labai pa- 
tenkintas, kad šiandien laimėjau. 

Jis išdidžiai pakėlė sugniaužtą kumštį, kaip garbingai ko- 
vojęs Žmogus. 

Egzekucijos diena sutapo su Dėzirė vizitu į administraci- 
nį miestelį. Oficialiame priėmime pas merą tuojau po vidur- 
dienio jis turėjo iškilmingai atidaryti pirmąjį Rūkomąjį už gy- 
venimą — naują rūkomųjų tipą, finansuojamą Generalinės 
tabako kompanijos; juose besinuodijantys žmonės turėjo 
gauti informacijos, patarimų, kurie padėtų mesti rūkyti, ir 
gydymą. Perkirpęs kaspiną, Dėzirė užsiropštė ant pakylos 
ir, lydimas mero ir advokatės Marenos Pataki, nuėjo prie 
mikrofonų. Jis padėkojo merui už iniciatyvą ir pridūrė: 

— Matote, ponas mere, aš prisimenu, kad mane išgarsino 
paskutinė cigaretė. Ir kad ji iš tikrųjų būtų paskutinė, nu- 
sprendžiau mesti rūkyti! 

Miniai entuziastingai plojant, jis priminė, kad dabar yra 
vienintelė prasminga kova - tai Martyre Academy įkaitų iš- 

gelbėjimas. Vėl kreipdamasis į teroristus, jis prisiminė ir žmo- 
gų, kuris tą dieną turėjo mirti: 

— Jis nusipelno mūsų užuojautos, nepaisant to, ką padarė 
praeityje. 

Meras pritarė galvos linktelėjimu; visi kelias minutes pa- 
tylėjo. 

Tuo pačiu metu milijonai internautų jungėsi prie tinklo 
stebėti egzekucijos. Teroristų vadeiva sugriebė už plaukų 
kalinį, kurio paklaikusios akys buvo įsmeigtos į kamerą ir 
kuris pirmą kartą per visą tą laiką atrodė praradęs savitvar- 
dą. Sustingęs teatrališka poza, tarsi pozuotų televizijos Žiū- 
rovams, vadeiva pridėjo ilgą aštrų peilį prie gerklės aukai, ši 
sušuko: 

— Ne, prašau... 

Jo šauksmas liko be atgarsio. Prabėgo kelios sekundės, 
paskui keršytojas perpjovė įkaitui gerklę; tryško kraujas, o 
kūnas drebėjo kaip anties. Metodiškai, it chirurgas sadistas, 
teroristas baigė pjauti galvą ir pakėlė ją už plaukų. Dvi vis 
dar išplėstos akys, atrodė, maldavo kameros pasigailėti. 

Benoit Duteurtre'as (g. 1960) - prancūzų rašytojas, muzikantas ir 
žurnalistas. 2001 m. B. Duteurtre'as tapo Mėdicis premijos laureatu 
už romaną „Le Voyage en France“ („Kelionė į Prancūziją“). „Mer- 
gaitė ir cigaretė“ — romanas, vaizduojantis visuomenę, kurios dar 
nėra, tačiau kurioje, labai galimas dalykas, greitai visi gyvensime. Tai 
socialinė tragikomedija, turinti juodojo humoro elementų, apie tokią 
santvarką, kurioje draudžiama rūkyti ir kurioje vaikams leidžiama 
viskas. Kafkiška utopija bauginančiai, bet juokingai atskleidžia, kur 
gali nuvesti siekimas tobulinti visuomenę. 

Benoit“ 

prancūzų rašyi  — 

listas, studijavęs muzikologiją Ruane pas K. Stoc- | 
khauseną, I. Xenakis'į, ij. Jis sėkmingai kuria muzik 
t papėbs publikuoja muzikos kritikos oo 


„Mergaitė ir E Bargė“ ton an k o vis kione, 
kurios dar nėra, tačiau kurioje, labai galimas dalykas, grei- 
tai visi gyvensime. Tai socialinė tragikomedija, turinti 
juodojo humoro elementų, apie tokią santvarką, kurioje 
draudžiama rūkyti ir kurioje vaikams leidžiama viskas. Re- 
gis, viskas labai gražu — sveika nerūkančiųjų visuomenė 
meiliai burkuoja su vaikučiais, kurie, tolerantiško miesto 
mero nutarimu, įsikūrę net... savivaldybėje. 
Tačiau absurdas išryškėja, kai nuteistasis myriop Dezirė 
Džonsonas, prieš įvykdant mirties bausmę, pareiškia paskutinį savo 
norą: surūkyti cigaretę. | 
Tuo tarpu kuklus savivaldybės darbuotojas vyrų tualete kasdien; 
mėgaujasi draudžiama cigarete. Bet vieną dieną jis užmiršta užsira-) 
kinti duris ir jį rūkantį tualete netyčia užklumpa maža mergaitė... 
Šis nereikšmingas įvykis virsta Šiai kuri sugriauna tarnautojo 


gyvenim + 

Kafkiška utopija atskleidžia, kur gali nkdės: siekimas tobulinti. vi 

